ভয়ঙ্কর! করোনার নতুন ভ্যারিয়েন্ট XE ছড়াবে ওমিক্রনের থেকেও দশ গুণ দ্রুত হারে, ফের লকডাউনের আশঙ্কায় ভুগছে দেশ » Khabor24x7\nHome/নিউজ/আন্তর্জাতিক/ভয়ঙ্কর! করোনার নতুন ভ্যারিয়েন্ট XE ছড়াবে ওমিক্রনের থেকেও দশ গুণ দ্রুত হারে, ফের লকডাউনের আশঙ্কায় ভুগছে দেশ\nভয়ঙ্কর! করোনার নতুন ভ্যারিয়েন্ট XE ছড়াবে ওমিক্রনের থেকেও দশ গুণ দ্রুত হারে, ফের লকডাউনের আশঙ্কায় ভুগছে দেশ\nকরোনা সংক্রমণের প্রভাব কিছুটা কমলেও, এখনও পুরোপুরি হারে বিদায় নেয় নি করোনা। শোনা যাচ্ছে, এর আরও ভয়ংকর রূপ এখনও দেখা বাকি। করোনার নতুন স্ট্রেন ওমিক্রনের তুলনায় দশগুণ দ্রুত হারে ছড়িয়ে পড়ার ক্ষমতা রাখে বলেই জানা যাচ্ছে। এমনই আশঙ্কার কথা জানাল বিশ্ব স্বাস্থ্য সংস্থা।\nবিশ্ব স্বাস্থ্য সংস্থার তরফে জানানো হয়েছে যে নতুন এই ভ্যারিয়েন্টটি XE নামে পরিচিত। নয়া এই ভ্যারিয়েন্ট ওমিক্রনের সাব ভ্যারিয়েন্ট বিএ.২-এর চেয়ে অন্তত দশ গুণ বেশি সংক্রামক। এতদিন পর্যন্ত বিএ.২ স্ট্রেনটিকেই সবচেয়ে সংক্রামক হিসেবে চিহ্নিত করা হয়েছিল যা বিশ্বের নানান দেশের আবহাওয়াকে উপেক্ষা করেই হু হু করে ছড়িয়ে পড়েছে।\nএই স্ট্রেন সবচেয়ে বেশি প্রভাব ফেলেছিল মার্কিন মুলুকে। তবে এবার শোনা যাচ্ছে যে এই নতুন করোনার ভ্যারিয়েন্ট এক্সই ছাপিয়ে যাবে বিএ.২ স্ট্রেনকেও। বিশ্ব স্বাস্থ্য সংস্থার মতে, এই এক্সই কার্যত সবচেয়ে সংক্রামক স্ট্রেন হতে চলেছে করোনার।\nসূত্রের খবর অনুযায়ী, ওমিক্রনের দুটি ভ্যারিয়েন্ট বিএ.১ ও বিএ.২ মিলেই জন্ম হয়েছে এক্সই-র। এই ভ্যারিয়েন্টের প্রথম দেখা মেলে গত ১৯শে জানুয়ারি ব্রিটেনে। এরপর থেকে নয়া এই স্ট্রেনে প্রায় ৬০০ জন্র আক্রান্ত হওয়ার খবর মিলেছে।\nএই নতুন স্ট্রেন বিএ.২-এর তুলনায় প্রায় দশ শতাংশ বেশি হারে ছড়িয়ে গোষ্ঠী সংক্রমণ করার ক্ষমতা রাখে বলেই জানা যাচ্ছে। এই নতুন স্ট্রেন নিয়ে ইতিমধ্যেই গবেষণা শুরু হয়ে গিয়েছে।\nবলে রাখি, চীনে নতুন করে করোনা আতঙ্ক ছড়িয়ে পড়েছে। দক্ষিণ-পূর্ব এশিয়া, ইউরোপ, আমেরিকার একাধিক দেশেও ফের চোখ রাঙাতে শুরু করেছে এই মারণ ভাইরাস। তবে ভারতে আপাতত করোনা সংক্রমণ অনেকটাই নিয়ন্ত্রণে। কিন্তু বিশ্ব স্বাস্থ্য সংস্থার এমন সতর্কতামূলক বার্তা নতুন করে উদ্বেগ বাড়াচ্ছে মানুষের। এই কারণে ভাইরাসের সঙ্গে লড়াই করতে প্রয়োজনীয় বিধি যেমন মাস্ক পরা, স্যানিটাইজার ব্যবহার এখনও চালিয়ে যেতেই হবে।\nChina Covid-19 India more transmitted new variant US XE\nআরিয়ান খান মা’দ’ক মামলায় নয়া মোড়! শাহরুখ-পুত্রের মামলার প্রধান সাক্ষীর রহস্যমৃত্যু\nমিড-ডে মিলে কারচুপির অভিযোগ, জনসমক্ষে তৃণমূল পঞ্চায়েত প্রধান তথা স্কুল কমিটির সভাপতিকে কষিয়ে চড় মারলেন গ্রামবাসী\nবটে! পাকিস্তান শান্তিপূর্ণ দেশ, দাবি করে কাশ্মীর ইস্যুতে রণমূর্তি ছেড়ে ভিন্ন সুর পাক সেনা প্রধানের গলায়


RR Vs DC: শ্রেয়াস-ঋষভের অনবদ্য জুটি! দিল্লি ক্যাপিটালসের ইনিংস শেষে সংগ্রহ ১৫৪ রান - CricHunt\nHome/Cricket News/RR Vs DC: শ্রেয়াস-ঋষভের অনবদ্য জুটি! দিল্লি ক্যাপিটালসের ইনিংস শেষে সংগ্রহ ১৫৪ রান\nআজকের ম্যাচে দিল্লিকে পরাজিত করতে পারলে তারা পয়েন্ট টেবিলের চতুর্থ স্থানে প্রবেশ করবে। এদিকে ঋষভ পন্তের নেতৃত্বে দিল্লি ক্যাপিটালস বিগত ম্যাচে জিতে আজকের ম্যাচে রাজস্থান রয়্যালসের বিপক্ষে খেলতে নেমেছে।\nআজ ভারতীয় প্রিমিয়ার লিগে দুটি খেলার মধ্যে প্রথম খেলায় পরস্পরের মোকাবেলা করছে দিল্লি ক্যাপিটালস এবং রাজস্থান রয়েলস। দুই শক্তিশালী দল নিজেকে সেরা প্রমাণ করার লড়াইয়ে আজকে একে অন্যের বিরুদ্ধে নেমেছে। বর্তমানে দিল্লি ক্যাপিটালস ১৪ পয়েন্ট সংগ্রহ করে পয়েন্ট তালিকার দ্বিতীয় নম্বরে অবস্থান করছে। অন্যদিকে রাজস্থান রয়েলস গত ম্যাচে পাঞ্জাব কিংসকে পরাজিত করে আবার সেরা চারে লড়াইয়ে প্রবেশ করেছে। বর্তমানে তারা ৮ পয়েন্ট সংগ্রহ করে পয়েন্ট টেবিলের পঞ্চম স্থানে রয়েছে। আজকের ম্যাচে দিল্লিকে পরাজিত করতে পারলে তারা পয়েন্ট টেবিলের চতুর্থ স্থানে প্রবেশ করবে। এদিকে ঋষভ পন্তের নেতৃত্বে দিল্লি ক্যাপিটালস বিগত ম্যাচে জিতে আজকের ম্যাচে রাজস্থান রয়্যালসের বিপক্ষে খেলতে নেমেছে।\nগত ম্যাচের সিরিজে দুর্দান্ত প্রত্যাবর্তনের পর আজ রাজস্থান রয়্যালসের অধিনায়ক সঞ্জু স্যামসন টসে জিতে প্রথমে ফিল্ডিং করার সিদ্ধান্ত নিয়েছিল। দুর্দান্ত বোলিংয়ে একের পর এক ব্যাটসম্যানকে প্যাভিলিয়নে ফেরায় রাজস্থান রয়েলসের পেস বোলিং লাইন আপ। রাজস্থান রয়েলসের পেস বোলার মোস্তাফিজুর রহমান এবং চেতন সাকারিয়া ব্যক্তিগত দুটি করে উইকেট দখল করেন। এছাড়া বিগত ম্যাচের নায়ক কার্তিক ত্যাগী ব্যক্তিগত একটি উইকেট দখল করেন। স্পিন বোলার রাহুল তেওয়াতিয়া ব্যক্তিগত একটি উইকেট দখল করেছেন। দিল্লি ক্যাপিটালস নির্ধারিত কুড়ি ওভার ব্যাটিং করে ৬ উইকেট হারিয়ে ১৫৪ রান সংগ্রহ করেছে।\nদিল্লি ক্যাপিটালসের ওপেনিং জুটি আজ পুরোপুরিভাবে ব্যর্থ হয়েছে। ম্যাচে শ্রেয়াস আইয়ার এবং ঋষভ পন্তের মধ্যে সবচেয়ে বড় পার্টনারশিপ হয়। মূলত তাদের রানের উপর ভর করে দিল্লি ক্যাপিটালস ১৫৪ রান সংগ্রহ করেছে। অধিনায়ক ঋষভ পন্ত ব্যক্তিগত ২৪ রান সংগ্রহ করেন। চোট থেকে ফিরে দুর্দান্ত ইনিংস খেলেছেন শ্রেয়াস আইয়ার। তিনি ব্যক্তিগত ৪৩ রানের অনবদ্য ইনিংস খেলেন। এছাড়া ক্যারিবিয়ান ব্যাটসম্যান সমিরন হেটমায়ার ২৮ রানের একটি ছোট বিধ্বংসী ইনিংস খেলেন। আজকের ম্যাচে দিল্লি ক্যাপিটালস জয়লাভ করতে পারলে সেরা চারে প্রবেশ নিশ্চিত করবে তারা। অন্যদিকে রাজস্থান রয়েলস আজকের ম্যাচে জয়লাভ করলে মুম্বাই ইন্ডিয়ান্সকে পেছনে ফেলে বর্তমান পয়েন্ট টেবিলে সেরা চারে ঢুকবে। বিরতি শেষে রাজস্থান রয়েলস ১৫৫ রানের লক্ষ্যমাত্রা নিয়ে ব্যাটিং করতে নামবে।\nRahul Dravid-Surya Kumar Yadav: স্পষ্ট দ্রাবিড়ের অভিব্যক্তি! ৫০-এর পরের বলেই উইকেট হারালেন সূর্যকুমার, দেখুন ভিডিও


Written by আমার একুশ শুক্রবার, 21 সেপ্টেম্বর 2018 01:59\nঅনেক দিন থেকেই মাঝেমধ্যে দৈনিক পত্রিকায় প্রকাশিত দু-একটি খবর পড়ে চমকে উঠি, ভাবতে হয় এমনটি কি প্রত্যাশিত ছিল? একাত্তরের যুদ্ধোত্তর স্বাধীন বাংলাদেশের সমাজে? তাৎক্ষণিক প্রতিক্রিয়ার পর ধীরস্থির ভাবনায় হিসাব-নিকাশের পর সিদ্ধান্তে আসতে হয়, রাজনীতির বিচার-ব্যাখ্যায় এমনটাই স্বাভাবিক। কিছুসংখ্যক রাজনীতিসচেতন ব্যক্তি এবং সাধারণ মানুষের আকাক্সক্ষা ও প্রত্যাশাটি ছিল স্বপ্ন, যা পূরণ হওয়ার মতো নয়। সম্প্রতি পড়া পূর্বোক্ত ধারার একটি খবরের শিরোনাম : ‘মুক্তিযোদ্ধা প্রতাপ এখন মসলার ফেরিওয়ালা! আরো আগে গাইবান্ধার হেলালউদ্দিনের কথা পড়েছিলাম, মুক্তিযোদ্ধা হোলালউদ্দিন ছিলেন সরকারি চাল গুদামের দিনমজুর। যুদ্ধ শেষে বিজয়ী মুক্তিযোদ্ধার অবস্থা একই রকম, কোনো পরিবর্তন ঘটেনি সেই বর্ষীয়ান দিনমজুরের জীবনে। সেই ভারী চালের বস্তা নিয়ে এদিক-সেদিক করা, হাঁপাতে হাঁপাতে তা যত কষ্টই হোক। সংসারে একই রকম অভাব-অনটন। আর প্রতাপ ? মসলা ফেরি করে দিনে দেড় শ-দুই শ টাকা আয়ে সংসার চলে না। পরিবারে এখন তিন সন্তান। সংবাদ প্রতিবেদকের বিবরণে প্রকাশ, ‘মুক্তিযোদ্ধা সম্মানী ভাতা পেতে কাগজপত্র নিয়ে কয়েক বছর নিষ্ফল ঘুরেছেন মুক্তিযোদ্ধা সংসদের নেতাদের দুয়ারে দুয়ারে। সর্বশেষ ভাতার জন্য গত বছর উপজেলা মুক্তিযোদ্ধা বাছাই কমিটিতে আবেদন করেছেন। কিন্তু কোনো কাজে আসেনি সে আবেদন।’ এই মুক্তিযোদ্ধা ‘লালমনিরহাট উপজেলার হারাটি ইউনিয়নের কাজির চওড়া গ্রামের বাসিন্দা। দুঃখ-কষ্টের জীবনে মুক্তিযুদ্ধে বিজয়ের স্মৃতিই তাঁর একমাত্র সান্ত¡না। প্রাসঙ্গিক আরো একটি খবর এই প্রতিবেদনে : ‘নাম প্রকাশ না করার শর্তে এক শিক্ষক বলেন, অনেক ভুয়া মুক্তিযোদ্ধা টাকার বিনিময়ে সরকারি ভাতা ভোগ করছেন। অথচ প্রতাপ মুক্তিযোদ্ধা হয়েও ভাতা পাচ্ছেন না।’ এমন ঘটনা দু-একটি নয়, প্রায়ই দৈনিক পত্রিকায় এমন খবরের মুখোমুখি হতে হয়। যেমনÑহেলালউদ্দিনের খবরটিতে কয়েকজন গরিব মুক্তিযোদ্ধার উল্লেখ ছিল, যাঁরা রিকশা চালিয়ে বা চায়ের দোকান দিয়ে কোনোমতে সংসার চালিয়েছেন। তাঁদের দু-একজন নাকি টাকার অভাবে বিনা চিকিৎসায় মারা গেছেন। অথচ বাহাত্তরে রাতারাতি মুক্তিযোদ্ধা বনে যাওয়া ভুয়া যোদ্ধারা (যাদের কৌতুক করে ষোড়শ ব্রিগেড বলা হতো) ভালোভাবেই আখের গুছিয়ে নিয়েছেনÑএমন গল্প সমাজে প্রচলিত। সংগত প্রয়োজনে স্থাপিত মুক্তিযোদ্ধা কল্যাণ ট্রাস্ট কি তাদের দায়িত্ব সঠিকভাবে পালন করেছে? কিংবা এ ব্যাপারে সরকারি প্রচেষ্টা? পরবর্তী সময়ের মুক্তিযুদ্ধ মন্ত্রণালয়ও কি কোনো জরিপ করে দেখেছে, প্রকৃত মুক্তিযোদ্ধাদের মধ্যে এমন ফাঁকির শিকার কেউ আছে কি না? মাঝেমধ্যে তো খবরে পড়ি, ভুয়া মুক্তিযোদ্ধার কথা, তাদের সনদ বাতিলের কথা কিংবা তাদের বিরুদ্ধে ব্যবস্থা গ্রহণের কথা। আসলে মুক্তিযোদ্ধার সঠিক তালিকা তৈরি, তাঁদের শ্রেণিবিন্যাস, দরিদ্র তথা নিম্নবর্গীয়দের জন্য বিশেষ ব্যবস্থা নেওয়ার মতো কাজগুলো শুরুতেই করা দরকার ছিল সঠিকভাবে। তাতে হেলাল বা প্রতাপদের মতো দরিদ্র শ্রেণির মুক্তিযোদ্ধাদের দুর্ভোগ পোহাতে হতো না। মুক্তিযোদ্ধা কল্যাণ ট্রাস্টকে দায়িত্বহীনতার অভিযোগ পোহাতে হতো না। এখনো সময় আছে। চলুক না দেশব্যাপী একটি নিরপেক্ষ চরিত্রের জরিপ, যাতে দুস্থ দুঃখী মুক্তিযোদ্ধাদের শনাক্ত করা যায় ? দুই. ১৯৭১ সালের মুক্তিযুদ্ধ, প্রকৃত বিচারে স্বাধীনতাযুদ্ধ চরিত্রের দিক থেকে একধরনের জনযুদ্ধ রূপেই চিহ্নিত হতে পারে। যদিও সংখ্যা কমবেশি এবং হেরফের অনেক, তবু এ কথা সত্য যে এ যুদ্ধে সর্বশ্রেণির মানুষ যোগ দিয়েছিল, এমনকি কৃষক বা শ্রমজীবী শ্রেণির মানুষ। ব্যক্তিগত প্রত্যাশা না থাকলেও আর্থ-সামাজিক বিচারে এ যুদ্ধের লক্ষ্য ছিল পূর্ব পাকিস্তানের স্বাধীনতা অর্জন। নেপথ্যে উদ্দেশ্য দেশের সর্বশ্রেণির মানুষের আর্থ-সামাজিক অবস্থার উন্নয়ন। কিন্তু বাস্তবে কী ঘটেছে? ইতিহাস, সমাজবিজ্ঞান ও রাজনীতির নিয়মমাফিক শক্তিমান চালক শ্রেণির স্বার্থই পূরণ করেছে স্বাধীনতাযুদ্ধ। বিভিন্ন পেশার মধ্যবিত্ত থেকে স্বল্পসংখ্যক উচ্চমধ্যবিত্ত শ্রেণি এ যুদ্ধের সুফলভোগী। তাঁরা শিক্ষিত নানা পেশাজীবী শ্রেণির মানুষÑশিক্ষক-চিকিৎসক-প্রকৌশলী-আইনজীবী, ব্যবসায়ী এমনকি সামরিক কর্মকর্তা, সর্বোপরি রাজনৈতিক নেতা বা উচ্চস্তরের কর্মী। তাঁদেরই জীবন রাঙিয়েছে রক্তাক্ত স্বাধীনতাযুদ্ধ লক্ষ প্রাণের বিনিময়ে। এভাবে বহু কথিত দুই পাকিস্তানের বৈষম্য শ্রেণিগতভাবে দূর হয়েছে। হয়েছে বিচ্ছিন্নতার বিনিময়ে। মূল সুবিধাভোগী মধ্য-উচ্চমধ্যবিত্ত শ্রেণি। ১৯৪৭ সালের দেশ বিভাগোত্তর পাকিস্তান যেমন ছিল একাধিক ইতিহাসবিদ ও রাষ্ট্রবিজ্ঞানীর বিচারে ‘উদ্ভট রাষ্ট্র’ বা ‘অস্বাভাবিক রাষ্ট্র’, বিশেষ শ্রেণির সুবিধাভোগের রাষ্ট্র, স্বাধীন বাংলাদেশও শ্রেণিবৈষম্য বিচারে হয়ে উঠেছে বিশেষ সুবিধাভোগীর রাষ্ট্র। তাই এককথায় সমাজের সর্বস্তরে সুবিধাজনক অবস্থানে থাকা সামরিক, বেসামরিক শ্রেণির সদস্যদের শ্রীবৃদ্ধি ও সমৃদ্ধি ঘটেছে এবং শ্রেণি বিশেষের সে উত্তরণ অতিদ্রুত। জাতীয়তাবাদী রাজনীতি সে সুযোগ-সুবিধার চালিকাশক্তি বলা চলে। উদাহরণ সব হাতের কাছে।\nইদানীং মাঝেমধ্যে সংবাদপত্রে এমন আর্থ-সামাজিক মূল্যায়নধর্মী রচনাও প্রকাশ পাচ্ছে, যেখানে বলা হয়েছে ‘অতিধনীর সংখ্যা এত দ্রুত বাড়ছে কেন?’ এ ধরনের আর্থ-সামাজিক বিচার-ব্যাখ্যা ও মূল্যায়ন নতুন কিছু নয়, অনেক দিন থেকেই তা চলছে। অবশ্য এ আলোচনাটিতে এসেছে ‘অতিধনী’দের কথা। অতিধনী তাদেরই বলা হয় যাদের সম্পদের পরিমাণ তিন কোটি ডলার, টাকার হিসাবে প্রায় আড়াই শ কোটি। এখন বিপুল পরিমাণ বিত্তের অধিকারী মানুষের সংখ্যা দরিদ্র বাংলাদেশে নেহাত কম নয়, বরং বিস্ময়কর। লন্ডনভিত্তিক একটি সংস্থার জরিপ মতে, এই বৃদ্ধির হার ২০১২ সাল থেকে ১৭ শতাংশের কিছু বেশি। আমাদের প্রাসঙ্গিক অভিজ্ঞতা ভিন্ন কথা বলে না, অন্তত চারদিকে চেয়ে দেখে এমনই মনে হয়। কথাটি বহু উল্লিখিত এবং তা এতটাই যে তা প্রায় প্রবাদপ্রতিম যে নেপথ্যে পাকিস্তান চালায় তাদের ‘বাইশ পরিবার’। এমন এক পাকিস্তানি পরিবেশে বাঙালি গণতন্ত্রী-প্রগতিবাদীদের আকাক্সক্ষা ছিল জনবান্ধব রাজনীতির শ্রেণিবৈষম্যহীন সমাজ আর জাতীয়তাবাদীদের লক্ষ্য ছিল প্রাদেশিক স্বায়ত্তশাসনের ভিত্তিতে পাকিস্তানের পূর্ব-পশ্চিমের মধ্যকার আর্থ-সামাজিক বৈষম্য দূর, সেই ধারায় আন্দোলন, যা বৈষম্যপীড়িত শিক্ষিত ও মধ্যবিত্ত শ্রেণিকে ব্যাপকভাবে আকর্ষণ করে। তাঁরা হয়ে ওঠেন প্রতিবাদের কেন্দ্রবিন্দু। জাতীয় রাজনীতি এঁদেরই প্রতিনিধিত্ব করেছে। একাত্তরের যুদ্ধে রাজনৈতিক-সামাজিক দিক থেকে এঁদেরই প্রাধান্য। এঁদের রাজনৈতিক প্রতিনিধিরা যুদ্ধোত্তর স্বাধীন বাংলাদেশে দল-নির্বিশেষে দেশ শাসন করেছে পর্যায়ক্রমে। স্বভাবতই এঁদের পৃষ্ঠপোষকতায় স্বাধীন বাংলাদেশে ধনিক শ্রেণির দ্রুত অভ্যুদয়Ñসামরিক-বেসামরিক উভয় খাতে শিক্ষা-সংস্কৃতি, শিল্প-ব্যবসাসহ পেশাজীবী শ্রেণির সমৃদ্ধিতে। সত্যি বলতে কী অবিশ্বাস্য দ্রুততায় যুদ্ধবিধ্বস্ত দেশের অর্থনৈতিক অগ্রগতি, মধ্যম আয়ের দেশ হিসেবে লক্ষ্য অর্জনের আকাক্সক্ষায়। শেষোক্ত লক্ষ্য অবশ্য সাম্প্রতিক। অর্থনৈতিক উন্নতির যে বিপুল পরিমাণ অমৃত-নৈতিক-অনৈতিক পথে অর্জিত ও ব্যবহৃত তার বেশির ভাগ উল্লিখিত শ্রেণির ভোগে লেগেছে, সামান্য অংশ বাকিদের। তাই গ্রামে বা নিম্নবর্গীয়দের মধ্যে দৃশ্যমান কিছু অর্থনৈতিক পরিবর্তন, যে উদাহরণ শাসক শ্রেণি ও তাদের সমর্থক বিশ্লেষকরা উল্লেখ করে থাকেন। ঠিকই রিকশাওয়ালার গায়ে ছেঁড়া শার্টের বদলে নতুন কেনা শার্ট, নগ্ন পায়ে স্পঞ্জের স্যান্ডেল। এ উন্নতির শুভংকরের ফাঁকিটা হলো, যে পরিমাণ অর্থনৈতিক উন্নতি তার তুলনায় এবং জীবনযাপনের ব্যয় বিচারে অবস্থার উন্নতি সামান্য। সর্বোপরি বিত্তবান শ্রেণির সঙ্গে তুলনায় শ্রেণিবৈষম্য বা ব্যবধান বিশাল, তা ক্রমেই বাড়ছে। ধনীরা অতিদ্রত অতিধনী হয়ে উঠছে। কথিত পাকিস্তানি ২২ পরিবার সমৃদ্ধি ও অর্থশক্তি বিচারে বাংলাদেশে কত গুণ হয়ে দাঁড়িয়েছে তার তুলনামূলক জরিপটি করা দরকার এবং তা জনসমক্ষে প্রকাশ করা দরকার। তাহলে বোঝা যাবে জনশোষণ-শ্রেণিশোষণ তুলনামূলক বিচারে কম না বেশি। বোঝা যাবে পাকিস্তানি ২২ পরিবার স্বাধীন বাংলাদেশে কত শত পরিবারে উন্নীত হয়েছে, নাকি সংখ্যাটি আরো বেশি। পূর্বোক্ত ‘অতিধনী’ তত্ত্ব বিচার করে দেখলে সন্দেহ নেই, সংখ্যা অধিকই হবে। তবে দেশাত্মবোধ বিচারে সবচেয়ে দুর্ভাগ্যজনক ঘটনা হলো এসব ‘অতিধনী’ পরিবারের অভিবাসী চরিত্র, বিদেশে ব্যাপক পরিমাণে তাদের টাকা পাচার ও বাসস্থান ক্রয়। ভারতীয় এনআরআইদের তুলনায় এ দেশের এনআরবিদের চরিত্র অধিকতর দেশ স্বার্থবিরোধী। মালয়েশিয়ার ‘সেকেন্ড হোম’ প্রকল্পে বাংলাদেশি অতিবিত্তবানদের অবস্থান বিচারে বিষয়টি স্পষ্ট। পূর্বোক্ত লেখকের হিসাবে এই সংখ্যা তিন হাজারের বেশি। আর বহু কথিত সুইস ব্যাংকে গচ্ছিত বাংলাদেশি টাকার পরিমাণও অবাক হওয়ার মতো ঘটনা। পূর্বোক্ত সূত্র মতে, এই অর্থের পরিমাণ ৪৮ কোটি সুইস ফ্রাঁ’রও বেশি (২০১৭ সাল)। এক বছর আগে এই অঙ্কটি ছিল আরো বেশি। এ ঘটনার রাজনৈতিক-সামাজিক তাৎপর্য বুঝিয়ে বলার অপেক্ষা রাখে না। বিদেশে অভিবাসী বাংলাদেশির সংখ্যাও অতিদ্রত বেড়ে চলেছে। আরো একটি বিষয় স্মরণযোগ্য যে এই বিত্ত আলামতের পেছনে রয়েছে বাংলাদেশে বৃহৎ ব্যবসায়ী, পুঁজিপতিকুল এবং উচ্চশিক্ষিত এলিট শ্রেণির অংশ, বিশেষভাবে পূর্বোক্ত দুই গ্রুপ, যাদের দ্বিতীয় স্বদেশ হয়ে উঠেছে বিদেশ, যেমনÑযুক্তরাষ্ট্র, কানাডা, অস্ট্রেলিয়া ও মালয়েশিয়ার মতো একাধিক দেশ। বাংলাদেশিদের বহু উচ্চারিত এবং গর্বের ভাষিক জাতীয়তাবাদী চেতনার এই পরিণাম কি সত্যিই বিস্ময়কর? না, মনে হয় না। এ প্রশ্নের জবাব বুঝে নিতে কষ্ট হয় না। শ্রেণিরাজনীতির নিয়ম মেনে জাতীয়বাদী-পুঁজিবাদের হাত ধরে এটাই স্বাভাবিক। তাই কথাটা বহুজনের মুখে শোনা যায় : আমাদের ‘সমাজে ধনী আরো ধনী, গরিব আরো গরিব হচ্ছে’ অর্থনৈতিক উন্নতি ও প্রবৃদ্ধির মধ্যেই। শ্রেণিগত বৈষম্য বেড়ে চলেছে। তাই প্রায়ই তরুণদের অনেকের প্রশ্নÑএমন বাংলাদেশ চেয়েছিলেন আপনারা? তখন জবাব দিতে কষ্ট হয়। তবু কেউ কেউ আশা পোষণ করেন এবং লেখেন বাংলাদেশকে ‘কল্যাণ রাষ্ট্রে সম্প্রসারণ যেভাবে সম্ভব’ সেসব সম্ভাবনা নিয়ে। এ বিষয় নিয়ে বারান্তরে আলোচনা করা যাবে। বর্তমান আলোচনার শেষ কথা হলো, আর্থ-সামাজিক শ্রেণিবৈষম্য দূর না করে কোনো প্রকার রাষ্ট্রিক শুভ অর্জন বা পরিবর্তন সম্ভব বলে মনে হয় না।\nকবি, গবেষক, ভাষাসংগ্রামী\nএই ক্যাটাগরির অন্যান্য খবর: « বিজ্ঞান গবেষণা ও বাংলাদেশ\tচাটুকার কৃষ্ণের টাট্টুঘোড়া- পন্ডিতজী ও ল্যাংটা বাবার গল্প »


ভার্জিন নারকেল তেলের বিউটি ও স্কিনকেয়ার উপকারিতা | Coconut For Life\nHome • ত্বকের যত্ন • রূপচর্চায় ও ত্বকের যত্নে অনন্য ভার্জিন কোকোনাট অয়েল\nরূপচর্চায় ও ত্বকের যত্নে অনন্য ভার্জিন কোকোনাট অয়েল\nনারিকেল তেল ক্ষতিকর অণুজীব ধ্বংস করে।\nনারিকেল তেল প্রদাহ কমাতে সাহায্য করে।\nনারিকেল তেল ব্রণ ও অ্যাকনে দূর করতে সাহায্য করে।\nনারিকেল তেল শুষ্ক ত্বকে আর্দ্রতা সরবরাহ করে।\nনারিকেল এমন একটি পণ্য যা প্রায় সব মানুষের বাড়িতেই পাওয়া যায়। নারিকেলের বিভিন্ন কাজের মধ্যে ত্বক এবং চুল পরিচর্যার কাজে ব্যবহার অন্যতম।\nনারিকেল তেল সাধারণত দুই রূপে ব্যবহার করা হয়। ভার্জিন কোকোনাট অয়েল ও পরিশোধিত নারিকেল তেল। ভার্জিন কোকোনাট অয়েল একদম ১০০ ভাগ বিশুদ্ধ ও খাঁটি নারিকেল তেল যা কোনো রকম রাসায়নিক পদার্থ ব্যবহার না করে এবং সূর্যের রশ্মির সংস্পর্শ ছাড়াই প্রাকৃতিকভাবে তৈরি করা হয়। গবেষণায় দেখা গেছে ভার্জিন কোকোনাট অয়েল ত্বকে নানারকম পুষ্টি উপাদান সরবরাহ করে থাকে। শুষ্ক ত্বকে আর্দ্রতা বজায় রাখা নিয়ে চিন্তা করছেন? ত্বকের প্রদাহ কমাতে কি করবেন তাই নিয়ে ভাবছেন? ভাবছেন ত্বকে নারিকেল তেল ব্যবহারে সুবিধা কী কী? চিন্তা নেই, ভার্জিন কোকোনাট অয়েল আপনার ত্বকের নিত্যদিনের সমস্ত সমস্যা দূর করতে সাহায্য করবে। এটি ভিটামিন ই সমৃদ্ধ তাই ত্বকে শোষিত হয়ে ত্বককে নরম করে তোলে ও ত্বকে পানির পরিমাণ বজায় রাখতে সাহায্য করে।\nনারিকেল তেল ত্বকের বিভিন্ন সমস্যা সমাধানে কীভাবে সাহায্য করে সেটা এখানে আলোচনা করা হল:\nক্ষতিকর অণুজীব ধ্বংস করে-\nনারিকেল তেলে রয়েছে অ্যান্টিমাইক্রোবিয়াল বৈশিষ্ট্য যা ত্বকে ক্ষতিকর ব্যাকটেরিয়া সংক্রমণ থেকে সুরক্ষা দেয়। বিশেষ করে ত্বকে ব্যাকটেরিয়া বা ফাঙ্গাস আক্রমণ সংক্রান্ত বিভিন্ন সমস্যায় নারিকেল তেল উপকারি ভূমিকা পালন করে।\nপ্রদাহ কমাতে সাহায্য করে-\nভার্জিন কোকোনাট অয়েল অ্যান্টিঅক্সিড্যান্ট সমৃদ্ধ। এটি ত্বকে প্রদাহ সৃষ্টিকারী ক্ষতিকর উপাদান সহজেই নষ্ট করে ত্বকের প্রদাহ কমাতে সাহায্য করে।\nব্রণ ও অ্যাকনে দূর করতে সাহায্য করে-\nত্বকের সবচেয়ে বিরক্তিকর সমস্যা হল ব্রণ। ব্রণ সমস্যা সমাধানে অ্যান্টিব্যাকটেরিয়ালের বিকল্প নেই। আর তাই নারিকেল তেল হতে পারে এর অন্যতম সমাধান। নারিকেল তেলে রয়েছে লরিক এসিড যা প্রাকৃতিকভাবেই ত্বকের ব্যাকটেরিয়া ধ্বংস করতে সহায়তা করে।\nশুষ্ক ত্বকে আর্দ্রতা সরবরাহ করে-\nগোসলের ঠিক পরপরই ভার্জিন কোকোনাট অয়েল ব্যবহার করুন। এটি ত্বকে ফ্যাটি লিপিড সরবরাহ করে। ফলে আপনার ত্বকে পর্যাপ্ত আর্দ্রতা এবং পানির পরিমাণ বজায় থাকে এবং ত্বক শুষ্কতা থেকে মুক্তি পায়।\nক্ষত নিরাময়ে সাহায্য করে-\nত্বকের ক্ষত নিরাময়ে ভার্জিন কোকোনাট অয়েল আয়ুর্বেদিক ঐতিঘ্য হিসেবে দীর্ঘদিন ধরে ব্যবহার হয়ে আসছে। এটি প্রাকৃতিকভাবেই ভিটামিন ও অ্যান্টিঅক্সিড্যান্ট সমৃদ্ধ যা ত্বকের ক্ষত সারিয়ে তুলতে সাহায্য করে।\nউপরে উল্লিখিত বিষয়গুলো ছাড়াও ভার্জিন কোকোনাট অয়েল ত্বক, চুল ও শরীরের জন্য অনেকভাবেই উপকারি।\nমুখের ত্বকে ভার্জিন কোকোনাট অয়েলের ব্যবহার-\nসাধারণত আমাদের শরীরের তুলনায় মুখের চামড়া পাতলা হয়। ফলে মুখের ত্বক শরীরের ত্বকের তুলনায় বেশি সংবেদনশীল হয়। সুতরাং বাজারের ক্ষতিকর রাসায়নিক পদার্থ যুক্ত পণ্য ব্যবহার না করে প্রাকৃতিক পণ্য ব্যবহার করা উচিত। ভার্জিন কোকোনাট অয়েল একদম কাঁচা নারিকেলের নির্যাস থেকে তৈরি। তাই এটি ত্বকে ময়েশ্চারাইজার হিসেবে, কালো দাগ, রিংকেল, ইত্যাদি দূর করতে ব্যবহার করা যায়। বিশেষ করে যাদের শুষ্ক ত্বক, তাদের জন্য ভার্জিন কোকোনাট অয়েল দারুণ উপকারি। মুখের ত্বকে এটি যে যে উপায়ে ব্যবহার করা যেতে পারে:\nমেক-আপ রিমুভার হিসেবে\nসান বার্ন থেকে রক্ষা পেতে\nনারিকেল তেলের সাথে চিনি মিশিয়ে স্ক্রাবার হিসেবে ব্যবহার করতে পারেন। দুটি উপাদান এক সাথে মিশিয়ে মুখের টি-জোনে, হাতে ও পায়ে ভালোভাবে মাসাজ করে স্ক্রাব করুন। নাইট ক্রিম বা মেক-আপ রিমুভার হিসেবে নারিকেল তেল ব্যবহার করতে খুব অল্প পরিমাণ তেল হাতে হাতে নিয়ে মুখের ত্বকে ভালোভাবে মাসাজ করুন। সানবার্নের ক্ষেত্রে প্রথমে আক্রান্ত জায়গায় ১৫ মিনিট ধরে ঠাণ্ডা একটা তোয়ালে ধরে রাখুন। কয়েক ঘন্টা পর যখন ত্বক ঠাণ্ডা হবে, সেখানে নারিকেল তেল দিন।\nচুলের যত্নে ভার্জিন কোকোনাট অয়েলের ব্যবহার-\nচুলের যত্নে নারিকেল তেলের জুড়ি নেই। সব বয়সের এবং সব ধরনের চুলের যত্নেই নারিকেল তেল সেরা। বিভিন্ন কারণে নারিকেল তেল সবারই পছন্দের তালিকায় প্রথম। কিন্তু এটি এত জনপ্রিয় কেন? চুলের যত্নে নারিকেল তেলের বিশেষত্বই বা কী? কারণগুলো হল:\nএটি চুলের ঘনত্ব বৃদ্ধি করে\nচুল ভেঙে পড়া রোধে সহায়তা করে ও চুলের আগা ফেটে যাওয়া রোধ করে\nচুলে এবং মাথার ত্বকে আর্দ্রতা বজায় রাখে\nপ্রাকৃতিক পুষ্টি গুণ সমৃদ্ধ ভার্জিন কোকোনাট অয়েল নিয়মিত চুলে ও মাথার ত্বকে মাসাজ করলে মাথার ত্বকে রক্ত সঞ্চালন স্বাভাবিক থাকে। এর ফ্যাটি এসিড মাথার ত্বকের গভীরে পৌঁছে চুলের গোড়ায় পুষ্টি যোগায়।\nতেল হালকা গরম করে নিয়ে মাথা্র ত্বকে ভালোভাবে মাসাজ করুন এবং সারা রাত রেখে দিন। নারিকেল তেলের সাথে লেবু মিশিয়ে মাথায় ব্যবহার খুশকি থেকে পরিত্রাণ পেতে সাহায্য করে। চুলের আগা ফেটে যাওয়া রোধ করতে চাইলে নারিকেল তেলের সাথে ডিম এবং দই মিশিয়ে হেয়ার মাস্ক বানিয়ে ব্যবহার করুন। এতে করে চুল নরম ও উজ্জ্বল হয়ে উঠবে।\nত্বকের যত্নে ভার্জিন কোকোনাট অয়েলের ব্যবহার-\nত্বকের যত্নে নারিকেল তেলের উপকারিতা অনেক। শরীরের ত্বকে নারিকেল তেল নিয়মিত ব্যবহার করা যেতে পারে। নারিকেল তেল ব্যবহারে ত্বকের পিএইচ ব্যালেন্স স্বাভাবিক থাকে ও ত্বককে করে তোলে কোমল ও মসৃণ। গোসলের ঠিক পর পর নারিকেল তেল শরীরে ব্যবহার করলে এটি ত্বকে ময়েশ্চার লক করে রাখে। নারিকেল তেল অনেক ক্ষেত্রেই লোশন, ক্রিম বা বডি বাটারের মূল উপাদান হিসেবে ব্যবহৃত হয়ে থাকে।\nএতে রয়েছে অ্যান্টিমাইক্রোবিয়াল ও অ্যান্টিফাঙ্গাল বৈশিষ্ট্য তাই এটি পায়ের ত্বকে ব্যবহার করলে উপকার পাওয়া যায়।\nনখ এবং কিউটিকলে মাসাজ করার জন্য নারিকেল তেল ব্যবহার করতে পারেন।\nবডি স্ক্রাবার হিসেবেও ব্যবহার করতে পারেন।\nমুখে স্ক্রাব করার পদ্ধতি আর শরীরের ত্বকের পদ্ধতি একই। এছাড়া অন্য যে কোনোভাবে ব্যবহার করতে নারিকেল তেল সরাসরিই মাসাজ করতে পারেন।\nকিছু সাধারণ প্রশ্ন:\n১। নারিকেল তেল ত্বকের সমস্যা সমাধানে কীভাবে সাহায্য করে?\nনারিকেল তেলের অ্যান্টিমাইক্রোবিয়াল বৈশিষ্ট্য ত্বককে ব্যাকটেরিয়া সংক্রমণ থেকে রক্ষা করে। এর অ্যান্টিইনফ্ল্যামাটরি বৈশিষ্ট্য ত্বকের প্রদাহ দূর করে। এছাড়া নারিকেল তেল ত্বকের ব্রণ দূর করে ত্বকের বলিরেখা, দাগ, ছোপ দূর করে ত্বকের কুচকে যাওয়া রোধ করে।\n২। চুলের যত্নে ভার্জিন কোকোনাট অয়েল কীভাবে উপকার করে?\nভার্জিন কোকোনাট অয়েল শুষ্ক, রুক্ষ ও এলোমেলো চুলের জন্য দারুণ উপকারি। চুলে আয়রণ করা বা বিভিন্ন রঙ ব্যবহার করার জন্য চুল ক্ষতিগ্রস্ত হয়। নারিকেল তেল শুষ্ক চুলে প্রয়োজনীয় পুষ্টি যোগায় ফলে চুল হয়ে ওঠে মজবুত। নারিকেল তেল চুলের হারিয়ে যাওয়া প্রোটিনও ফিরিয়ে আনতে সাহায্য করে। ফলে চুল হয়ে ওঠে মসৃণ, উজ্জ্বল ও ঝলমলে।\n৩। ত্বকচর্চায় ভার্জিন কোকোনাট অয়েলের উপকারিতা কী কী?\nনারিকেল তেলে রয়েছে প্রচুর পরিমাণে ভিটামিন ই যা সাস্থ্যোজ্জ্বল ত্বকের জন্য খুবই জরুরি। ভিটামিন ই ত্বকের স্ট্রেচ মার্ক দূর করতে সাহায্য করে। গোসলের সময় পানিতে নারিকেল তেল মিশিয়ে নিলে এটি ত্বকের ময়েশ্চারাইজেশনে সাহায্য করে।\n৪। ভার্জিন কোকোনাট অয়েল ও সাধারণ নারিকেল তেলের মধ্যে পার্থক্য কী?\nভার্জিন কোকোনাট অয়েল তৈরি হয় নারিকেলের শাঁস থেকে। কোনো রকম রাসায়নিক পদার্থ ছাড়া খাঁটি নারিকেল তেলই ভার্জিন কোকোনাট অয়েল। এতে অন্য কোনো রঙ বা গন্ধ কিছুই মেশানো হয়না। পরিশোধিত নারিকেল তেল তৈরি করতে নারিকেলের শাঁস প্রথমে শুকিয়ে নেয়া হয়। এটি ব্লক করার পর কিছুটা ফ্লেভার যোগ করে পরিশোধিত নারিকেল তেল হিসেবে ব্যবহার করা হয়। কাজেই, ভার্জিন কোকোনাট অয়েল হল নারিকেল তেলের বিশুদ্ধতম রূপ, এতে কোনো ধরনের রাসায়নিক পদার্থ যোগ করা হয় না।


টাঙ্গাইল মাভাবিপ্রবিতে প্রথম ছাত্র পরামর্শ ও নির্দেশনায় নিয়োগ টাঙ্গাইল মাভাবিপ্রবিতে প্রথম ছাত্র পরামর্শ ও নির্দেশনায় নিয়োগ – টাঙ্গাইল প্রতিদিন\nআপডেট : Tuesday, July 7, 2020\nপ্রতিদিন প্রতিবেদক মাভাবিপ্রবি : টাঙ্গাইল মাওলানা ভাসানী বিজ্ঞান ও প্রযুক্তি বিশ্ববিদ্যালয় প্রতিষ্ঠার ২০ বছর পর প্রথম ছাত্র পরামর্শ ও নির্দেশনার পরিচালক পদে দায়িত্ব পেলেন এনভায়রনমেন্টাল সায়েন্স এন্ড রিসোর্স ম্যানেজমেন্ট বিভাগের প্রফেসর ড. এ এস এম সাইফুল্লাহ।\nগত (৩০ জুন) বিশ্ববিদ্যালয় রেজিস্ট্রার স্বাক্ষরিত একটি নোটিশে প্রফেসর ড. এ এস এম সাইফুল্লাহকে দুই বছরের জন্য পরিচালক পদে দায়িত্ব দেয়া হয়।\nএ বিষয়ে ছাত্রলীগ নেতা মানিক শীল জানান, বিশ্ববিদ্যালয় প্রতিষ্ঠার ২০ বছর পাড় হলেও এই প্রথম আমরা ছাত্র পরামর্শক পেলাম। এটা এই বিশ্ববিদ্যালয়ের ছাত্র-ছাত্রীদের জন্য আনন্দের সংবাদ।\nএর আগে বিভিন্ন সময় ছাত্র-ছাত্রীদের দাবি আদায়, সমস্যা সমাধানের জন্য প্রক্টর অফিসে যেতে হত। এখন শিক্ষার্থীদের সমস্যা উপস্থাপনের সুনির্দিষ্ট যায়গা তৈরি হয়েছে। নবনিযুক্ত ছাত্র পরামর্শ ও নির্দেশনা এর পরিচালক শ্রদ্ধেয় প্রফেসর ড. এ এস এম সাইফুল্লাহ স্যারকে সাধারন শিক্ষার্থীদের পক্ষ থেকে অভিনন্দন জানাই।\nনবনিযুক্ত ছাত্র পরামর্শ ও নির্দেশনা এর পরিচালক শ্রদ্ধেয় প্রফেসর ড. এ এস এম সাইফুল্লাহ জানান, ছাত্র-ছাত্রীরা বিশ্ববিদ্যালয়ের প্রাণ। তারা আছে বলেই বিশ্ববিদ্যালয়ের শিক্ষক, কর্মকর্তা-কর্মচারী আছে।\nবেশিরভাগ বিশ্ববিদ্যালয়েই ছাত্র পরামর্শক বা পরিচালক রয়েছে, আমাদের বিশ্ববিদ্যালয়েও পরিচালক (ছাত্র পরামর্শ ও নির্দেশনা) পদটি রয়েছে। প্রথম পরিচালক হিসেবে আমি চেষ্টা করব শিক্ষার্থী-শিক্ষকদের সমন্বয়ে একটি উইং তৈরি করার।\nচেষ্টা করব শিক্ষার্থীদের কেরিয়ার, উচ্চ শিক্ষা, মনস্তাত্বিক বিষয়সহ বিভিন্ন সমস্যা সমাধানের পরামর্শ দেয়ার। শিক্ষার্থীদের প্রতি আহবান থাকবে, তারা যেন যেকোন সমস্যার বিষয়ে আমাদেরকে জানায়।\nযেহুতু পদটি নতুন, অন্যান্য বিশ্ববিদ্যালয়ের প্রচলিত নিয়ম-নীতি অনুযায়ী আমাদের নীতিমালা তৈরির চেষ্টা করব। এজন্য একটি কমিটি গঠন করা হয়েছে।


হলিউড সাইনবোর্ডের কাছে আবারও মানুষের মাথার খুলি!\n৫১ মিনিট আগের আপডেট ; ভোর ০৬:১৭ ; বুধবার ; এপ্রিল ২৪, ২০১৯\nপ্রকাশিত : ১৭:৫৬, মার্চ ২০, ২০১৬ | সর্বশেষ আপডেট : ১৭:৫৬, মার্চ ২০, ২০১৬\n২০১২ সালের ধারাবাহিকতায় এবার যুক্তরাষ্ট্রের লস অ্যাঞ্জেলসে হলিউডের বিশাল সাইনবোর্ডের কাছে মানুষের একটি মাথার খুলি পাওয়া গেছে। শনিবার সন্ধ্যায় দুজন হাইকার এই খুলি খুঁজে পান। কর্তৃপক্ষের বরাত দিয়ে যুক্তরাষ্ট্রের সংবাদমাধ্যম সিএনএনের সহযোগী প্রতিষ্ঠান কেএবিসি এ খবর জানিয়েছে।\n২০১২ সালে দেহ থেকে বিচ্ছিন্ন একটি মুণ্ডু যেখানে পাওয়া গিয়েছিল তার পাশেই এ মাথার খুলি পাওয়া গেছে। ওই ঘটনায় গ্যাব্রিয়েল ক্যাম্পোস-মার্টিনেজের বিরুদ্ধে ২০১৪ সালে হত্যা মামলা দায়ের করা হয়। গত বছর মামলার রায়ে তিনি দোষী সাব্যস্ত হন।\nলস অ্যাঞ্জেলসের পুলিশ জানায়, শনিবার সন্ধ্যায় হলিউডের বিখ্যাত সাইনবোর্ডের কাছে গ্রিফিত পার্কের দুইজন হাইকার এ মাথার খুলি খুঁজে পান। পার্কের রেঞ্জারদের মতে, মাথার খুলিটি কয়েক বছর পুরনো হতে পারে।\nনর্থইস্ট কমিউনিটি পুলিশের লেফটেন্যান্ট জন শাহ জানান, বিষয়টি খতিয়ে দেখতে তদন্ত শুরু হয়েছে। সূত্র: সিএনএন।\nভিয়েতনাম যুদ্ধের বিষাক্ত বিমান ঘাঁটি পরিষ্কার করবে যুক্তরাষ্ট্র\n১২৫৪৩ মিষ্টি তরমুজ চিনবেন কীভাবে?\n৬৭৮১ আইএস-এর ভিডিওতে বাগদাদির সঙ্গে শ্রীলঙ্কার হামলাকারী!\n৪০০৯ এমডিকে ‘সুপেয় পানির শরবত’ খাওয়াতে ওয়াসা ভবনের সামনে জুরাইনবাসী\n১৭৯৫ কোরআন অবমাননার অভিযোগে সেফুদা’র বিরুদ্ধে মামলা\n১৪৫৯ সাভারে গন্ধগোকুল উদ্ধার\n১৪৩৮ পাকিস্তানি কিশোরীকে ধর্ষণ মামলার আসামি কুড়িগ্রাম থেকে গ্রেফতার\n১৩২১ নারীদের পৃথক শিক্ষা প্রতিষ্ঠানের দাবি কওমি ফোরামের\n১২৪২ দীপিকার জুতা হাতে অনুষ্ঠানে রণবীর!\n১১৮৪ শ্রীলঙ্কায় সিরিজ হামলার দায় স্বীকার আইএস-এর!\nযে কারণে অসুস্থ নারীর পা কাটার সিদ্ধান্ত আদালতে গড়ালো\nস্পেনে বিদেশি শিক্ষার্থীবাহী বাস দুর্ঘটনায় নিহত ১৪


করোনা আবহের মধ্যেই জানুয়ারির শেষ সপ্তাহে বর্ধমানে অনুষ্ঠিত হতে চলেছে পৌর উৎসব | Municipal festival is going to be held in Burdwan in the last week of January 2021 pb | south-bengal - News18 Bangla, Today's Latest Bengali News\nকরোনা আবহের মধ্যেই জানুয়ারির শেষ সপ্তাহে বর্ধমানে অনুষ্ঠিত হতে চলেছে পৌর উৎসব !\nকরোনা আবহের মধ্যেই এবার আয়োজিত হতে চলেছে বর্ধমান পৌর উৎসব। ২৩ থেকে ৩১ জানুয়ারি পর্যন্ত উৎসব চলবে।\nLast Updated: January 5, 2021, 9:20 PM IST\n#বর্ধমান: করোনা আবহের মধ্যেই এবার আয়োজিত হতে চলেছে বর্ধমান পৌর উৎসব। আগামী ২৩ জানুয়ারি বর্ধমানের উৎসব ময়দানে এই অনুষ্ঠানের সূচনা হবে। ৩১ জানুয়ারি পর্যন্ত উৎসব চলবে। এবারের বর্ধমান উৎসবের শুভ সূচনা করবেন বিশিষ্ট শিল্পী সাবিত্রী চট্টোপাধ্যায়। থাকবেন দেব শংকর হালদার। বর্ধমান পৌর উৎসব উপলক্ষে এখন শহরজুড়ে প্রস্তুতি তুঙ্গে।\nপ্রতিবছরই একটি বিশেষ থিমকে সামনে রেখে বর্ধমান পৌর উৎসব উদযাপিত হয় সেই বিষয়ের উপর বিশেষ প্যাভেলিয়ান থাকে উৎসব ময়দানে । কমিটির এবারের বর্ধমান পৌর উৎসবের থিম-জন্ম কর্ম্ম বর্ধমানে, ঠাই পেয়েছে সবার মনে। অর্থাৎ বর্ধমানের নাম উজ্জ্বল করা প্রথিতযশাদের সম্মান জানাতেই এই থিম বেছে নেওয়া হয়েছে।\nবর্ধমান পৌর উৎসবের অন্যতম আকর্ষণ জমজমাট সংস্কৃতিক অনুষ্ঠান। প্রতিদিনই ময়দানের প্রধান মঞ্চে সন্ধ্যায় সাংস্কৃতিক অনুষ্ঠান থাকছে। ২৫ জানুয়ারি বিশিষ্ট সঙ্গীত শিল্পী অঞ্জন দত্তের উপস্থিত থাকার সম্ভাবনা রয়েছে। ২৭ জানুয়ারি সঙ্গীত পরিবেশন করবেন ইমন চক্রবর্তী। ২৮ জানুয়ারি মূল শিল্পী হিসেবে উপস্থিত থাকবেন রুপঙ্কর। ২৯ জানুয়ারি সঙ্গীত পরিবেশন করবেন নচিকেতা। ৩০ জানুয়ারি থাকবেন লোপামুদ্রা। ৩১ জানুয়ারি অর্থাৎ উৎসবের শেষ দিনে উপস্থিত থাকবে বাংলা ব্যান্ড ক্যাকটাস।\nবর্ধমান পৌরসভার এক্সিকিউটিভ অফিসার অমিত কুমার গুহ বলেন, "প্রতিবারই নামী শিল্পীদের সঙ্গে বর্ধমান শহরের শিল্পীরাও মঞ্চ ভাগ করেন। এবারও সেই রীতি বজায় থাকছে। বিভিন্ন দিন নাচে গানে অংশগ্রহণ করবেন তাঁরা।"\nতিনি জানান, ধারাবাহিকতা বজায় রেখে এবারও বর্ধমান পৌর উৎসবের আয়োজন করা হলেও তাতে সতর্কতার সঙ্গে কোভিড বিধি মেনে চলা হবে। সেই জন্য এবার উৎসবে স্টলের সংখ্যা কমানো হয়েছে। গতবছর বর্ধমান পৌর উৎসবে ১৭৫ টি স্টল ছিল। এবার স্টলের সংখ্যা কমে ১৬০ টি হচ্ছে। এর ফলে উৎসব কমিটি আর্থিক দিক দিয়ে কিছুটা হলেও লোকসানের মুখ দেখবে। তবুও করোনা পরিস্থিতির কথা ভেবে এই সিদ্ধান্ত নেওয়া হয়েছে। উৎসব ময়দানে প্রবেশ করার সময় মাস্ক বা ফেস কভারে মুখ ঢাকা বাধ্যতামূলক করা হয়েছে। প্রবেশ পথের মুখে থাকবে স্যানিটাইজার টানেল। বর্ধমান পৌর উৎসব কমিটি সেই স্যানিটাইজারের খরচ বহন করবে। এবার বর্ধমান পৌর উৎসবের ৫০লক্ষ টাকা বাজেট ধরা হয়েছে।\nঅন্যান্য বারের মতো এবারও বর্ধমান পৌর উৎসব উপলক্ষে বিভিন্ন সাংস্কৃতিক প্রতিযোগিতা থাকছে। থাকবে ক্রিকেট, ফুটবল সহ বিভিন্ন ক্রীড়া প্রতিযোগিতা। থাকছে বর্ধমান পৌর নাট্য উৎসব। বর্ধমান শহরের বিভিন্ন নাট্য সংস্থা সেই উৎসবে অংশ নেবে। এছাড়াও এবার যাত্রার আয়োজন করা হয়েছে। উৎসবের দ্বিতীয় দিন অর্থাৎ ২৪ জানুয়ারি সেই যাত্রা অনুষ্ঠিত হবে।\nFirst published: January 5, 2021, 9:20 PM IST\nরান্না করতে করতে গ্যাস শেষ? সিলিন্ডারে কতটা গ্যাস রয়েছে বুঝে নিন ভিজে কাপড় দিয়ে\nWhatsApp OTP স্ক্যাম: অফিসিয়াল URL ও লিঙ্ক ব্যবহার করে চলছে টাকা হাতানোর প্রতারণা চক্র\nRealme RealPublic Sale: ২০ জানুয়ারি থেকে Realme-র এই ডিভাইজগুলিতে মিলছে আকর্ষণীয় অফার\nটানা তিন দিন বাস ধর্মঘটের ডাক রাজ্যে, চরম দুর্ভোগের আশঙ্কা\nশুধু নন্দীগ্রাম থেকেই লড়তে হবে, মমতাকে শর্ত দিলেন শুভেন্দু\nনন্দীগ্রামের ৬২ হাজার ভোট মমতার ভরসা, সভাস্থল থেকে এমনই যুক্তি শুভেন্দুর\nহারানো জমি উদ্ধারে পুরুলিয়ায় মমতার ভোক্যাল টনিক, ব্যাপক অক্সিজেন পেলেন কর্মীরা\nকরোনায় আরও এক চিকি‍ৎসকের মৃত্যু কলকাতায়, শোকের ছায়া চিকিৎসক মহলে


পয়েন্ট প্রায় ১৩১ তারপরও উত্তর করলে অনুমোদন পেতে হয়*এর কারণ কী? - Bissoy Answers\nপয়েন্ট প্রায় ১৩১ তারপরও উত্তর করলে অনুমোদন পেতে হয়*এর কারণ কী?\nএর কারণ কী\n05 নভেম্বর 2019 উত্তর প্রদান করেছেন Sabirul Islam (10,819 পয়েন্ট)\n06 নভেম্বর 2019 নির্বাচিত করেছেন নুর আলম\nআপনার পয়েন্ট যদি ১৩১ থেকে র‍্যাংক ১ নাম্বারেও চলে আসেন তারপরেও উত্তর দিলে অনুমোদনের এর জন্য অপেক্ষমান থাকবে কারণ একটাই তা হলোঃ বর্তমানে বিস্ময়ে কিছু শব্দ, সংখ্যা ফিল্টার করা আছে এবং স্পর্শকাতর বিভাগগুলিতে অনুমোদনের প্রয়োজন পড়ে।\nআপনার উত্তরে এরকম কিছু থাকার ফলেই উত্তর অনুমোদনের জন্য অপেক্ষায় থাকে। উক্ত উত্তর স্প্যাম, অনাকাঙ্ক্ষিত, অশ্লীল, অপ্রয়োজনীয় কিনা তা যাচাইকরণের পর অনুমোদিত হবে।\nথাইরয়েড কান্সার নিরাময়ে কেন আয়োডিন "১৩১"ই ব্যবহার করা হয়?\n02 মে 2019 "রসায়ন" বিভাগে জিজ্ঞাসা করেছেন অজ্ঞাতকুলশীল\ntnx প্রোফাইলটির পয়েন্ট ৪০০ হয়নি তারপরও তিনি কিভাবে উত্তর নির্বাচন করতে পারেন?\n25 নভেম্বর 2019 "অভিযোগ ও অনুরোধ" বিভাগে জিজ্ঞাসা করেছেন অজ্ঞাতকুলশীল\nআমি একটি মেয়েকে খুব ভালোবাসি। ও আমার সাথে সাড়ে তিন বছর প্রেম করেছে। কিন্তু এই বছরের এপ্রিলে সে হটাৎ করে বললো সে আর সম্পর্ক রাখবে না। কারণ হিসেবে সে প্রথম দেখালো প্রেম করা গুণাহ, তারপর বললো ওর বাবা মা আমাকে মেনে নেবে না, তারপর বললো সে নাকি আমার উপযুক্ত না, শেষে সে আমাকে খারাপ বললো। কিন্তু তারপরও তাকে ভালোবাসি আমি। ওকে মেসেজ দিই গত ৫ মাস কিন্তু রিপ্লে দেয় না তাও আমি তাকে প্রতিদিন মেসেজ করি। আমার ওকে ছাড়া ভালো লাগে না। এখন আমি কি করবো?\n21 অক্টোবর 2015 "প্রেম-ভালোবাসা" বিভাগে জিজ্ঞাসা করেছেন srabon212223 (11 পয়েন্ট)\nBiossoy এ প্রশ্ন অনুমোদন করার যোগ্যতা পেতে হলে কত পয়েন্ট লাগবে?\n23 সেপ্টেম্বর 2019 "অভিযোগ ও অনুরোধ" বিভাগে জিজ্ঞাসা করেছেন মোঃশাহিন আহমদ অলি (137 পয়েন্ট)\nপয়েন্ট থাকা শর্তেও প্রশ্ন এর অনুমোদন পেতে দেরি হয় কেন।?\n20 ডিসেম্বর 2016 "অভিযোগ ও অনুরোধ" বিভাগে জিজ্ঞাসা করেছেন 019 (19 পয়েন্ট)\n365,437 টি প্রশ্ন\n461,165 টি উত্তর\n192,472 জন নিবন্ধিত সদস্য\nবিজ্ঞান ও প্রকৌশল (20,720)\nস্বাস্থ্য ও চিকিৎসা (34,825)


মাদক ও দুর্নীতির বিরুদ্ধে লড়তে চান জাহাঙ্গীর\nআওয়ামী লীগের কেন্দুয়া উপজেলা শাখার সাধারণ সম্পাদক ও মোজাফরপুর ইউনিয়ন পরিষদের তিনবারের নির্বাচিত চেয়ারম্যান নূরুল আলম মো. জাহাঙ্গীর চৌধুরী আসন্ন উপজেলা পরিষদ নির্বাচনে চেয়ারম্যান পদে চূড়ান্ত মনোনয়ন চান। তৃণমূলের ঐকমত্যের ভিত্তিতে তিনজনের মধ্যে একজন তিনি। তিনি আওয়ামী লীগ কেন্দুয়া থানার প্রতিষ্ঠাতা আহ্বায়ক প্রাক্তন গণপরিষদ সদস্য ও মুক্তিযুদ্ধের অন্যতম সংগঠক প্রয়াত হাদিস উদ্দিন চৌধুরীর দ্বিতীয় ছেলে।\n১৯৮২ সালে কেন্দুয়া কলেজ ছাত্র সংসদের ভিপি নির্বাচিত হয়ে ছাত্রলীগকে সংগঠিত করেন। ২০০৩ সালে তিনি কেন্দুয়া উপজেলা আওয়ামী লীগের সাধারণ সম্পাদক নির্বাচিত হয়ে এ পর্যন্ত দায়িত্ব পালন করে আসছেন। বড়তলা গ্রামের আবদুল লতিফ আকন্দ জানান, ইউনিয়ন পরিষদের চেয়ারম্যান নির্বাচিত হয়ে এলাকার বহুমুখী উন্নয়ন করেছেন তিনি। নূরুল আলম মো. জাহাঙ্গীর চৌধুরী সমকালকে বলেন, আমার রাজনৈতিক জীবনের প্রথম থেকেই মাদক, জুয়া ও দুর্নীতির বিরুদ্ধে লড়াই করে এ পর্যন্ত এসেছি। আগামী দিনেও প্রধানমন্ত্রী বঙ্গবন্ধুকন্যা শেখ হাসিনার নেতৃত্বে অবিচল থেকে উপজেলা পরিষদের চেয়ারম্যান পদে মনোনয়ন পেয়ে যদি নির্বাচিত হতে পারি সেক্ষেত্রে মাদক, জুয়া ও দুর্নীতিমুক্ত সুন্দর কেন্দুয়া গড়তে আপসহীন ভূমিকা পালন করব।


সুবর্ণভূমি Get Latest Bangla News Online from The newsportal Subornobhumi||মামুনুলদের বাদ দিয়ে হেফাজতের কমিটি ঘোষণা\nআপডেট: 01:26:48 07/06/2021\nসুবর্ণভূমি ডেস্ক: মাওলানা মামুনুল হকসহ বিভিন্ন মামলায় আটক নেতাদের বাদ দিয়েই কমিটি ঘোষণা করেছে হেফাজতে ইসলাম। ৩৩ সদস্যবিশিষ্ট এই কমিটিতে আমির হিসেবে আছেন জুনায়েদ বাবুনগরী। এ ছাড়া মাওলানা নুরুল ইসলাম জেহাদীকে মহাসচিব করা হয়েছে।\nসোমবার (৭ জুন) সকালে ঢাকায় খিলগাঁওয়ে মাওলানা নুরুল ইসলাম জেহাদী এই কমিটি ঘোষণা করেন।\nআমির আল্লামা হাফেজ জুনাইদ বাবুনগরী, নায়েবে আমির মাওলানা আতাউল্লাহ হাফেজ্জী, মাওলানা আবদুল হক মোমেনশাহী, মাও. সালাহউদ্দীন নানুপুরী, অধ্যক্ষ মীযানুর রহমান চৌধুরী (পীর সাহেব দেওনা), মাও. মুহিব্বুল হক গাছবাড়ী (সিলেট), মাও. ইয়াহইয়া (হাটহাজারী মাদরাসা), মাও.আব্দুল কুদ্দুস (ফরিদাবাদ মাদরাসা), মাও. তাজুল ইসলাম (পীর সাহেব ফিরোজ), মাও. মুফতী জসিমুদ্দীন (হাটহাজারী মাদ্রাসা)।\nমহাসচিব মাওলানা হাফেজ নূরুল ইসলাম (ঢাকা), যুগ্ম মহাসচিব মাওলানা সাজেদুর রহমান (ব্রাহ্মণবাড়িয়া), মাও. আব্দুল আউয়াল (নারায়ণগঞ্জ), মাও. লোকমান হাকীম (চট্টগ্রাম), মাও. আনোয়ারুল করীম (যশোর), মাও. আইয়ুব বাবুনগরী।\nলোহাগড়া সিসিটিভিতে মুড়ে দিলেন মাশরাফি\nমণিরামপুরে করোনা আক্রান্ত ৪৪, নারীর মৃত্যু [১০৬ বার]


সেরা স্কাই ডিল 2021 - সূর্য নির্বাচন করে\n2021 সালের অক্টোবরে সেরা স্কাই ডিল আপনি পেতে পারেন\nএকটি ভাল টিভি চুক্তি অর্জন করা একটি ক্লান্তিকর প্রক্রিয়া হতে পারে, কারণ যুক্তরাজ্যে একটি বিভ্রান্তিকর অফার পাওয়া যায়।\nকিন্তু যদি আপনি চারপাশের সেরা স্কাই ডিলগুলির মধ্যে একটি খুঁজছেন, আপনি সঠিক জায়গায় এসেছেন।\nস্কাইতে আপনি যে সেরা ডিলগুলি পেতে পারেন তার দিকে আমরা নজর দেই\nসেরা টিভি-একমাত্র স্কাই ডিল\nস্কাই টিভি এবং নেটফ্লিক্স, মাসে £ 26 - এখানে কিনুন\nস্কাই টিভি, নেটফ্লিক্স এবং স্কাই কিডস, মাসে £ 31 - এখানে কিনুন\nস্কাই টিভি, নেটফ্লিক্স এবং স্কাই সিনেমা, প্রতি মাসে £ 37 - এখানে কিনুন\nস্কাই টিভি, নেটফ্লিক্স এবং স্কাই স্পোর্টস, মাসে £ 41 - এখানে কিনুন\nস্কাই টিভি, নেটফ্লিক্স, স্কাই সিনেমা, এবং স্কাই স্পোর্টস, প্রতি মাসে £ 57 - এখানে কিনুন\nস্কাই টিভি, নেটফ্লিক্স, স্কাই স্পোর্টস এবং বিটি স্পোর্ট, মাসে £ 65 - এখানে কিনুন\nসেরা স্কাই গ্লাস ডিল\nস্কাই গ্লাস আলটিমেট টিভি এবং নেটফ্লিক্স সাবস্ক্রিপশন, মাসে £ 39 (চলমান) - এখানে প্রি-অর্ডার করুন\n43 'স্কাই গ্লাস টিভি, £ 649 আপফ্রন্ট, প্রতি মাসে £ 13 + £ 10 ইনস্টলেশন ফি, 48-মাসের চুক্তি, অথবা প্রতি মাসে £ 26 +installation 20 'ইনস্টলেশন' ফি, 24 মাসের চুক্তি - গ্রহণযোগ্যতা যাচাই\n55 'স্কাই গ্লাস টিভি, £ 849 আপফ্রন্ট, প্রতি মাসে £ 17 + £ 10 ইনস্টলেশন ফি, 48-মাসের চুক্তি, অথবা প্রতি মাসে £ 34 + 24 মাসের চুক্তিতে installation 20 'ইনস্টলেশন' ফি - গ্রহণযোগ্যতা যাচাই\n65 'স্কাই গ্লাস টিভি, £ 1,049 অগ্রভাগ, প্রতি মাসে £ 21 + £ 10 ইনস্টলেশন ফি, 48-মাসের চুক্তি, অথবা প্রতি মাসে £ 42 + 24 মাসের চুক্তিতে installation 20 'ইনস্টলেশন' ফি - গ্রহণযোগ্যতা যাচাই\nসেরা টিভি ও ব্রডব্যান্ড ডিল\nসুপারফাস্ট ব্রডব্যান্ড, £ 28 - এখানে কিনুন\nসুপারফাস্ট ব্রডব্যান্ড, নেটফ্লিক্স এবং স্কাই টিভি, £ 43 - এখানে কিনুন\nসুপারফাস্ট ব্রডব্যান্ড, স্কাই টিভি এবং স্কাই স্পোর্টস, £ 62 - এখানে কিনুন\nসুপারফাস্ট ব্রডব্যান্ড, স্কাই টিভি, স্কাই স্পোর্টস এবং স্কাই সিনেমা, £ 74 - এখানে কিনুন\nসান ভাউচারগুলিতে আরও স্কাই ডিল কিনুন\nস্কাই গ্লাস কি?\nস্কাই গ্লাস এখন প্রি-অর্ডারের জন্য উপলব্ধক্রেডিট: আকাশ\nস্কাই গ্লাস হল একটি 4K, QLED টিভি যা স্যাটেলাইট ডিশের প্রয়োজনীয়তা দূর করার জন্য ডিজাইন করা হয়েছে।\nঅনেকটা নিয়মিত স্মার্ট টিভির মতো, স্কাই গ্লাস ইন্টারনেটের সাথে সরাসরি সংযুক্ত হতে পারে অসংখ্য চ্যানেল দেখা সক্ষম করতে।\nডিভাইসটি এই অর্থে উদ্ভাবনী যে এটি পুরো স্কাই কিউ অভিজ্ঞতাকে ওয়াই-ফাইয়ের মাধ্যমে উপভোগ করতে দেয়।\nটিভি একটি সম্পূর্ণ নতুন ডিজাইন করা স্কাই সফ্টওয়্যার অভিজ্ঞতা, একটি অন্তর্নির্মিত সাউন্ডবার এবং সাবউফার এবং তিনটি আকারের বিকল্প (43-, 55-, এবং 65-ইঞ্চি) নিয়ে আসে।\nস্কাই গ্লাস পাঁচটি ভিন্ন রঙে পাওয়া যায়: ওশান ব্লু, সিরামিক হোয়াইট, রেসিং গ্রিন, ডাস্কি পিংক বা অ্যানথ্র্যাসাইট ব্ল্যাক, আগামী মাসগুলিতে আরও রং যোগ করার পরিকল্পনা রয়েছে।\nটিভিটি এককালীন ক্রয় বা স্কাই গ্লাস চুক্তির অংশ হিসাবে পাওয়া যায়।\nআপনি যদি প্রথম পেমেন্ট বিকল্পটি বেছে নেন, তাহলে আপনাকে 43-ইঞ্চি সংস্করণের জন্য9649, 55-ইঞ্চির জন্য 49 849 এবং 65-ইঞ্চি মডেলের জন্য £ 1,049 খরচ করতে হবে। অবশ্যই, স্কাই চ্যানেলগুলি দেখার জন্য আপনাকে এখনও একটি মাসিক সাবস্ক্রিপশন দিতে হবে।\nবিকল্পভাবে - এবং এখানেই স্কাই গ্লাস সত্যিই জ্বলজ্বল করে - আপনি স্যাটেলাইট ডিশের প্রয়োজন ছাড়াই মূল স্কাই সাবস্ক্রিপশন সহ মূল্যের সাথে মাসে £ 39 ডলারে টিভি দখল করতে পারেন।\nআপনি স্কাই গ্লাসে আপনার আগ্রহ নিবন্ধন করতে পারেন এবং এটি সম্পর্কে আরও পড়তে পারেন এখানে ।\nস্কাই কিউ কি?\nস্কাই কিউ একসময় স্কাইয়ের প্রিমিয়াম পরিষেবা ছিল, কিন্তু এটি দ্রুত প্ল্যাটফর্মের প্যাকেজ জুড়ে মূলধারায় পরিণত হচ্ছে।\nমূলত, স্কাই কিউ হল 1 টিবি বা2টিবি সেট-টপ-বক্সে স্মার্ট টিভি ফিচার এবং আল্ট্রা এইচডি সাপোর্ট (2 টিবি ভার্সনের জন্য) একীভূত পরিষেবার একটি পরিবার।\nস্কাই একটি Q মিনি বক্সও অফার করে, এমন একটি ডিভাইস যা অন্যান্য রুমে টিভি দেখার জন্য আপনার প্রধান স্কাই Q বক্সের সাথে সংযোগ স্থাপন করে।\nবাক্সে অন্তর্ভুক্ত স্কাই কিউ রিমোট ব্লুটুথের মাধ্যমে উভয় ডিভাইস নিয়ন্ত্রণ করতে পারে এবং ভয়েস অনুসন্ধান কার্যকারিতার জন্য একটি অন্তর্নির্মিত মাইক্রোফোন রয়েছে।\nযেহেতু স্কাই কিউ প্রধান বাক্সে 12 টিভি টিউনার রয়েছে, আপনি একই সাথে ছয়টি চ্যানেল রেকর্ড করতে পারেন এবং একই সময়ে বাড়ির চারপাশে বিষয়বস্তু ভাগ করতে পারেন।\nস্কাই এন্টারটেইনমেন্টে কোন চ্যানেল আছে?\nস্কাই এর বিনোদন বান্ডেল ফ্রিভিউ চ্যানেল ছাড়াও 29 টি চ্যানেল অন্তর্ভুক্ত করে।\nযুক্তিযুক্তভাবে সবচেয়ে বেশি দেখা যায় স্কাই আটলান্টিক, যেখানে HBO- এর সর্বশেষ প্রোগ্রামগুলি দেখা যায়।\nস্কাই ওয়ান আরেকটি চ্যানেল যা সাম্প্রতিক বছরগুলিতে ভিউয়ের সংখ্যা বৃদ্ধি পেয়েছে, এতে মডার্ন ফ্যামিলি, দ্য লং রান এবং দ্য সিম্পসন্স এর মতো অনুষ্ঠান দেখানো হয়েছে।\nঅন্যান্য বিনোদনমূলক প্রিমিয়াম চ্যানেলের মধ্যে রয়েছে স্কাই লিভিং, ফক্স এবং ইউনিভার্সাল, পাশাপাশি কমেডি সেন্ট্রাল এবং গোল্ড।\nস্কাই স্পোর্টসে কি চ্যানেল আছে?\nস্পোর্টস চ্যানেলের ক্ষেত্রে স্কাইয়ের শ্রেষ্ঠত্বের একটি দীর্ঘ ইতিহাস রয়েছে এবং বিটি -এর মতো প্রতিযোগীরা তাদের খেলাকে এগিয়ে নিয়ে গেলেও, স্কাই এর স্পোর্টস চ্যানেল পোর্টফোলিও এখনও অন্যতম সেরা।\nস্কাই প্রিমিয়াম গ্রাহকদের জন্য উপলব্ধ প্রধান স্পোর্টস চ্যানেল হল স্কাই স্পোর্টস মেইন ইভেন্ট, বিভিন্ন ক্রীড়া জুড়ে সমস্ত প্রধান ইভেন্ট দেখায়।\nঅন্যান্য চ্যানেল পৃথক খেলাধুলায় মনোনিবেশ করে, যার মধ্যে সবচেয়ে বেশি দেখা যায় স্কাই স্পোর্টস প্রিমিয়ার লিগ, স্কাই স্পোর্টস ক্রিকেট, স্কাই স্পোর্টস গল্ফ এবং স্কাই স্পোর্টস এফ ১।\nফুটবল অনুরাগীরা একটি স্কাই স্পোর্টস ফুটবল চ্যানেলও পান, যা নিম্ন লিগের ম্যাচগুলির একটি বিস্তৃত সংখ্যা অফার করে।\nআমি আকাশে কোন HD চ্যানেল পেতে পারি?\nবেসিক স্কাই প্যাকেজে ইতিমধ্যে অনেক এইচডি চ্যানেল পাওয়া যাচ্ছে। এর মধ্যে রয়েছে বিবিসি ওয়ান, বিবিসি টু, বিবিসি ফোর এবং বিবিসি নিউজ।\nITBC, 4, 5, NHK World এবং RT সহ আরও আপগ্রেডের প্রয়োজন ছাড়াই CBBC এবং CBeebies উচ্চ সংজ্ঞায় পাওয়া যায়।\nআপনি যদি আপনার গেমটি আরও উন্নত করতে চান এবং আপনার নতুন 4K টিভিতে আরও এইচডি চ্যানেল পেতে চান তবে স্কাই এটি অফার করে এইচডি প্যাকেজ অতিরিক্ত £7এর জন্য, এবং আল্ট্রা এইচডি + এইচডি এক আপনার বিদ্যমান সাবস্ক্রিপশনে অ্যাড-অন হিসাবে £ 11 এর জন্য।\n"amy schumer" নগ্ন\nস্কাই এইচডি উচ্চ সংজ্ঞায় 40 টিরও বেশি চ্যানেল অফার করে, যার মধ্যে রয়েছে স্কাই আটলান্টিক, ফক্স এবং আরও অনেক কিছু।\nআপনার যদি স্কাইয়ের সাথে নেটফ্লিক্স থাকে, আপনি স্কাই এইচডি অ্যাড-অন নিতে পারেন এবং আপনি নেটফ্লিক্স স্ট্যান্ডার্ডটিও আনলক করবেন, যা আপনাকে একবারে এবং এইচডি-তে2টি স্ক্রিনে দেখার অনুমতি দেবে।\nআমি কিভাবে আকাশে সেরা চুক্তি পেতে পারি?\nস্কাই পর্যায়ক্রমে তাদের ডিলগুলিতে বিক্রির প্রচার করে, সারা বছর বিশেষ অনুষ্ঠান এবং উৎসবে তাদের দাম কমিয়ে আনে।\nক্রিসমাসের সময়, ইস্টার এবং অবশ্যই ব্ল্যাক ফ্রাইডে বিক্রির জন্য নজর রাখুন।\nআপনি যদি বিশেষভাবে হাগল করতে আগ্রহী বোধ করেন, স্কাইও একটি অফার করে 'স্কাই উইথ স্কাই' পৃষ্ঠা , যেখানে আপনি লাইভ চ্যাট করতে পারেন অথবা আপনার বর্তমান সাবস্ক্রিপশন বাতিল না করার জন্য বিশেষ অফার পেতে একজন উপদেষ্টার সাথে কথা বলতে পারেন।\nআকাশ কি ভার্জিনের চেয়ে সস্তা?\nযখন প্রতিমাসে স্ট্যান্ডার্ড মূল্যের কথা আসে, স্কাই এর বেসিক টিভি প্যাকেজ, যার মধ্যে নেটফ্লিক্সও রয়েছে, খরচ হয় £ 25 এবং 300 টিরও বেশি চ্যানেল অফার করে।\nভার্জিন প্রাথমিকভাবে একটি ব্রডব্যান্ড প্রদানকারী এবং তাই যুক্তরাজ্যে টিভি-শুধুমাত্র প্যাকেজ নেই।\nপরিবর্তে, ভার্জিন একটি প্রদান করে টিভি, ব্রডব্যান্ড এবং ফোন বান্ডেল 18 মাসের জন্য প্রতি মাসে £ 33 এর জন্য (তারপর মাসে £ 56)।\nপ্যাকেজটিতে প্রায় 115 টি চ্যানেল, 54Mbps এর ব্রডব্যান্ড গতি সহ।\nঅন্যদিকে স্কাই এর টিভি এবং ব্রডব্যান্ড প্যাকেজ, 18 মাসের জন্য £ 43 খরচ করে এবং speed 59Mbps এর গড় গতি দেখায়।\nউভয় মৌলিক সাবস্ক্রিপশনেই একই ধরনের চশমা সহ একটি টিভি বক্স রয়েছে। এখানে একমাত্র লক্ষণীয় পার্থক্য হল যে ভার্জিন ভি6বক্সটি 4K- প্রস্তুত (যদিও এর সুবিধা নিতে আপনার 4K টিভি লাগবে), যখন স্কাই কিউ এর 2TB সংস্করণ 4K সমর্থন করে (এবং আপনাকে অতিরিক্ত অর্থ প্রদান করতে হবে) অন্তর্ভুক্ত 1TB সংস্করণে এটি পেতে।)\nনতুন গ্রাহকদের জন্য স্কাই টিভি কত?\nআপনার প্যাকেজের সামগ্রিক মূল্য আপনার ব্যক্তিগত পছন্দের উপর নির্ভর করবে, কিন্তু সকল নতুন গ্রাহকদের £ 20 সেট-আপ ফি দিতে হবে, যা ব্রডব্যান্ড + টিভি প্যাকেজের জন্য £ 49 পর্যন্ত যায়।\nঅবশ্যই, দামে ব্রডব্যান্ড এবং ফোন লাইন উভয়ই ইনস্টলেশনের পাশাপাশি টিভি বক্স সেটআপ অন্তর্ভুক্ত রয়েছে।\nস্কাই টিভি এবং নেটফ্লিক্সের মৌলিক সাবস্ক্রিপশন 18 মাসের জন্য প্রতি মাসে 26 পাউন্ড খরচ করে, এইচডি বিকল্পের জন্য7থেকে7পয়সা পর্যন্ত অ্যাড-অন প্যাকেজগুলি ডিজনি+ এবং আরও অনেকের জন্য প্রতি মাসে 7.99 অতিরিক্ত।\nস্কাই এর সবচেয়ে ব্যাপক বিকল্প: সুপারফাস্ট ব্রডব্যান্ড, স্কাই স্পোর্টস এবং সিনেমা খরচ £ 74 প্রতি মাসে এবং দ্রুত ব্রডব্যান্ড গতি, অন-ডিমান্ড প্রোগ্রাম এবং আরও অনেক কিছু।\nনেটফ্লিক্স কি আকাশে বিনামূল্যে?\nনেটফ্লিক্স বেসিক স্কাই এর সমস্ত টিভি প্যাকেজে অন্তর্ভুক্ত।\nমৌলিক সাবস্ক্রিপশন বিকল্পের সাহায্যে, আপনি একক পর্দায় চলচ্চিত্র এবং টিভি শো দেখতে পারেন, এবং HD তে নয়।\nআপনি যদি এইচডি চান, তবে আপনি নেটফ্লিক্সকে এইচডি (নেটফ্লিক্স স্ট্যান্ডার্ড) দেখার জন্য স্কাই এইচডি প্যাক কিনতে পারেন, অথবা আল্ট্রা এইচডি (নেটফ্লিক্স প্রিমিয়াম) এ নেটফ্লিক্স দেখতে স্কাই আল্ট্রা এইচডি প্যাক কিনতে পারেন।\nএছাড়াও, যদি আপনার ইতিমধ্যে নেটফ্লিক্স সাবস্ক্রিপশন থাকে, তাহলে আপনি আপনার লাইব্রেরি এবং প্রোফাইলগুলি ধরে রাখতে সহজেই আপনার অ্যাকাউন্ট সংযুক্ত করতে পারেন।\nআমরা বাছাই করেছি সেরা ব্রডব্যান্ড প্রদানকারী যুক্তরাজ্যে যদি আপনি আপনার ইন্টারনেট আপগ্রেড করতে চান।\nঅথবা যদি আপনি একটি মহান অফার খুঁজছেন, চেক আউট সেরা ব্রডব্যান্ড ডিল এখনই\nআমরাও গোল করেছি ইউকে আইফোনের সেরা ডিল যদি আপনার একটি নতুন হ্যান্ডসেট প্রয়োজন হয়\nএসএনএল ক্রিস্টোফার ওয়াকেন ফ্যামিলি রিইউনিয়ন\nবর্গাকার সমুদ্র তরঙ্গ মানে কি?\nসংবেদনশীল চোখের জন্য সেরা আইশ্যাডো\nসেরা মোবাইল এয়ার কন্ডিশনার ইউকে


মানবতার দরদি কবি ফররুখ আহমদ মানবতার দরদি কবি ফররুখ আহমদ – Qawmi Vision- Most Popular Islamic Online Television\nবৃহস্পতিবার, ২৬ নভেম্বর ২০২০, ০৬:৪০ অপরাহ্ন\n/ ইতিহাস ঐতিহ্য, জীবনী, সাহিত্য সংস্কৃতি\nবাঙালি জাতির দু’টি মারাত্মক দোষ রয়েছে। দোষ দু‘টি খুবই প্রভাবশালী ও প্রতিক্রিয়াশীল। যার ফলে এ জাতির কপালে বহু কলঙ্ক জুটেছে। অসংখ্য সাফল্য হাতছাড়া হয়েছে। ঘটেছে বহু প্রতিভার অপমৃত্যু। সে সর্বনাশা দোষ দু’টি হলো- অকৃতজ্ঞতা ও অবমূল্যায়ন। এ দু’টি দোষের প্রভাবে অবহেলিত হচ্ছে বিংশ শতাব্দীর অন্যতম শক্তিমান কবি, ফররুখ আহমদ!\nফররুখ আহমদের কবিত্বগুণ ও কবিসত্তায় বির্তক নেই। বিতর্কের সুযোগই নেই। সমকালীন কবি-সহিত্যিকগণ অকপটে তার কাব্যপ্রতিভার স্বীকারোক্তি করে গেছেন। এমনকি যারা তার আদর্শের বিরোধী তারাও তার কবিসত্তা নিয়ে প্রশ্ন তোলার সাহস করেননি। সেক্যুলার সমাজের জ্ঞানতাপস ড. আবদুল্লাহ আবু সায়িদ বলেন, “ আমার ধারণা, ফররুখ আহমদ কবিতা-অঙ্গনে আজো পর্যন্ত আমাদের ‘সর্বশেষ’ কবি, তাঁর পরে ছোট বা বড় কোনও অর্থে আর কোন ‘সম্পূর্ণ কবি’ পাইনি আমরা আমাদের সাহিত্যে”\nকিন্তু স্বীকারোক্তি ও মূল্যায়ন এক বিষয় নয়। কবিত্বগুণের স্বীকৃতি দিতে হয়েছে প্রায় বাধ্য হয়ে। কারণ, ফররুখের কবিতার কাব্যরীতিতে আপত্তি তুলবে কে? ছন্দ, মাত্রায় অসঙ্গতি বের করার সুযোগ কোথায়? বরং কাব্যচর্চায় ফররুখকে সামনে রাখলে তারাই উপকৃত হয়। তবে এ মহান কবিকে তারা জাতীয়ভাবে মূল্যায়ন করতে মোটেই প্রস্তুত ছিলো না। এখানেই কবি ফররুখ বাঙালি হয়েও বাঙালি জাতির কাছে চরম অবমূল্যায়নের শিকার হয়েছেন। জাতীয়ভাবে সাহিত্য-সংস্কৃতির যতো আয়োজন হয়, সবখানেই সেক্যুলার সমাজ ফররুখকে এড়িয়ে চলেছে। যেন বাঙলা সাহিত্যে এ শক্তিমান কবির কোন প্রভাবই নেই! আজ তিনি যদি ‘ইসলামি রেনেসাঁর কবি’ না হতেন, তাহলে সেক্যুলার সমাজ জীবনানন্দের জায়গায় তাকেই স্থান দিতো।\nফররুখ আহমদকে অবমূল্যায়নের প্রধান কারণ হলো- তার আদর্শ। তিনি ইসলামি ভাবধারার কবি। সেক্যুলারদের দাবি- ‘তিনি আপন আদর্শের বৃত্ত থেকে নিজেকে বের করতে পারেননি। তার সমস্ত কবিসত্তা একটি আদর্শকে প্রতিষ্ঠার জন্যেই নিবেদিত ছিল। তিনি মুসলিম জাতির কবি হতে পারেন। কিন্তু তিনি বাঙালি জাতির কবি নন। তার কবিতা হয়তো ইসলামের প্রতিনিধিত্ব করে, মানবতার কথা বলে না। এ কারণেই ফররুখ তাদের কাছে অত সমাদৃত হননি।’\nইসলামি ঘরানায় ফররুখ আহমদ রেনেসাঁর কবি নামে খ্যাত ও পরিচিত। উর্দুভাষায় যেমন ইকবাল অদ্বিতীয়। বাঙলা ভাষায়ও তেমন দ্বিতীয় কোন ফররুখ নেই। দুঃখজনক বিষয় হলো, উপমহাদেশে ইকবাল যতোটা মূল্যায়িত ও চর্চিত হয়েছে,বাংলাদেশে ফররুখ ততোটা হয়নি। ইসলামপন্থীরা ‘ইসলামি রেনেসাঁর কবি’কে নিয়ে গর্ববোধ করে। কিন্তু তাদের মাঝে ফররুখ-পাঠ এখনো মৌলিক ও ব্যাপক হয়ে ওঠেনি। ফররুখ-পাঠের এ দৈন্য সেক্যুলার সমাজকে ফররুখ-বিমুখতার ক্ষেত্রে আরো একধাপ এগিয়ে দিয়েছে। তারা তো মনেপ্রাণে চায়- বাংলা সাহিত্যে যেন ফররুখ ও তার কবিসত্তা বিস্মৃত হয়ে যায়। সুতরাং বিশ্ব দরবারে ফররুখের কবিসত্তা ও কাব্যপ্রতিভাকে উপস্থাপন করতে হলে ফররুখ-পাঠ ও চর্চার বিকল্প নেই।\nফররুখ মানবতার কথা বলে না, বিশেষ একটি আদর্শের কথা বলে- এ হলো ফররুখের বিরুদ্ধে কথিত মানবতাবাদীদের অভিযোগ। অথচ তার প্রায় কবিতা এ অভিযোগকে মিথ্যা সাব্যস্ত করে। তার একটি নমুনা দেখুন-\n….মেঠো পথ;পায়ে-চলা পথ,\nকাকর বিছানো পথ: মজুরের আর\nডাকে মানুষের পথ\nনিরন্ন ক্ষুধিত শীর্ণ মানুষের পথ,\nধর্ষিতা মায়ের রিক্ত ক্রন্দনের পথ\nসংকীর্ণ আবদ্ধ পথ পীড়িত আত্মার,\nঅশান্ত ক্ষুধিত পথ বিপ্লবী মনের\nশৃংখলিত মনে আর শৃংখলিত পথে\nমৃত্যু সন্নিবিষ্ট দৃঢ় আজাদীর পথ\nযে পথের ধূলিমাঝে পতাকা সাম্যের\nউঠায়েছে ঊর্ধ্বশির, সে-পথে আমার\n(পথ: আজাদ করো পাকিস্তান)\nফররুখের কবি-মানস সর্বদা মানবতার তরেই নিবেদিত ছিলো। কমরেড এন এন রায়ের প্রতি অনুরক্ত হয়ে যে মতাদর্শ তিনি গ্রহণ করেছিলেন, তাতে তিনি মানবতার চিরশান্তি ও মুক্তির সন্ধান পাননি। তিনি ইসলামি আদর্শ ও চেতনার মাঝে মানবতার চূড়ান্ত বিকাশ ও মুক্তির পথ খুঁজে পেয়েছেন। অতঃপর তিনি ইসলামি ভাবধারাকে মাধ্যম করে আজীবন সত্য ও মানবতার জয়গান গেয়ে গেছেন। তিনি বিশ্বাস করতেন- মুসলিম জাগরণের মধ্যেই কেবল বিশ্বমানবতার সকল সমস্যার সমাধান সম্ভব।\nহাতেম তায়ীর উদার দানশীলতা তাকে বিমুগ্ধ করেছে। দুর্ভিক্ষপীড়িত জনতার মাঝে একজন হাতেম তায়ীকে তিনি জাগাতে চেয়েছেন। নবিজি সাল্লাল্লাহু আলাইহি ওয়াসাল্লাম যে হাতেম তায়ীর প্রশংসা করেছিলেন, তাকেই তিনি মুসলিম উম্মাহর মাঝে জাগাবার জন্য রচনা করেছেন তার অমর কাব্যনাট্য- নৌফেল ও হাতেম। পাশাপাশি ‘হাতেম তায়ী’ নামে একটি কাব্যগ্রন্থও রচনা করেছেন।\nসাম্প্রদায়িক কবি বলে সেক্যুলার সমাজ কবি ফররুখকে বারবার প্রশ্নবিদ্ধ করার অপচেষ্টা চালিয়ে যাচ্ছে। তাদের লক্ষ্য হলো- ইসলামি ভাবাদর্শের কোন কবি বা সাহিত্যিক বাংলা সাহিত্যে শক্তিমান হয়ে বেঁচে থাকতে পারবে না। জীবদ্দশায় তারা জীবন্মৃত থাকবে আর মরণোত্তর তারা হবে বিস্মৃত। এ মহান কবির প্রতি এ কেমন অবিচার! অথচ তিনি সাম্প্রদায়িক সংকীর্ণতার বহু উর্ধ্বে ছিলেন। চল্লিশের দশকে যখন ভয়াবহ দুর্ভিক্ষ দেখা দিলো,তখন কবি ফররুখ তার ‘লাশ’ কবিতাটি কার জন্য লিখেছিলেন? আপন সম্প্রদায়ের জন্য? না আর্তপীড়িত মানবতার জন্য?! দুর্ভিক্ষ নিয়ে সমকালীন অনেক কবিতা রচিত হয়েছিলো। কিন্তু ফররুখের ‘লাশ’ কবিতায় দুর্ভিক্ষের যে করুণ চিত্র ফুটে উঠেছে,তা অন্যদের কবিতায় অতোটা চিত্রায়িত হয়নি। দেখুন ‘লাশ’ কবিতার কিছু অংশ-\nযেখানে প্রশস্ত পথ ঘুরে গলে মোড়,\nকালো পচি-ঢালা রঙে লাগে নাই ধূলরি আঁচড়,\nসখোনে পথরে পাশে মুখ গুঁজে পড়ে আছে জমনিরে পর;\nসন্ধ্যার জনতা জানি কোনদনি রাখে না সে মৃতরে খবর।\nজানি মানুষরে লাশ মুখ গুঁজে পড়ে আছে ধরণীর ‘পর,\nক্ষুধতি অসাড় তনু বত্রশি নাড়ীর তাপে প’ড়ে আছে\nপাশ দয়িে চ’লে যায় সজ্জতি পিশাচ, নারী নর\nসজ্জতিা নপিুণা নটী বারাঙ্গনা খুলয়িাছে দ্বার\nপৃথবিী চষিছে কারা শোষণে, শাসনে\nসাক্ষ্য তার রাজপথে জমনিরে ‘পর\nসাড়ে তনি হাত হাড় রচতিছেে মানুষরে অন্তমি কবর।\nপ’ড়ে আছে মৃত মানবতা\nতারি সাথে পথে মুখ গুঁজে।\nশাশ্বত মানব-সত্তা, মানুষরে প্রাপ্য অধিকার,\nক্ষুধিত মুখের গ্রাস কেড়ে নিয়ে রুধিয়া দুয়ার,\nমানুষরে হাড় দিয়া তারা আজ গড়ে খেলাঘর;\nসাক্ষ্য তার প’ড়ে আছে মুখ গুঁজে ধরণীর ‘পর।\nজড়পন্ডি হে নিঃস্ব সভ্যতা।\nঅথবা তোমারি দাস কোন পশুদল।\nমানুষরে কী নিকৃষ্ট স্তর।\nযার অত্যাচারে আজ প্রশান্ত মাটির ঘর: জীবন্ত কবর\nমুখ গুঁজে প’ড়ে আছে ধরণীর ‘পর।\nহে জড় সভ্যতা।\nমৃত-সভ্যতার দাস স্ফীতমদে শোষক সমাজ।\nতোমার শৃঙ্খলগত মাংসপিণ্ডি পদাঘাত হানি\nআজ এই উৎপীড়িত মৃত্যু-র্দীণ নিখিলের অভিশাপ বও;\nতুমি ধ্বংস হও ॥\nতিনি অর্থ ও খ্যাতির মোহে কাব্যচর্চা করেননি। আজ যারা তার সমালোচনায় লিপ্ত, তাদের মতো তিনি সাহিত্য বিক্রি করে খাননি। তাই তার জীবনে জীবিকার টানাপোড়েন লেগেই ছিলো। আবার তিনি ইসলামি ভাবাদর্শের কবি বলে সরকারি কোন সুবিধা ভোগ করতে পারেননি। কোন জাতি তার মহান ব্যক্তিদের সাথে এতোটা অবিচার করেছে কি না আমার জানা নেই। এমনকি মৃত্যুর পর তার কবরের জায়গা নিয়েও কম ঝক্কিঝামেলা হয়নি। বামপাড়ার কবি শামসুর রহমান সুন্দর বলেছেন-\n‘তাঁর কবররে জমি নিয়ে যত ঝামেলািই হোক, তাঁর সন্তানেরা যত বঞ্চিতই হোক পার্থিব জমিজমা থেকে তিনি রেখে গেছেন অন্যরকম বিঘা বিঘা জমি- যে জমির ফসল দেখে চোখ জুড়াবে সাহত্যি-পথযাত্রীদের…..\nবাংলা সাহিত্যে আজ কবির অভাব নেই। সর্বত্র প্রতিনিয়ত গজিয়ে উঠছে নানা অভিধার চটকদার কবি! কিন্তু ফররুখের মতো স্বাতন্ত্র্য ও বৈশিষ্ট্য নিয়ে কোন কবি এ জাতির ভেতর থেকে সৃষ্টি হচ্ছে না। এমন অকৃতজ্ঞ জাতির কপালে ফররুখ বারবার জুটে না!!\nতরুণ আলেম, লেখক, চিন্তক।


পাকিস্তানের পররাষ্ট্রমন্ত্রী শাহ মাহমুদ কোরাইশী বলেছেন, কাশ্মীর ইস্যুতে পুরো পাকিস্তান এক হয়েছে। পাকিস্তানের সেনা, রাজনৈতিক দল এমনকি শিশুরাও কাশ্মীরের স্বাধীনতার পক্ষে। ভারত যেন পাকিস্তানের দিকে তাকাবারও দুঃসাহস না করে।\nরোববার ইসলামাবাদে সাংবাদিকদের সঙ্গে মতবিনিময়কালে তিনি বলেন, পাকিস্তান একটি শান্তিবাদী দেশ। প্রতিবেশী দেশের সঙ্গে পাকিস্তান শান্তিপূর্ণ অবস্থানে থাকতে চায়। কিন্তু আমি স্পষ্ট ভাষায় বলতে চাই, ভারত যে যুদ্ধের পরিবেশ তৈরি করতে চাইছে, তা দ্রæত বন্ধ করতে হবে। কাশ্মীর ইস্যুতে চলমান পাক-ভারত উত্তেজনার মধ্যে এ কথা বললেন পাক পররাষ্ট্রমন্ত্রী।\nকাশ্মীরের নতুন প্রজন্ম যে কোনো মূল্যে স্বাধীনতা অর্জন করবে জানিয়ে পাকিস্তানের পররাষ্ট্রমন্ত্রী বলেন, এদেরকে কোনোভাবে দমিয়ে রাখা যাবে না। পুরো কাশ্মীরজুড়ে এখন ভীতিকর পরিস্থিতি বিরাজ করছে। ভারতীয় বাহিনী নিরীহ নাগরিকদের বিনা অপরাধে গ্রেফতার চালাচ্ছে। কাশ্মীরি জনগণের বাড়িঘরে লুটপাট করছে।\nমাহমুদ কোরাইশী বলেন, আমাদেরকে নিয়ন্ত্রণ বা কাবু করার কোনো ইচ্ছে যদি ভারতের থাকে, তাহলে বিষয়টি তাদের ভুলে যেতে হবে। রাজনৈতিক ফায়দা হাসিলের জন্যই ভারতীয় জনতা পার্টি (বিজেপি) যুদ্ধপরিস্থিতি তৈরির চেষ্টা করছে বলে অভিযোগ করেন মাহমুদ কোরাইশী।\nযুদ্ধ কোনো ভালো কাজ নয় মন্তব্য করে পাক পররাষ্ট্রমন্ত্রী বলেন, আমার জানামতে সুস্থ চিন্তার বিবেকবান মানুষও ভারতে রয়েছে। ভারত সরকারকে তারা চিন্তাভাবনা করে কাজ করার আহ্বান জানাবেন বলে আমি মনে করি।\nপ্রসঙ্গত, গত ১৪ ফেব্রুয়ারি জম্মু-কাশ্মীরের পুলওয়ামা জেলায় সন্ত্রাসী হামলায় ৪০ জনের বেশি সিআরপিএফ জওয়ান নিহত হয়। জঙ্গি সংগঠন জইশ-ই-মোহাম্মদ এই ঘটনার দায় স্বীকার করার পরই ভারত জঙ্গি হামলার ইস্যুতে পাকিস্তানের ওপর দায় চাপায়। যদিও ইমরান খানসহ পাকিস্তান এই হামলার দায় অস্বীকার করেছে। ভারত কোনও আক্রমণ চালালে তা প্রতিহত করার ঘোষণা দিয়েছে পাকিস্তান। সূত্র : ডন।\nSujon Khan ২৭ ফেব্রুয়ারি, ২০১৯, ২:০১ পিএম says :00\nMera Pakistan ho jindabad... Chaliye jao Vai Pakistan.. Pran vore Doa Kori..\nمقصودالرحمن سمان ২৬ ফেব্রুয়ারি, ২০১৯, ১:২১ এএম says :01\nসন্ত্রাসী ভারত নিপাত যাক, কাশ্মীর মুক্তি পাক।\nSiyful Islam ২৬ ফেব্রুয়ারি, ২০১৯, ১:২২ এএম says :00\nবাপের বেটা তুমি\nRanjit Kumar ২৬ ফেব্রুয়ারি, ২০১৯, ১:২২ এএম says :00\nখালি কলসি বাজে বেশী , চীন যদি না থাকতো তাহলে পাকিস্তানের নাম থাকতো না\nMd Tito ২৬ ফেব্রুয়ারি, ২০১৯, ১:২২ এএম says :01\nPakistani bai me thanks\nNizam Howlader ২৬ ফেব্রুয়ারি, ২০১৯, ১:২২ এএম says :00\nবড় বড় কথায় নয় কাজে প্রমাণ করুন।\nFoysal Ahemad Rasel ২৬ ফেব্রুয়ারি, ২০১৯, ১:২৩ এএম says :00\nMd Nazir Hossain Raju ২৬ ফেব্রুয়ারি, ২০১৯, ১:২৭ এএম says :00\nকাশ্মির এক দিন স্বাধিন হবে।\nJack Noresh ২৬ ফেব্রুয়ারি, ২০১৯, ১:২৭ এএম says :00\nপাকিস্তানকে কাবু করতে গিয়ে ভারত নিজেই কাবু হয়ে যাচ্ছে। কাশ্মীর প্রশ্নে, মুসলমান হিসেবে পাকিস্তানের পাশে থাকা, আমাদের বাংলাদেশীদের ঈমানী কর্তব্য!! চেতনা এখানে প্রযোজ্য নয়!!\nMD.HASIBUL HASAN ২৭ ফেব্রুয়ারি, ২০১৯, ১১:২১ এএম says :00\nভারত এইবার বুঝবে অন্যের পিছনে কাঠি করার মজাটা কী!\nAnwar Khan ২৬ ফেব্রুয়ারি, ২০১৯, ৮:৫৫ এএম says :00\nভারত গলাবাজি ছাড়া কিছুই পারে না,,, ,বড় জোর হিন্দি ফিল্ম এ কয়েক শত পাকিস্তানিদের মেরে ফেলতে পারে এ আর তেমন কি?\nAzizur Rahman ৩ মার্চ, ২০১৯, ১১:১০ এএম says :00\nআমরা শান্তি, চাই যুদ্ধ হলে সবার ক্ষতি হবে, বিষয়টা সংলাপে বসে সমাধান করা উচিত।\nmd:shojan ২ মার্চ, ২০১৯, ৬:০৪ পিএম says :00\nআমরা চায় শান্তুি,সবাইত ভাই হোক সে হিন্দু কিংবা মুসলমান,সবারি রক্ত লাল তায় আর যুদ্ব চায় না শান্তি চায় আমরা???\nঅলিউর রহমান ২৮ ফেব্রুয়ারি, ২০১৯, ৭:৪৯ এএম says :00\nmosaddik ২৮ ফেব্রুয়ারি, ২০১৯, ৯:৩৬ এএম says :00\nপাকিস্তান কে আমাদের সেলুট করতে হবে কারণ তারা মুসলমানের জন্য এই লরাই শুরু করছে\nঘটনাপ্রবাহ: ভারত যেন পাকিস্তানের দিকে


বড়াইগ্রামে অপ্রয়োজনে সড়ক পুনঃসংস্করণ! সরকারের দেড় কোটি টাকা অপচয়ের পথে বড়াইগ্রামে অপ্রয়োজনে সড়ক পুনঃসংস্করণ! সরকারের দেড় কোটি টাকা অপচয়ের পথে – Bartaman Kanho\nবড়াইগ্রামে অপ্রয়োজনে সড়ক পুনঃসংস্করণ! সরকারের দেড় কোটি টাকা অপচয়ের পথে\nবছর তিনেক আগে দীর্ঘ ৫ কি.মি. সড়কটি পুনঃসংস্করণ করা হয়েছে। গ্রামীণ এই সড়কটিতে ভ্যান-ইজিবাইক ছাড়া কোন ভারী যান চলাচল করে না। সড়কটি এখনও ঝকঝকে-চকচকে। তারপরেও এলজিইডি’র অর্থায়নে ১ কোটি ৫৯ লক্ষ ৩১ হাজার ৩৭৪ টাকা ব্যয়ে সড়কটির পুনঃসংস্করণের কাজ শুরু করেছে ঠিকাদার। যা রীতিমতো সরকারের টাকা অপচয় করার মতো ঘটনা ঘটতে যাচ্ছে।\nনাটোরের বড়াইগ্রামের জোয়াড়ি ইউপি হাইওয়ে সড়ক মোড় হতে ওয়ালিয়া ভায়া রামাগাড়ি হাট রোড পর্যন্ত ইউনিয়ন সড়ক নির্মাণের আওতায় এলজিইডি এই কাজে দরপত্র আহ্বান করে বছরের শুরু দিকে। পরবর্তীতে গত ৯ মে এই কাজের কার্যাদেশ পান নাটোরের মেসার্স এমএন ট্রেড নামে ঠিকাদারী প্রতিষ্ঠান। শনিবার সকালে সড়কটি সরেজমিনে গেলে রামাগাড়ি অংশে দেখা যায়, শ্রমিকরা একপাশে এজিং তুলছে এবং তা ট্রাক্টরে উঠিয়ে নিচ্ছে। দেখা গেছে, এজিং এর একটি ইটও নষ্ট বা ভেঙ্গে যায়নি। শ্রমিকরা জানায়, এই ইট ভেঙ্গে খোয়া বানানো হবে। অপরদিকে জোয়াড়ি কুমুল্লু অংশে দেখা গেছে সড়কের দুই পাশে এজিং করা হয়েছে এবং কার্পেন্টিং তুলে ফেলা হয়েছে। তবে এজিং সড়কের বেডের চেয়ে ২ থেকে ৩ ইঞ্চি নীচে রয়েছে। সড়কের বেড যথেষ্ঠ মজবুত রয়েছে। সড়কটিতে উল্লেখযোগ্য কোন সমস্যাই চোখে পড়েনি। এক্ষেত্রে স্থানীয়রা কয়েকজন জানায়, দুই একটি স্থানে যতটুকু নষ্ট দেখেছি তাতে সর্বসাকুল্যে ১০ লক্ষ টাকা ব্যয় করলেই চলতো। নতুনভাবে পুনঃসংস্করণ করে এতো টাকা ব্যয় করার কোন প্রয়োজনই ছিলো না। এই কাজে সরকারের টাকা জলে যাবে পক্ষান্তরে আকাশচুম্বি লাভবান হবেন ঠিকাদার। এতে এলজিইডি’র কর্মকর্তারাও লাভবান হবে বলে সরাসরি ইঙ্গিত দেন তারা।\nস্থানীয় ইউপি সদস্য ফেরদৌস-উল-আলম জানান, জোয়াড়ি ইউনিয়নে এখনও অনেক কাঁচা সড়ক রয়েছে, যা পাকাকরণ জরুরী। অনেক এলাকাতে পাকা সড়ক রয়েছে যা সংস্কার করা অতীব জরুরী। সেগুলো না করে সুস্থ সড়ক কেন সংস্করণ করা হচ্ছে তা বোধগম্য হচ্ছে না। এটা সরকারের টাকা গচ্ছা দেয়া ছাড়া আর কিছুই হতে পারে না।\nনাটোর এলজিইডি’র নির্বাহী প্রকৌশলী শহিদুল ইসলাম জানান, সড়কটিতে দেড় ইঞ্চি পুরো কার্পেন্টিং ছিলো। এটা ২ ইঞ্চি করা হবে। ফলে সড়ক মজবুত হবে এবং দীর্ঘদিন লাস্টিং করবে। তিনি আরও বলেন, এই কাজ নিয়ে রিপোর্ট করলে আমি বড়াইগ্রাম উপজেলা এলাকায় কাজ কমিয়ে দিবো। এর ফলে আপনারাই ক্ষতিগ্রস্থ হবেন।\nএদিকে শনিবার সকালে একই ঠিকাদার প্রতিষ্ঠানের বড়াইগ্রামের বনপাড়া মহিষভাঙ্গা মোড় হতে মৌখাড়া সড়কের পুনঃসংস্করণের কাজে ব্যাপক অনিয়ম পাওয়ায় কাজ বন্ধ করে দিয়েছে স্থানীয় জনপ্রতিনিধিরা।


Dristy.tv | দৃষ্টি টিভি – টাঙ্গাইলে ভূয়া চিকিৎসকের ছয় মাসের কারাদন্ড\nBy দৃষ্টি টিভি on ২০ এপ্রিল, ২০১৯ ৫:৪৭ অপরাহ্ন / no comments\nটাঙ্গাইল শহরের কুমুদিনী কলেজ মোড়ে অবস্থিত ‘টাঙ্গাইল ক্লিনিক অ্যান্ড হসপিটাল’ থেকে অধ্যাপক ডা. এফএম শাহ সেকেন্দার নামে এক ভূয়া চিকিৎসককে গ্রেপ্তার করেছে গোয়েন্দা পুলিশ(ডিবি)। শনিবার(২০ এপ্রিল) স্বেচ্ছায় দোষ স্বীকার করায় ভ্রাম্যমান আদালত তাকে ছয় মাসের বিনাশ্রম কারাদন্ডের আদেশ দেন।\nজেলা গোয়েন্দা পুলিশ(ডিবি) দক্ষিণের অফিসার ইনচার্জ শ্যামল কুমার দত্ত পিপিএম জানান, ডিবি’র এসআই মো. ওবায়দুর রহমান, এএসআই মো. জাহাঙ্গীর আলম, কনস্টেবল বাসুদেব, মফিজুর রহমান ও সেলিমের সমন্বয়ে গঠিত একটি চৌকশ দল বিশেষ অভিযান চালিয়ে ‘টাঙ্গাইল ক্লিনিক অ্যান্ড হসপিটাল’ থেকে ভূয়া চিকিৎসক অধ্যাপক ডা. এফএম শাহ সেকেন্দারকে গ্রেপ্তার করে। তার প্রকৃত নাম মো. শাহ সেকেন্দার। তিনি ঢাকা উত্তর সিটি কর্পোরেশনের ক্যান্টনমেন্ট এলাকার মাটিকাটা গ্রামের(বাসা নং-১৪৩/৪) ওমর আলী ফকিরের ছেলে।\nতিনি আরো জানান, ভূয়া চিকিৎসক স্বেচ্ছায় দোষ স্বীকার করায় জেলা প্রশাসকের কার্যালয়ের নির্বাহী ম্যাজিস্ট্রেট ও সহকারী কমিশনার মো. রোকনুজ জামানের নেতৃত্বাধীন ভ্রাম্যমান আদালত মা. শাহ সেকেন্দারকে মেডিকেল এবং ডেন্টাল কাউন্সিল আইন ২০১০ এর ২৯(১) এবং ২৯(২) ধারার অপরাধে ছয় মাসের বিনাশ্রম কারাদন্ড প্রদান করেন।


প্রকাশিত: ৮:৫০ অপরাহ্ণ, জুলাই ১২, ২০২০\nজাতীয় হৃদরোগ ইনস্টিটিউট ও হাসপাতালের চিকিৎসক ডা. সাবরীনা আরিফকে সাময়িক বরখাস্ত করা হয়েছে। সরকারি চাকরি করে বেসরকারি প্রতিষ্ঠানে কর্মরত থাকা এবং অর্থ আত্মসাতের মতো শাস্তিযোগ্য অপরাধে অভিযুক্ত হওয়ায় স্বাস্থ্য মন্ত্রণালয় তাঁকে বরখাস্তের সিদ্ধান্ত নিয়েছে।\nআজ রোববার স্বাস্থ্যসেবা বিভাগের সচিব আবদুল মান্নান সাংবাদিকদের এ তথ্য নিশ্চিত করেছেন। ডা. সাবরীনার বরখাস্তের বিষয়টি আজ থেকেই কার্যকর হবে।\nঅপরদিকে ‘রিজেন্ট হাসপাতালের সঙ্গে চুক্তি স্বাক্ষর মন্ত্রণালয়ের ঊর্ধ্বতন কর্তৃপক্ষের নির্দেশে’ স্বাস্থ্য অধিদপ্তরের এই চিঠির বিষয়ে ব্যাখ্যা জানতে চেয়েছে অধিদপ্তরের মহাপরিচালক অধ্যাপক ডা. আবুল কালাম আজাদকে শোকজ করা হয়েছে। মন্ত্রণালয়ের ঊর্ধ্বতন কর্মকর্তা বলতে কী বোঝানো হয়েছে এবং রিজেন্টের সঙ্গে চুক্তি স্বাক্ষরের আগে কী কী বিষয় বিবেচনায় নেওয়া হয়েছে তা জানাতে বলা হয়েছে। স্বাস্থ্য মন্ত্রণালয় থেকে এ বিষয়ে ব্যাখ্যা চাওয়া হয়েছে।\nচিকিৎসক ডা. সাবরীনা আরিফকে বরখাস্তের কারণ হিসেবে বলা হয়েছে, তিনি সরকারি চাকুরে হওয়া সত্ত্বেও অনুমতি না নিয়েই বেসরকারি প্রতিষ্ঠানের (জেকেজি) চেয়ারম্যান পদে ছিলেন। তা ছাড়া করোনা পরীক্ষার ভুয়া সনদ দিয়ে অর্থ আত্মসাতের সঙ্গেও তিনি জড়িত বলে অভিযোগ রয়েছে। সরকারি কর্মচারী বিধিমালা অনুযায়ী এগুলো শাস্তিযোগ্য অপরাধ। এসব কারণে তাঁকে সাময়িক বরখাস্ত করা হয়েছে।\nডা. সাবরীনা জেকেজির চেয়ারম্যান ও জাতীয় হৃদরোগ ইনস্টিটিউটের কার্ডিয়াক সার্জন। তাঁকে আজ বিকেলে গ্রেপ্তার করেছে পুলিশ। তেজগাঁও বিভাগের উপকমিশনার মোহাম্মদ হারুন অর রশিদ আজ রোববার সংবাদ সম্মেলনে বলেছেন, সাবরীনাকে আগামীকাল সোমবার আদালতে নেওয়া হবে। পুলিশ রিমান্ড আবেদন করবে। জিজ্ঞাসাবাদের পর এই ঘটনায় আর কে কে জড়িত রয়েছে সে সম্পর্কে বিস্তারিত জানা সম্ভব হবে।\nহারুন অর রশিদ আরও বলেন, এর আগে করোনাভাইরাস পরীক্ষার নামে জালিয়াতির অভিযোগে জেকেজির যেসব সদস্য গ্রেপ্তার হয়েছেন তাঁদের জিজ্ঞাসাবাদ করা হয়। তাঁদের সবাই বলেছেন সাবরীনাই জেকেজির চেয়ারম্যান। তা ছাড়া তেজগাঁও কলেজে জেকেজির বুথে হামলার অভিযোগ উঠলে সাবরীনাই প্রতিষ্ঠানটির মুখপাত্র হিসেবে সংবাদমাধ্যমে বক্তব্য দেন। অভিযানের একদিন আগে তিনি নিজে প্রতিষ্ঠান থেকে সরে যান। সরকারি কর্মকর্তা হিসেবে তিনি কখনোই কোনো প্রতিষ্ঠানের চেয়ারম্যানের দায়িত্ব পালন করতে পারেন না।\nজেকেজির নমুনা সংগ্রহ ও পরীক্ষা নিয়ে যে ঘটনা ঘটেছে ডা. সাবরীনা তার দায় এড়াতে পারেন না বলেও মন্তব্য করেন হারুন অর রশিদ। এত দিন পর কেনো গ্রেপ্তার করা হলো জানতে চাইলে বলেন, তদন্ত কর্মকর্তা তাঁর সম্পর্কে খোঁজ-খবর নিয়েছেন।


ডেইলি সিলেট ডট কম :: প্রকাশিত হয়েছে : সেপ্টেম্বর ২৪, ২০১৭ | ৭:০৫ পূর্বাহ্ন\nসিলেট সেন্ট্টাল উইমেন্স কলেজের অধ্যক্ষ কবি কালাম আজাদ বলেছেন, সত্যিকার মানুষ হওয়ার জন্য শিক্ষা অর্জন করতে হবে। মানবকল্যাণের চিন্তা ও সাধনাকে লালন করে দেশ ও সমাজের জন্য নিজেদেরকে গড়ে তুলতে হবে। পরস্পরের প্রতি শ্রদ্ধাবোধ ও আন্তরিকতা সৃষ্টি করতে পারলেই শিক্ষার প্রকৃত লক্ষ্য ও উদ্দেশ্য বাস্তবায়ন হবে।\nছাত্র-ছাত্রী কল্যাণ সংস্থা এলিভেট ফোরামের উদ্যোগে আয়োজিত এসএসসি ও এইচএসসি উত্তীর্ণ কৃতি শিক্ষার্থী সংবর্ধনা ২০১৭ ও সাংস্কৃতিক অনুষ্ঠানে প্রধান অতিথির বক্তব্যে তিনি এ কথা বলেন।\nএলিভেট ফোরামের সভাপতি শাহ আলম ভূইয়ার সভাপতিত্বে সংবর্ধনা অনুষ্ঠান গত শুক্রবার সিলেট কেন্দ্রীয় মুসলিম সাহিত্য সংসদের শহীদ সোলেমান হলে অনুষ্ঠিত হয়।\nসংস্থার সহ-সভাপতি ইমরান ইমনের পরিচালনায় অনুষ্ঠানে বিশেষ অতিথির বক্তব্য রাখেন সিলেট সিটি কর্পোরেশনের সাবেক প্যানেল মেয়র ও ১৯ নং ওয়ার্ড কাউন্সিলর দিনার খান হাসু, বাংলাদেশ রেডক্রিসেন্ট সোসাইটি সিলেট ইউনিটের সেক্রেটারী রোটারিয়ান আব্দুর রহমান জামিল, বিশিষ্ট সমাজসেবক এস এম শওকত আমীন তৌহিদ।\nঅনুষ্ঠানে অন্যান্যের মধ্যে শুভেচ্ছা বক্তব্য রাখেন বিশিষ্ট সমাজসেবক নিখিল রায় পূজন, ছড়াকার অজিত রায় ভজন, দৈনিক বিজয়ের কণ্ঠ পত্রিকার সাহিত্য সম্পাদক প্রভাষক কবি মামুন সুলতান, গল্পকার মিনহাজ ফয়সল, ছড়াকার দিলুয়ার হোসেন দিলু, মো. জুনেদুর রহমান, আবির শেখ, জাকির হোসাইন, শাহীন আলী, মনিরুল ইসলাম, নাঈম রহমান, ফাহিমা আক্তার লিমা, সুজন দাশ, অর্নিশ দত্ত বিশাল, ওবায়দুল্লাহ আহমেদ রনি। পরে এক মনোজ্ঞ সাংস্কৃতিক অনুষ্ঠানের আয়োজন করা হয়। অনুষ্ঠানে সংগীত পরিবেশন করেন মো. আব্দুল বাছিত, আবুল মনসুর নয়ন এবং একক অভিনয় করেন এমসি কলেজ থিয়েটারের সদস্য ও গণিত বিভাগের শিক্ষার্থী তারেক আহমেদ শিকদার। অনুষ্ঠানে এসএসসি ও এইচএসসি উত্তীর্ণ প্রায় দুই শতাধিক শিক্ষার্থীকে ক্রেস্ট ও সার্টিফিকেট প্রদান করে সংবর্ধিত করা হয়। এছাড়া অনুষ্ঠানে এলিভেট ফোরামের ২০১৭ সালের বর্ষসেরা ও সেরা উদীয়মান এলিভেটিয়ান ঘোষণা করা হয়। বর্ষসেরা এলিভেটিয়ান নির্বাচিত হন ফাহিমা আক্তার লিমা ও অর্নিশ দত্ত বিশাল এবং উদীয়মান সেরা এলিভেটিয়ান নির্বাচিত হন শারমিন আক্তার এবং ওবায়দুল্লাহ আহমেদ রনি। অনুষ্ঠানের শুরুতে পবিত্র কোরআন থেকে তেলাওয়াত করেন সংস্থার সদস্য খায়রুজ্জামান। – বিজ্ঞপ্তি


সুশান্ত মামলা : মাদককাণ্ডে সিদ্ধার্থ পিঠানির ১৪ দিনের বিচারবিভাগীয় হেফাজত - Sushant Singh Rajput Case : Late Actor's flatmate Siddharth Pithani sent to 14-day judicial custody in NCB Drug probe, Bangla News\nবাংলা নিউজ > বায়োস্কোপ > সুশান্ত মামলা : মাদককাণ্ডে সিদ্ধার্থ পিঠানির ১৪ দিনের বিচারবিভাগীয় হেফাজত\nমিলল না রেহাই, জেলে থাকবেন পিঠানি (PTI)\nসুশান্ত মামলা : মাদককাণ্ডে সিদ্ধার্থ পিঠানির ১৪ দিনের বিচারবিভাগীয় হেফাজত\n১ মিনিটে পড়ুন . Updated: 04 Jun 2021, 02:44 PM IST\nএনসিবি হেফাজতের মেয়াদ শেষ হতেই জুডিসিয়্যাল কাস্টডিতে পিঠানি। আগামী ১৪ দিন থাকবেন জেলে।\nসুশান্ত সিং রাজপুতের মৃত্যুর সঙ্গে জড়িত মাদক মামলায় গ্রেফতার সিদ্ধার্থ পিঠানির বিপদ আরও বাড়ল। এনসিবি হেফাজতের মেয়াদ শেষের পর এবার ১৪ দিনের বিচারবিভাগীয় হেফাজতে পাঠানো হল সিদ্ধার্থ পিঠানিকে। খবর সংবাদ সংস্থা এএনআই সূত্রে।\nগত বছর ১৪ই জুন প্রয়াত হন অভিনেতা সুশান্ত সিং রাজপুত। এরপর থেকেই গোটা দেশে চর্চার কেন্দ্রবিন্দুতে থেকেছে এই মামলা। আর এই মামলার তদন্তে যে নামটা বারেবারে ঘুরে ফিরে এসেছে তা হল সিদ্ধার্থ পিঠানি। কে তিনি? প্রয়াত অভিনেতার ক্রিয়েটিভ ম্যানেজার এবং ফ্ল্যাট মেইট। সুশান্ত সিং রাজপুতের মৃত্যু মামলার সঙ্গে জড়িত মাদককাণ্ডে গত ২৬শে মে হায়দরাবাদ থেকে এনডিপিএস আইনের আওতায় গ্রেফতার হন সিদ্ধার্থ পিঠানি। পরে তাঁকে মুম্বইয়ে নিয়ে আসা হয়। ১ লা জুন পর্যন্ত এনসিবি হেফাজত মঞ্জুর হয়েছিল অভিযুক্তর, পরে তা বেড়ে হয় ৪ঠা জুন। এনসিবি মেয়াদ শেষ হওয়ার পর আদালতে তোলা হলে আজ বিচারক সিদ্ধার্থ পিঠানির ১৪ দিনের বিচারবিভাগীয় হেফাজত মঞ্জুর করেছে। সূত্রের খবর, জামিনের জন্য আবেদন জানাবেন পিঠানি।\nএনসিবি সূত্রের খবর সংস্থার তদন্তকে গত বছর অগস্ট থেকেই এড়িয়ে চলেছে। কিন্তু চলতি বছর এপ্রিলে নতুন ইনস্টাগ্রাম অ্যাকাউন্টে একটি জিম থেকে গ্রুপ ছবি পোস্ট করেন পিঠানি। পাশাপাশি দু-সপ্তাহ আগেই নিজের বাগদানের ছবিও ইনস্টায় পোস্ট করেন তিনি।সেই সূত্র ধরেই গ্রেফতার হন সিদ্ধার্থ পিঠানি। অভিযুক্তকে জেরা করে বেশকিছু তথ্য হাতে এসেছে এনসিবির, তবে সেই নিয়ে এখনই কোনও বয়ান দিতে না-রাজ। সিদ্ধার্থ পিঠানির বয়ানের ভিত্তিতে আগামী কয়েক দিনের মধ্যেই বেশকিছুজনকে সমন পাঠাতে পারে এনসিবি। বিরাট বড় মাদক ব়্যাকেটের সঙ্গে যুক্ত পিঠানি, এমনটাই মনে করছে এনসিবি- খবর সূত্রের।\nপিঠানির গ্রেফতারির পর সুশান্তের দুই পরিচারক নীরজ,কেশব-কেও জেরা করেছে এনসিবি। জিজ্ঞাসাবাদ করা হয়েছে প্রয়াত অভিনেতার বডিগার্ডকেও।\nSiddharth Pithani 14-day judicial custody Sushant Singh Rajput Case NCB Drug Probe


‘যে দুজন সবসময় পাশে ছিলেন, একই দিনে হারালাম’ - সময় টুডেসময় টুডে\n‘যে দুজন সবসময় পাশে ছিলেন, একই দিনে হারালাম’\nপ্রধানমন্ত্রী শেখ হাসিনা বলেছেন, যে দুজন মানুষ সবসময় পাশে ছিলেন, তাদের দুজনকেই একই দিনে হারালাম। আজ রোববার সংসদে চলতি সংসদের সদস্য মোহাম্মদ নাসিম এবং ধর্মপ্রতিমন্ত্রী শেখ মো. আব্দুল্লাহ’র মৃত্যুতে শোক প্রস্তাবে অংশ নিয়ে তিনি এ কথা বলেন।\nপ্রসঙ্গত যে, আজ বেলা সাড়ে ১১টায় জাতীয় সংসদের মূলতবি অধিবেশন শুরু হয়েছে। স্পিকার ড. শিরীন শারমিন চৌধুরীর সভাপতিত্বে শুরু হওয়া অধিবেশনে চলতি সংসদের সদস্য মোহাম্মদ নাসিমের মৃত্যুতে শোক প্রস্তাব নিয়ে আলোচনা শুরু হয়। সংসদ নেতা ও প্রধানমন্ত্রী শেখ হাসিনাসহ অন্যান্য সদস্যরা উপস্থিত আছেন।


মহামানব যিশু খ্রিস্ট, মানবপ্রেমের ঘনীভূত রূপ | mysepik.com – Bengali Online News Portal\n13 May, 2021 02:49 am\nমানবের কল্যাণ ও মুক্তির জন্য ভগবান ঈশামসি জগতের প্রতিটি পথে পথে, দ্বারে ও গৃহকোণে জ্বেলে দিয়েছিলেন এক আলো। সেই আলোতে মানবের সকল দুঃখ, দুর্দশা, ইন্দ্রিয়ে প্রথিত সকল তমসা দূর করতে তিনি অগ্ৰসর হয়েছিলেন। যদিও এই আলোর পূর্ণতা প্রজ্বলনের যাত্রাপথটি ছিল তাঁর দুঃখে ভরা। সে দুঃখ স্বেচ্ছা কল্যাণের। এই মানব মোক্ষের জন্য তাঁকে বরণ করতে হয়েছে কাঁটার মুকুট। কষ্টে, যন্ত্রণায় দীর্ণ মুখে ফুটে উঠেছে অপার্থিব আলো।\nযিশুর মৃত্যু মানবের মনে চিরস্মরণীয়! আবেগে, করুণায়, তাঁর প্রতি ভালোবাসায়― তবে এসব কিছু অতিক্রম করে জগৎ তাঁর মৃত্যুকে হৃদয়ে ধরে রেখেছে ক্ষমাসুন্দর মূর্তি রূপে। তিনি ঈশ্বরের সঙ্গে মানুষের তৈরি করা দূরত্ব ঘুচিয়ে তাঁকে পিতার আসন দিয়েছে। প্রথম তিনি বললেন, তোমরা সকলে সেই পরম পিতার সন্তান। ঘুচে গেল অন্ধকার― মৃত্যুর কালে দাঁড়িয়েও তিনি ক্ষমা করলেন অনুচিত প্রবৃত্তিকে। সেই কারণেই তিনি হয়ে উঠলেন সকলের পিতা। আদরের যিশু।\nতাঁর মৃত্যুর প্রসঙ্গ উঠলেই স্বভাবত মনে পড়ে মাইকেলেঞ্জেলো কৃত সেই অবিস্মরণীয় ভাস্কর্য ‘পিয়েতা’র কথা। যেখানে মৃত যিশুর মৃত্যুতে শোকার্ত মাতা মারিয়া। রোমান ভাস্কর্য কলার একটি অবিস্মরণীয় সৃষ্টি। এই মহান শিল্পকর্মে দেখা যায়, সেই যন্ত্রণাময় মৃত্যুর মুখের উপর এসে পড়েছে চৈতন্যের আলো। মুখে লেগে আছে শেষ হাসিটুকু, যা স্বর্গীয়।\nযিশু তাঁর ‘ওল্ড টেস্টামেন্ট’-এ বলেছেন― সরলতা ও বিশ্বাস এই দু’টি হল ঈশ্বর লাভের চরমতম পথ। বিস্ময়কর হল, বর্তমান পৃথিবীতে এই দু’টি বস্তু সবথেকে দুর্লভ। এখন আমরা এক সারল্যহীন পৃথিবীতে বাস করি। কিন্তু মহামানবের চরিত্রের বৈশিষ্ট্য তাঁর সরলতায় ধরা পরে। ক্ষুদ্র ক্ষুদ্র নিজস্ব সৃষ্টি নয়, এক পরম সত্যকে ধরে জগতের কল্যাণ সাধন তাঁর মূল লক্ষ্য। এই মূল লক্ষ্যের ঐক্যটি ধরা থাকে প্রেম, ভালোবাসায় (Unconditional love)। সেই কারণেই এবার যিশু জন্মগ্রহণ করলেন― সামান্য আস্তাবলে। তাঁকে ঘিরে ছিল দরিদ্র মেষপালকরা। এই ঘটনাটি ভীষণ সিম্বলিক― এই মেষপালকরা দীনহীন দরিদ্র, মূর্খ। সে অর্থে ধনের, যশের, পাণ্ডিত্বের কোনও অহংকার নেই। আরও গভীরে ভাবলে এরা সকলে একেবারে গৌরবহীন। ঠিক যেন বৃন্দাবনের পথেঘাটে রাখালরাজা কৃষ্ণ খেলে বেড়াচ্ছে। বাঁশি বাজাচ্ছে। সুদামা, সুবলের দাঁতে কাটা এঁটো ফল খাচ্ছে! কোথায় রোমের ভ্যাটিকান― ওল্ড টেস্টামেন্টের মানুষের পরিত্রাতা যিশু, আর সূদূর প্রাচ্যের ব্যাসতনয় কবি শুকদেব লিখছেন― শ্রীমদ্ভাগবত। কিন্তু দুই মহামানবের জীবনের কী অদ্ভুত মিল। সেই সাদৃশ্য হল সরলতা। আত্মগৌরব, বংশ গৌরব, পাণ্ডিত্বের যেখানে কোনও স্থান নেই!\nএখন এমন একটি বইয়ের কথা আলোচনা করব, যেটি পাঠ করে যিশুর প্রদত্ত পথের দিশা আমরা খুঁজে পাব। মহামনীষী টমাস এ কেম্পিসের রচিত ‘দি ইমিটেশন অফ ক্রাইস্ট’ (The Imitation of Christ). আমরা যারা আধ্যাত্মিক পথের অন্বেষী হয়েও নির্দিষ্ট কোনও ধর্মের গণ্ডিতে নিজেদের আবদ্ধ করতে চাই না, তাদের কাছে এই বই এক অমূল্য সম্পদ। এখানে মহামানব যিশুর দিব্য নির্দেশাবলি দেওয়া আছে। এই বইটির ভেতরে মনুষ্যত্ব ও দেবত্ব লাভের এক প্রাণবন্ত নির্দেশ, উপদেশ ও প্রত্যক্ষ অনুভূতি লিপিবদ্ধ করা আছে। যিশুর পথকে জানার জন্য বা মানুষের দেবত্বের উত্তরণের জন্য এই বইটি একটি অমূল্য সম্পদ। বইটির প্রতিটি ছত্রে এক দৈব্য অনুভূতিমালা আমাদের দিব্য জীবনের দিকে অগ্রসর করে। এখানে প্রতিটি কথায় বিবেক, বৈরাগ্য, ভক্তি, সরলতা, বিশ্বাস, পবিত্রতা, ব্যাকুলতা, প্রেরণা আমাদের অন্তরে ঈশ্বরের বোধকে প্রতিষ্ঠিত করে। মানবজীবনের পূর্ণপ্রাপ্তির সাধনায় উদ্বুদ্ধ করে এবং বিক্ষিপ্ত অশান্ত মনকে শান্ত করে আত্মচিন্তার শক্তি দান করে। এখানে খ্রিস্টের প্রত্যক্ষ নির্দেশগুলির ভিতর থেকে একটি দু’টি নির্দেশের দিকে আমরা আলোকপাত করব!\nএখানে অহংকারের কথা বলা হয়েছে দ্বিতীয় পরিচ্ছেদে। মনুষ্য জীবনের উদ্দেশ্য হওয়া উচিত আত্মজ্ঞান লাভের জন্য সর্বদা নিজেকে প্রস্তুত করা। কিন্তু এক্ষেত্রে সবথেকে বাধা হয়ে দাঁড়ায় তার জাগতিক বস্তুর প্রতি মোহ এবং অহংকার। যিনি আত্মজ্ঞান লাভ করেন তিনি অন্তর থেকে দীনহীন ভাব পোষণ করেন। যশের, অর্থের, পাণ্ডিত্যের এমন নানা জাগতিক সম্পদ আহরণে তার কোনও মোহ থাকে না। জীবনের সকল জাগতিক জ্ঞান তাঁর কাছে তুচ্ছ মনে হয়। তাঁকে জানলেই সকল জানার প্রয়োজন মেটে। ভগবান যিশুর জগতের মানুষকে আত্মজ্ঞান লাভের এই নির্দেশটির সঙ্গে পৃথিবীর অন্যান্য সকল ধর্মের অন্তর্নিহিত সত্যটি মিলে এক হয়ে উঠছে। যিশু বলছেন, জ্ঞানাভিমানী ব্যক্তিরা অপরের নিকট পণ্ডিত ও জ্ঞানী বলে পরিচিত হলে সুখী হয়। এমন অহংকার আত্মোন্নতির পথে বাধা সৃষ্টি করে। জ্ঞান আহরণের সঙ্গে সঙ্গে মানুষের জীবন যদি পবিত্র না হয়, তবে সেই জ্ঞান কোনও কাজে লাগে না!\n‘অবিজ্ঞাতে পরে তত্ত্বে শাস্ত্রীধীতিস্তু নিষ্ফলা।\nবিজ্ঞাতেহপি পরে তত্ত্বে শাস্ত্রীধীতিস্তু নিষ্ফলা।।’\n(পরমতত্ত্ব উপলব্ধি করতে না পারলে শ্রাস্ত্রাধ্যায়ন বৃথা, এবং পরমতত্ত্ব উপলব্ধ হলে আবার শ্রাস্ত্রাধ্যায়ন নিষ্ফল)।\nআমরা দেখতে পাই যিশুর কথার প্রতিধ্বনি হচ্ছে বিবেকচূড়ামণির এই শ্লোকটিতে।\nযিশুর আগমনের বহুবছর পর শ্রীরামকৃষ্ণের মুখেও এই একই কথা উচ্চারিত হচ্ছে― “শাস্ত্রের ভিতর কি ঈশ্বরকে পাওয়া যায়? শাস্ত্র প’ড়ে হদ্দ অস্তি মাত্র বোধ হয়। কিন্তু নিজে ডুব না দিলে ঈশ্বর দেখা দেয় না। ডুব দেবার পর তিনি নিজে জানিয়ে দিলে তবে সন্দেহ দূর হয়। বই হাজার পড়ো, মুখে হাজার শ্লোক বলো, ব্যাকুল হয়ে তাতে ডুব না দিলে তাঁকে ধরতে পারবে না। শুধু পাণ্ডিত্বে মানুষকে ভোলাতে পারবে, কিন্তু তাঁকে পারবে না।”\n―শ্রীশ্রী রামকৃষ্ণ কথামৃত ১। ১২। ২ (১৩৭০) পৃঃ ১৬১\nঅর্থাৎ জীবাত্মার অহংকারের নাশ হলে জাগতিক আকাঙ্ক্ষার পরিসমাপ্তি ঘটলে তিনি প্রেমাস্পদ হয়ে নেমে আসেন। ভক্তের কাছে ধরা দেন। পরমতত্ত্ব বা আত্মজ্ঞান তখনই লাভ হয়।\nরবীন্দ্রনাথও তাঁর গীতাঞ্জলি কাব্যগ্রন্থের অন্তর্গত লেখায় অনুরূপ কথাই বলেছেন―\n“যদি তোমার দেখা না পাই, প্রভু\nএই গভীর বিরহের অনুভব যখন মানবের মনে জাগে, তখন সে তার আরাধ্যকে প্রেমিক ভাবে। আর কে না জানে, প্রেমের চরম সার্থকতা তার বিরহে! এই ব্যাকুলতাই মহামিলনের একমাত্র সম্পদ। যেখানে সকল বিভেদরেখা মুছে জীবাত্মা আর পরমাত্মা এক সুরে বেজে ওঠে। যিশুও তাঁর অনুভবমালা নির্দেশে এই শুদ্ধচিত্ত মহামিলনের কথাই বলেছেন।\nশেষের পঙ্‌ক্তিতে গিয়ে বলছেন―\n“যতই উঠে হাসি,\nঘরে যতই বাজে বাঁশি,\nওগো, যতই গৃহ সাজাই আয়োজনে,\nযেন তোমায় ঘরে হয়নি আনা\nশেষের পঙ্‌ক্তিতে এসে রবীন্দ্রনাথ বলছেন মিছে আয়োজনের কথা। আত্মপোলব্ধির দ্বার আমরা সদাই বন্ধ করে রেখেছি। আর বাইরের বৃথা আয়োজনে অপচয় ঘটছে অহর্নিশ। বাইরের সকল কিছু ছেড়ে আমরা যদি একমাত্র সেই অন্তরলোকে ভগবানকে দেখতে সচেষ্ট হই, তাহলে তিনি করুণাবশত হৃদয় মধ্যে প্রকাশিত হন। আর তখনই আত্মজ্ঞান লাভ হয়। আর তা আসে একমাত্র শরণাগত হলে। ভগবান খ্রিস্ট বলছেন― “তোমরা আমার শরণাগত হও। আমাতে বিশ্বাস রাখো। আমি তোমাদের সেই পরম পিতার কাছে নিয়ে যাব।” গীতায় ভগবান একই কথা বলছেন―\n“সর্ববধম্মান্ পরিত্যাজ্য মামেকং শরণং ব্রজ\nঅহং ত্বাং সর্ববপাপেভ্যো মোক্ষয়িষ্যামি মা শুচঃ।।\nগীতা ১৮। ৬৬\n(তুমি সকল ধম্মাধম্মর্ম পরিত্যাগ করিয়া একমাত্র আমার শরণাপন্ন হও, আমি তোমাকে সকল পাপ হইতে মুক্ত করব, শোক করিও না।)\nএখন প্রশ্ন হচ্ছে সকল ধর্মাধর্ম ত্যাগ করে কেনই বা আমরা কেবল একজনের শরণাগত হব! হওয়ার কোনও কারণ যুক্তিবাদী মন খুঁজে পায় না। যুক্তি সব কিছুকে নিত্তিতে মেপে যাচাই করে নিতে চায়। কিন্তু মানুষের মনের অন্তরলোকের নাগাল সে পায় না। একজন প্রকৃত ভক্ত বা অন্বেষী একমাত্র সেই সন্ধান পায়। আর সেটাই হল প্রেম, যার হাত ধরেই আসে শরণাগতি।\nন কিঙ্করো নায়মৃনী চ রাজন্।\nসর্ববাত্মনা যঃ শরণং শরণং\nগতো মুকুন্দং পরিহৃত্য কর্ততুম।।”\nশ্রীমদ্ভাগবতম্-১১। ৫। ৪১\nহে রাজন্! যে ব্যক্তি কর্তৃত্বের মূল কারণ অহংকারতত্ত্ব (অভিমানকে) বিসর্জন পূর্বক সংসার-ভয়হারী শরণাগত পালক মোক্ষদাতা ভগবান মুকুন্দের শরণ গ্ৰহণ করেন, তিনি দেবতা, ঋষি, সাধারণ প্রাণী ও আত্মীয় স্বজনদের কাছে কর্তব্য পাশে আবদ্ধ হন না।\nঅর্থাৎ এই উপরের শ্লোক দুটি থেকে স্পষ্ট যে, শরণাগতকে তিনি যে রক্ষা করার কথা বলছেন, সে কোনও জাগতিক সুখ-দুঃখ থেকে নয়― আসলে জগতের এই মায়া থেকে তিনি তাঁর শরণাগতকে রক্ষা করেন। আর এই শরণাগতির পরীক্ষায়, প্রেমের যাত্রাপথে পদে পদে বেদনা আর বিরহ। রবীন্দ্রনাথ সেই কারণেই বেদনাকে ভূষণ করে চাইছেন।\nসেই কারণেই শ্রীরামকৃষ্ণ বলছেন― ‘‘এই অনিত্য সংসারে সব মিথ্যা, সত্য একমাত্র ভগবান”।\nআবার বলছেন― সত্যই কলির তপস্যা। ভগবান যিশু-ও তাঁর দিক্-নির্দেশে এই সত্যর কথা বারবার বলছেন। যিশু বলছেন― অনিত্য রূপ বা কথার দ্বারা না বুঝাইয়া সত্যস্বরূপ স্বয়ং যাহাকে শিক্ষা দেন, তিনিই সুখী। এছাড়াও যিশু আরও বহু নির্দেশ বা প্রত্যক্ষ উপলব্ধির কথা বলেছেন― জ্ঞান ও কর্তব্য, শাস্ত্র অধ্যয়ন, অনিত্য বাসনা ও অহংকার, লোকসঙ্গ, আজ্ঞানুবর্তিতা ও অধীনতা, বৃথা বাক্যালাপ, শান্তি ও মোক্ষ, প্রলোভন ইত্যাদি। দ্বিতীয় পর্বে তিনি যে উপদেশগুলি দিয়েছেন তাঁর মধ্যে অন্যতম গুরুত্বপূর্ণ হল― সবার উপর প্রেম, যিশুর সঙ্গে অন্তরঙ্গতা, অন্তর্মুখী জীবন, বিনয়, শান্তি, শুদ্ধমনও সরলতা, আত্মচিন্তা, ঈশ্বর কৃপা।\nসম্ভবত ১৮৭৪ খ্রিস্টাব্দে শ্রীরামকৃষ্ণ খ্রিস্টধর্ম সম্পর্কে জানতে উৎসাহী হন। তাঁর এক জনৈক ভক্ত এই সময় দক্ষিণেশ্বরে যেতেন এবং তাঁকে প্রতিদিন বাংলা বাইবেল পাঠ ও ব্যাখ্যা করে শোনাতেন। এইসময় একদিন শ্রীরামকৃষ্ণ দক্ষিণেশ্বর কালীবাড়ি সংলগ্ন যদু মল্লিকের বাগান বাড়িতে বেড়াতে যান। সেখানে ম্যাডোনার কোলে যিশুর ছবিখানি দেখতে পান। ছবিখানির ধ্যানে তিনি তন্ময় হয়ে যান এবং হঠাৎ করে তাঁর চোখের সামনে সব কিছু জীবন্ত ও জ্যোতির্ময় হয়ে ওঠে। এরপর প্রায় তিনদিন তিনি দর্শন করেন, একটি গির্জা যেখানে ভক্তেরা যিশুকে ধূপ-দীপ নিবেদন করছে। তিনদিন তাঁর ওই দিব্যানুভূতি চলে। চতুর্থ দিন তিনি যখন দক্ষিণেশ্বর বাগানে বেড়াচ্ছিলেন, দেখলেন এক সৌম্যকান্তি পুরুষ তাঁর দিকে একদৃষ্টে তাকিয়ে আছেন। শ্রীরামকৃষ্ণের অন্তর বলে দিল― ‘‘ইনিই যিশু, যিনি মানবজাতির মুক্তির জন্য হৃদয়ের রক্ত দান করেছেন। প্রেমের মূর্তি খ্রিস্ট ছাড়া আর অপর কেহ নন”। মানবপুত্র যিশু শ্রীরামকৃষ্ণকে আলিঙ্গন করে তাঁর শরীরে মিলিয়ে গেলেন। শ্রীরামকৃষ্ণ গভীর সমাধিতে মগ্ন হলেন। এভাবে তিনি তাঁর ধর্ম সমন্বয় সাধনার পথে খ্রিস্টের দেবত্ব সম্পর্কে নিশ্চিত হন।\nদ্য লাস্ট সাপার। লিওনার্দো দা ভিঞ্চি\nআমরা পরবর্তীকালে সকলে এর পূর্ণ প্রকাশ দেখতে পাই― যখন স্বামী বিবেকানন্দ তাঁর আটজন গুরুভাইকে নিয়ে এক শীতের রাতে ধুনি প্রজ্বলন করে ত্যাগ ব্রতের আদর্শে নিজেদের দীক্ষিত করেন। তখন সদ্য সদ্য শ্রীরামকৃষ্ণ তাঁর নরলীলা ত্যাগ করেছেন। সেই রাতে তারা সকলে যিশুর মহান জীবন কথা পাঠ করেন এবং খ্রিস্টের মতন মানব জাতির কল্যাণে নিজেদের প্রাণ উৎসর্গ করার সংকল্প করেন। পরে জানতে পারা যায়, সেই দিনটি ছিল ক্রিসমাস ঈভ― ত্যাগব্রত গ্রহণের শুভক্ষণ।\nঅন্যদিকে, রবীন্দ্রনাথের চিন্তা ও চেতনায় খ্রিস্টের প্রভাব অনস্বীকার্য। এটির প্রাথমিক বীজ সম্ভবত তাঁর শৈশবে ব্রাহ্ম পরিবারে ও পরিমণ্ডলে বেড়ে ওঠার ফলে ঘটেছিল। তবুও সর্ব অর্থে তাঁর চেতনা যে কোনও নির্দিষ্ট সম্প্রদায় ও ধর্মগোষ্ঠীকে ছাড়িয়ে গিয়েছিল। তাঁর রচনার একাধিক জায়গায় তিনি খ্রিস্টের কল্যাণ, প্রেমের কথা তুলে ধরেছেন।\nরবীন্দ্রনাথের খ্রিস্ট এক শ্রেষ্ঠ মানবপুত্র। তিনি তাঁর ত্যাগের দ্বারা, মানব কল্যাণের দ্বারা দিব্যপুরুষ হয়ে ধরা দিয়েছেন রবীন্দ্রনাথের মানসপটে। রবীন্দ্রনাথের খ্রিস্ট চিরপ্রেমিক, ত্যাগী সন্ন্যাসী, ঈশ্বরের পুত্র রূপে জগৎ কল্যাণের দিব্য পুরুষ। যিনি জগৎ কল্যাণের জন্য দুঃখকে বরণ করে নিয়ে হয়ে উঠেছেন এক অনন্য মহাসাধক, আনন্দময় ঈশ্বরের পুত্র।\nরবীন্দ্রনাথ বলেন, ‘‘তিনি পরম আনন্দ পরমাগতি: এই কথা উপলব্ধি করবার জন্য যে ত্যাগের দরকার যারা তা শেখেনি… এই মহাপুরুষ তাই আপনার জীবনে ত্যাগের দ্বারা, মৃত্যুর দ্বারে উপস্থিত হযে মানুষের কাছে এই বাণী এনে দিয়েছিলেন।’ (খৃস্ট/ খৃস্টোৎসব)\nরবীন্দ্রনাথের কাছে খ্রিস্ট ধর্ম নয়, মানুষ খ্রিস্টের ত্যাগ, প্রেম, কল্যাণের জন্য দুঃখ বরণের পথই আদর্শ রূপে ধরা দিয়েছে। সেই কারণেই রবীন্দ্রনাথ বলেছেন― ‘‘খ্রিস্টধর্ম থেকে খ্রিস্টকে, বৌদ্ধধর্ম থেকে বুদ্ধকে, বৈষ্ণব ধর্ম থেকে বিষ্ণুকে, ব্রাহ্মধর্ম থেকে ব্রহ্মকে আমাদের রক্ষা করতে হবে।”\nআজ বর্তমান বিশ্বে যখন ধর্মের নামে চলেছে হানাহানি, হিংসা, মিথ্যা বাইরের প্রদর্শন, তখন রবীন্দ্রনাথের এই কথা, বাণীটি আকড়ে ধরে আমরা আবারও সব ভেদাভেদ ভুলে নতুন মানুষ হয়ে উঠতে পারি! না হলে ব্যর্থ হয়ে যাবে জীবন সাধনা। মানব জমিন পতিত রয়ে যাবে, সারা জীবন মিথ্যা আবরণের পিছনে ভোগের পশ্চাতে ছুটে মরব। কিন্তু যিনি প্রেমাষ্পদ তাঁকে হৃদয় মন্দিরে প্রতিষ্ঠা করা হবে না!\n‘‘আজি শুভ দিনে পিতার ভবনে/ অমৃত সদনে চল যাই” রবীন্দ্রনাথ আমাদের এই অমৃতের অধিকারী করে দিতে চাইছেন। কিন্তু আমরা আত্মঘাতী, অমৃতে আমাদের অরুচি!\nবৃহদারণ্যকোপনিষৎ-এর যাজ্ঞবল্ক্য-ও মৈত্রেয়ীর কথপোকথন মনে পড়ছে। মৈত্রেয়ী যাজ্ঞবল্ক্যকের প্রশ্নের উত্তরে বলছেন―\n‘‘সা হোবাচ মৈত্রেয়ী যন্নু ম ইয়ং ভগোঃ সর্বা পৃথিবী বিত্তেন পূর্ণা স্যাং ন্বহং তেনামৃতাহোত নেতি নেতি হোবাচ যাজ্ঞবল্ক্যা যথৈবোপকরণবতাং জীবিতং তথৈব তে জীবিতং স্যাদমৃতত্বস্য তু নাশাহস্তি”।। ৩\nমৈত্রেয়ী বললেন, হে ভগবান এই সমস্ত পৃথিবীর ধন সম্পদ যদি আমার হয়, আমি কি তার দ্বারা অমৃত লাভ করবো, না অমরত্ব লাভ অধরাই থাকবে? যাজ্ঞবল্ক্য বললেন, না! সম্পদশালী ব্যক্তি আরও ভোগে লিপ্ত হয়, তোমার জীবনও তদ্রূপ হবে! বিত্তের দ্বারা অমরত্ব লাভ হয় না।\n“সা হোবাচ মৈত্রেয়ী যেনাহং নামৃতা স্যা কিমহং তেন কুর্য্যাং যদেব ভগবান্ বেদ তদেব মে ব্রহীতি”।। ৪\nমৈত্রেয়ী বললেন, যার দ্বারা আমি অমৃত পাব না তদ্বারা আমি কি করব? আপনি আমাকে অমরত্বের সাধন বলে যা জানেন, সেটাই দান করুন।\nরবীন্দ্রনাথও সেই অমরত্বের সন্ধানে মানুষকে খ্রিস্টের জীবন সাধনায় ব্রতী হতে বলেছেন। তাঁর গানের বাণীকে জীবনের পাথেয় করে, প্রতিটি দিনকেই আমরা যেন শুভদিন করে তুলতে পারি। আমাদের সকল যাত্রা যেন সেই অমৃত ভবনের দিকে যায়। ভোগবাদে নয়, ব্যক্তি স্বার্থে নয়― ভগবান যিশুর প্রেমের, কল্যাণের, অমরত্বের অমোঘ পথের দিশায় আমরাও যেন মৈত্রেয়ীর মতন কেবল অমৃত লাভের জন্য নিজেদের প্রস্তুত করতে পারি। হয়ে উঠতে পারি তাঁর শ্রেষ্ঠ সন্তান, প্রেমের ঘনীভূত রূপ।


প্রকাশিত: ১৭:৫৬, ২২ জুন ২০২১ আপডেট: ১৭:৫৮, ২২ জুন ২০২১\nশিনজিয়াংয়ের উইঘুর মুসলমানদের ওপর নিপীড়নের জন্য চীনের নিন্দা জানাতে অস্বীকৃতি জানিয়েছেন পাকিস্তানের প্রধানমন্ত্রী ইমরান খান। এর কারণ হিসেবে তিনি বলেছেন, পাকিস্তানের সবচেয়ে কঠিন মূহুর্তগুলিতে অন্যতম সেরা বন্ধু ছিল চীন।\nমার্কিন পররাষ্ট্র মন্ত্রণালয়ের তথ্য অনুযায়ী, ধারণা করা হয় সাম্প্রতিক বছরগুলিতে শিনজিয়াংয়ের বন্দিশিবিরগুলিতে প্রায় ২০ লাখ উইঘুর ও সংখ্যালঘু অন্যান্য মুসলিম গোষ্ঠীর মানুষদের আটকে রেখেছে চীন। অনেক সাবেক বন্দি অভিযোগ করেছেন, তাদের ধর্মীয় মতাদর্শ পরিবর্তনে চাপপ্রয়োগ, শারীরিক নির্যাতন এমনকি বন্ধ্যাকরণের ঘটনা ঘটেছে বন্দিশিবিরগুলিতে। যুক্তরাষ্ট্রসহ বেশ কয়েকটি পশ্চিমা দেশ শিনজিয়াংয়ে চীনের কর্মকাণ্ডকে গণহত্যা বলে আখ্যা দিয়েছে।\nরোববার অ্যাক্সিওসে প্রচারিত সাক্ষাৎকারে ইমরান খান বলেছেন, ‘তারা যে পথে আছে সেটিকে আমরা শ্রদ্ধা করি... এটা পশ্চিমা বিশ্বে এতো বড় ইস্যু হলো কী করে? কেন কাশ্মিরের মানুষদের এড়িয়ে যাওয়া হচ্ছে? এটা অনেক বেশি সম্পর্কযুক্ত।\nতিনি বলেন, ‘আমি সারাবিশ্বের দিকে তাকালে দেখতে পাই ফিলিস্তিন, লিবিয়া, সোমালিয়া, সিরিয়া, আফগানিস্তানে কী ঘটছে। আমি কি সবকিছু নিয়ে কথা বলব?’\nচীনের দীর্ঘদিনের বন্ধু ও বাণিজ্য অংশীদার হচ্ছে পাকিস্তান। বিশেষ করে চীনের বেল্ট অ্যান্ড রোড ইনিশিয়েটিভ থেকে অনেক বেশি সুবিধা পেয়েছে পাকিস্তান।\nকরোনা মহামারি প্রকল্পে ৩৭০০ কোটি পাউন্ড অপচয় করেছে ব্রিটিশ সরকার\nপাকিস্তানে একে-৪৭ রাইফেল নিয়ে পুলিশের ওপর হামলা\nসুদানে বিক্ষোভে নামবে চিকিৎসক ও সরকারি কর্মচারীরা


ফুটবল জাদুকর ম্যারাডোনা আর নেই | daynightbd.com\nডেনাইট ডেস্ক | ২৭ নভেম্বর ২০২০\nদিয়াগো আরমান্দো ম্যারাডোনা; একজন ফুটবল জাদুকর। একজন ধ্রুপদী শিল্পী। একজন কিংবদন্তি। সর্বকালের অন্যতম সেরা ফুটবলার বিশ্বের লক্ষ কোটি ফুটবলপ্রেমীকে শোকের সাগরে ভাসিয়ে গতকাল মারা গেছেন। এএফপি জানিয়েছে, আর্জেন্টিনার ছোট্ট শহর তিগ্রেতে নিজ বাড়িতে হার্ট অ্যাটাকে মারা গেছেন ৬০ বছর বয়স্ক ফুটবল জাদুকর। কিছু দিন আগে অসুস্থ হয়ে আর্জেন্টিনার রাজধানী বুয়েনস এইরেসের একটি হাসপাতালে ভর্তি হন তিনি। চলতি মাসের দ্বিতীয় সপ্তাহে তাঁর মস্তিষ্কে সফল অস্ত্রোপচার করে রক্ত অপসারণ করা হয়।\nঅস্ত্রোপচারের ৮ দিন পর হাসপাতাল থেকে ছেড়ে দেওয়া হয় তাঁকে। ফিরে আসেন নিজ বাড়িতে। সেখানেই মারা যান। ম্যারাডোনার জন্ম ১৯৬০ সালের ৩০ অক্টোবর বুয়েনস এইরেস প্রদেশের লানুস শহরে। পেলে, না ম্যারাডোনা- কে বিশ্বসেরা ফুটবলার? এ নিয়ে ফুটবল বিশ্ব বিভক্ত। ফিফা এই জটিল সমস্যার সমাধান করে দেয়। ১৯৮০ সালের আগ পর্যন্ত পেলেকে এবং ১৯৯০ সালের পরবর্তী সময়ে সর্বকালের সেরা ফুটবলার হিসেবে ম্যারাডোনাকে স্বীকৃতি দেয়। দুজনই বিশ্বকাপজয়ী ফুটবলার।\nম্যারাডোনা ১৯৭৭ সালে আর্জেন্টিনা জাতীয় দলে সুযোগ পান। কিন্তু বয়স কম হওয়ায় ১৯৭৮ সালে ঘরের মাঠে বিশ্বকাপ খেলার সুযোগ পাননি। ড্যানিয়েল পাসারেলার নেতৃত্বে সেবার বিশ্বচ্যাম্পিয়ন হয়েছিল আর্জেন্টিনা। ’৭৮ সালে সুযোগ না পেলেও ম্যারাডোনা আর্জেন্টিনার আকাশী-সাদা জার্সি গায়ে ১৯৮২, ১৯৮৬, ১৯৯০ ও ১৯৯৪ সালে চারটি বিশ্বকাপ খেলেন। ’৮২ সালে স্পেন বিশ্বকাপে অভিষেক। ২২ বছর বয়সেই সব ফোকাস টেনে নিয়েছিলেন নিজের দিকে। কিন্তু গ্রুপ পর্ব টপকাতে পারেনি আর্জেন্টিনা।\n১৯৮৬ সালে মেক্সিকো বিশ্বকাপে ফুটবল বিশ্ব দেখে নতুন এক ফুটবল জাদুকরকে। অমর হয়ে যান ওই আসরে। তাঁর ফুটবল জাদুতে আর্জেন্টিনা দ্বিতীয়বারের মতো বিশ্বকাপ জয় করে। শুধু বিশ্বচ্যাম্পিয়নই নয়, পাঁচটি গোল করেছিলেন তিনি। ইংল্যান্ডের বিপক্ষে তাঁর দুটি গোল তাঁকে ইতিহাসের সোনালি পাতায় আলাদা স্থান দিয়েছে। যার একটি গোল ছিল বিতর্কিত। ‘হ্যান্ডস অব গড’ বলে যে গোলটি তিনি করেছিলেন, তা নিয়ে এখনো সমালোচনায় সরব ইংল্যান্ডের ফুটবলপ্রেমীরা।\nদ্বিতীয় গোলটিকে ফিফা শতাব্দীর সেরা গোল বলে ঘোষণা দিয়েছে। নিজেদের সীমানা থেকে বল ধরে ইংল্যান্ডের পাঁচ ফুটবলারকে কাটিয়ে যেভাবে গোল করেছিলেন ম্যারাডোনা, তা শুধু কল্পনাতেই সম্ভব! ওই এক গোলেই অমর হয়ে যান এই ফুটবল শিল্পী। ম্যারাডোনার জাদুকরী ফুটবলের পরপরই বাংলাদেশে জনপ্রিয় হয়ে ওঠে বিশ্বকাপ ফুটবল।


২৬ আগস্ট ২০১৯, ১২:০২\nআপডেট: ২৬ আগস্ট ২০১৯, ১২:০৫\nআরেক কোম্পানিকে অধিগ্রহণ বা দুটি কোম্পানি একত্রীকরণের (মার্জার অ্যান্ড অ্যাকুইজিশন) পরিষ্কার কোনো আইন বাংলাদেশে নেই। তারপরও এখানে বেশ কিছু প্রতিষ্ঠান ইতিমধ্যে একীভূত বা একত্র হয়েছে। এগুলোর বেশির ভাগই বিদেশি প্রতিষ্ঠানের বাংলাদেশ কার্যক্রম। তবে এ নিয়ে আন্তর্জাতিক আইনে যা–ই থাকুক, বাংলাদেশে কোম্পানি অধিগ্রহণের নিজস্ব দুটি পদ্ধতি তৈরি হয়েছে।\nবাংলাদেশের ক্ষেত্রে অবশ্য অধিগ্রহণ বা একত্রীকরণ নয়, একে দখল বলাই উচিত। প্রথম পদ্ধতিটি হচ্ছে, কোম্পানির পরিচালকদের নানাভাবে ভয় দেখিয়ে পদত্যাগপত্র লিখিয়ে নেওয়া। আরেক পদ্ধতিতে কোনো একটি কারণ দেখিয়ে পরিচালকদের অপসারণ করা। এরপর ফাঁকা পদে পরিচালক হয়ে ঢুকে কোম্পানির দখল নেওয়া যে খুবই সহজ, এর একাধিক উদাহরণ বাংলাদেশে সৃষ্টি হয়েছে। তবে এ জন্য অবশ্যই বিশেষ ধরনের সহায়তা লাগবে। হয় ভয় দেখাতে হবে, নয়তো নিয়ন্ত্রক সংস্থার কারও সহযোগিতা লাগবে।\nশেয়ারবাজারে তালিকাভুক্ত হলে কাজটি অপেক্ষাকৃত সহজ। এ জন্য প্রথমে নামে-বেনামে একাধিক কোম্পানি খুলে শেয়ারবাজার থেকে শেয়ার কিনতে হবে। এভাবে নির্দিষ্ট পরিমাণ শেয়ারের মালিক হলে তারপরই ওপরের যেকোনো একটি পদ্ধতি গ্রহণ করতে হয়। সদ্য অবসায়ন হওয়া ব্যাংক–বহির্ভূত আর্থিক প্রতিষ্ঠান পিপলস লিজিং অ্যান্ড ফিন্যান্সিয়াল সার্ভিসেস লিমিটেডের ক্ষেত্রে নেওয়া হয়েছিল দ্বিতীয় পদ্ধতি।\nশেয়ারবাজারে তালিকাভুক্ত এ আর্থিক প্রতিষ্ঠানটির সাবেক কয়েকজন উদ্যোক্তা পরিচালক নানাভাবে ৩৫৮ কোটি ৫৪ লাখ টাকা পিপলস লিজিং থেকে অবৈধভাবে ঋণ নেন। জমি বিক্রির নামেও পিপলস লিজিংয়ের বিপুল পরিমাণ আর্থিক ক্ষতি এবং আর্থিক অবস্থা ফুলিয়ে–ফাঁপিয়ে দেখিয়ে শেয়ারের মূল্যবৃদ্ধির অভিযোগও ছিল তাঁদের বিরুদ্ধে। ফলে সংগত কারণেই বাংলাদেশ ব্যাংক ২০১৫ সালের জুলাই মাসে পিপলস লিজিংয়ের পরিচালক আরেফিন সামসুল আলামিন, হুমায়রা আলামিন, নার্গিস আলামিন, মতিউর রহমান ও খবির উদ্দিন মিয়াকে অপসারণ করে। একই বছরের ১৮ নভেম্বর প্রতিষ্ঠানটির চেয়ারম্যান ক্যাপ্টেন (অব.) এম মোয়াজ্জেম হোসেন পদত্যাগ করেন। এরপর নতুন পরিচালকদের নিয়ে পর্ষদ পুনর্গঠন করা হলেও তাঁদের নিয়োগ দেওয়া নিয়েও রয়েছে নানা প্রশ্ন।\nনথিপত্র অনুযায়ী, ২০১৫ সালে শেয়ার কিনে আনান কেমিক্যাল ইন্ডাস্ট্রিজ লিমিটেডের প্রতিনিধি হিসেবে উজ্জ্বল কুমার নন্দী, ড্রাইনুন অ্যাপারেলস লিমিটেডের প্রতিনিধি কাজী মোমরেজ মাহমুদ এবং ওরিক্স সিকিউরিটিজ লিমিটেডের প্রতিনিধি নং চাও মং পিপলস লিজিংয়ের পরিচালক হতে আবেদন করেছিলেন। আনান কেমিক্যাল শেয়ারবাজার থেকে পিপলস লিজিংয়ের ১ কোটি ৪৪ লাখ ৪০ হাজার ৯০০ শেয়ার কিনেছিল ২৪ কোটি ৮ লাখ ৪৭ হাজার টাকায়। এফএএস ক্যাপিটাল ম্যানেজমেন্ট লিমিটেড নামের আরেকটি ব্যাংক-বহির্ভূত আর্থিক কোম্পানির মাধ্যমে এই শেয়ার কেনা হয়। উজ্জ্বল কুমার নন্দী তখন এফএএস ক্যাপিটালের একজন পরিচালক। ২৪ কোটি টাকার শেয়ার কেনা হলেও তখন আনান কেমিক্যালের পরিশোধিত মূলধন ছিল মাত্র ১ কোটি টাকা।\nএকইভাবে ড্রাইনুন অ্যাপারেলসও পিপলস লিজিংয়ের শেয়ার ২৪ কোটি ৫ লাখ টাকায় কিনলেও তাদের পরিশোধিত মূলধন ছিল মাত্র ৫ লাখ টাকা। আর পরিচালক হওয়ার মতো পর্যাপ্ত শেয়ার ওরিক্স সিকিউরিটিজের কেনা ছিল না।\nশেয়ার কেনাবেচা, অর্থের উৎস, কোম্পানির অস্তিত্ব—এসব নিয়ে নানা প্রশ্ন থাকলেও বাংলাদেশ ব্যাংক কিছুই আমলে নেয়নি। ফলে পিপলস লিজিংয়ের নতুন চেয়ারম্যান হন আনান কেমিক্যালের প্রতিনিধি উজ্জ্বল কুমার নন্দী, পরিচালক হন একই কোম্পানির আরেক প্রতিনিধি আফরোজা সুরাইয়া মজুমদার এবং ড্রাইনুন অ্যাপারেলসের প্রতিনিধি কাজী মোমরেজ মাহমুদ। ওরিক্স সিকিউরিটিজের প্রতিনিধি হিসেবে নং চাও মংয়ের আবেদন বাতিল হলেও তিনি পরে ড্রাইনুন অ্যাপারেলসের পক্ষে পরিচালক হন। পরে আবার আনান কেমিক্যালের প্রতিনিধি হিসেবে তিনি পরিচালক পদে ছিলেন। ড্রাইনুন অ্যাপারেলস বা ওরিক্স সিকিউরিটিজের কোনো অস্তিত্ব এখন আর পাওয়া যায় না। আনান কেমিক্যালের একটি ওয়েবসাইট আছে বটে। সেখানে লেখা আছে, ‘দিস পেজ ইজ আন্ডার কনস্ট্রাকশন’, অর্থাৎ কাজ চলছে। একই অবস্থা পিপলস লিজিংয়েরও।\n২০১৫ থেকে ২০১৯ সাল পর্যন্ত পরের চার বছর নতুন পরিচালকেরা প্রতিষ্ঠানটি চালানোর পরও দেউলিয়া পিপলস লিজিংয়ের অবসায়ন হচ্ছে। গত ১৪ জুলাই আদালতে পিপলস লিজিং অবসায়নের আরজি জানানো হয়েছে। এটাই দেশের কোনো আর্থিক প্রতিষ্ঠানের অবসায়নের প্রথম সিদ্ধান্ত। এ সিদ্ধান্তে বিপাকে পড়েছেন প্রতিষ্ঠানটির আমানতকারী ব্যক্তি ও বিভিন্ন প্রতিষ্ঠান। আর এর প্রভাবে দেশের অন্যান্য ব্যাংক-বহির্ভূত আর্থিক প্রতিষ্ঠান আস্থার সংকটে পড়ে গেছে।\nআদালতে বাংলাদেশ ব্যাংকের পক্ষে করা আরজিতে প্রতিষ্ঠানটি দেউলিয়া হওয়ার জন্য ২০১৫ সালে অপসারিত পরিচালকদের দায়ী করা হয়েছে। পরের চার বছর যাঁরা দায়িত্বে ছিলেন, তাঁদের পক্ষভুক্তও করা হয়নি। আরজিতে বলা হয়েছে, আগের পরিচালকেরা প্রতিষ্ঠানটিকে এমন খারাপ অবস্থায় নিয়ে যান যে পিপলস লিজিং আর দাঁড়াতেই পারেনি। যদিও শেষ চার বছরে ২ হাজার ৯৭৬ কোটি ১৮ লাখ টাকা নতুন করে আমানত নিয়েছে, আর ঋণ দিয়েছে ১২৬ কোটি টাকা। বাকি অর্থ কোম্পানির দায়দেনা পরিশোধেই চলে গেছে। এর বিস্তারিত বিবরণ অবশ্য পিপলস লিজিংয়ের বার্ষিক রিপোর্টগুলোতে খুঁজে পাওয়া যায় না।\nপিপলস লিজিংয়ের বার্ষিক প্রতিবেদন অনুযায়ী, ২০১৪ সালে তাদের খেলাপি ঋণ ছিল প্রায় ৯ শতাংশ, ২০১৫ সালে বেড়ে হয় ৩৪ শতাংশ আর ২০১৮ সাল শেষে দাঁড়িয়েছে ৬৬ শতাংশে। খেলাপি ঋণ বেড়েছে, প্রতিষ্ঠানটি আমানতও সংগ্রহ করে তা নষ্ট করেছে। আমানতের এই টাকা কোথায় কোথায় ব্যয় হলো, তা জানাটা জরুরি।\nএখানে একটি ঘটনার কথা উল্লেখ করা যায়। ২০১৫ সালে পিপলস লিজিংয়ে বাংলাদেশ ব্যাংকের মহাব্যবস্থাপক এ কে এম আমজাদ হোসেনকে পর্যবেক্ষক হিসেবে নিয়োগ দেওয়া হয়েছিল। পর্যবেক্ষক হিসেবে ২০১৬ সালে দেওয়া লিখিত প্রতিবেদন দিয়ে জানান, নতুন পরিচালকেরা নানা অনিয়ম করে পর্যাপ্ত নথিপত্র ছাড়া এবং মতামত উপেক্ষা করেই ১২০ কোটি টাকার ঋণ প্রস্তাব অনুমোদন দিয়েছেন। এই প্রতিবেদন দেওয়ার পর বাংলাদেশ ব্যাংক কোনো ব্যবস্থা তো নেয়ইনি, উল্টো আমজাদ হোসেনকে পর্যবেক্ষকের দায়িত্ব থেকে সরিয়ে দেয়।\nকথা হয়েছে উজ্জ্বল কুমার নন্দীর সঙ্গে। প্রথম আলোকে তিনি বলেন, ‘২০১৫ সালে দায়িত্ব নেওয়ার পরে হুদাভাসি চৌধুরী অ্যান্ড কোম্পানি দিয়ে নিরীক্ষা করা হলে নতুন করে আরও ১ হাজার ১৫৬ কোটি টাকা ঘাটতি ধরা পড়ে। এমন প্রতিষ্ঠান চালানো সম্ভব ছিল না। দায়িত্ব নেওয়ার সময় জানতাম না যে এত বড় সমস্যা বের হবে। বাংলাদেশ ব্যাংকও তখন থেকেই বিষয়টা জানত।’ উজ্জ্বল কুমার নন্দী নিজেই আগে হুদাভাসি চৌধুরী অ্যান্ড কোম্পানিতে কাজ করতেন। এ নিয়ে প্রশ্ন তুললে তিনি বলেন ‘আমি নিজেও অন্য কাউকে দিয়ে নিরীক্ষা করতে বলেছিলাম। প্রয়োজন হলে আবারও নিরীক্ষা হতে পারে।’ তিনি আরও বলেন, তাঁদের সময়ে ২ হাজার ৯০০ কোটি টাকা আমানত আসেনি, বরং অনেক ব্যাংক, গ্রাহক টাকা ফেরত নিয়ে গেছেন। সুতরাং বিষয়টা নিয়ে পূর্ণাঙ্গ নিরীক্ষা চালানো হোক।\nপিপলস লিজিংয়ের আগের চেয়ারম্যান ক্যাপ্টেন (অব.) এম মোয়াজ্জেম হোসেন মনে করেন, ২০১৫ সালে মালিকানা পরিবর্তনের পর প্রতিষ্ঠানটিতে বড় ধরনের জালিয়াতি হয়েছে। এরপর পিপলস লিজিং উচ্চ সুদে আমানত নেয়, যা কেন্দ্রীয় ব্যাংকসহ সবারই জানা। এ কারণেই আজ পিপলসকে অবসায়ন করতে হচ্ছে।\nসাবেক ওরিয়েন্টাল, বেসিক ও ফারমার্স ব্যাংক থেকে শুরু করে হালের পিপলস লিজিংয়ের মতো প্রতিষ্ঠানগুলোকে যাঁরাই ধ্বংসের দ্বারপ্রান্তে নিয়ে গেছেন, তাঁদের প্রত্যেকেরই শাস্তি প্রাপ্য। নানাভাবে যাঁরা এ কাজে সহযোগিতা করেছেন, শাস্তি তাঁদেরও পাওনা। আর এ জন্য সবারই দায়দায়িত্ব সুনির্দিষ্টভাবে চিহ্নিত হওয়া প্রয়োজন।\n‘আন সাং হিরো’ বলে একটা কথা প্রচলিত আছে। অনেক বড় ঘটনার নেপথ্য নায়ক তাঁরা, অথচ তাঁদের কথা কেউ বলেন না। বাংলাদেশের অর্থনীতিতে এ রকম কয়েকজন ‘আন সাং হিরো’র নাম অনেকেই জানেন। প্রথম একজনের কথা শোনা যায় ১৯৯৬ সালে শেয়ারবাজার পতনের পর। তিনি একটি নিয়ন্ত্রক সংস্থায় কাজ করতেন। একের পর এক কোম্পানি খুলে শেয়ারবাজার থেকে টাকা তোলার পদ্ধতি তিনিই শিখিয়েছিলেন বলে প্রচলিত আছে। সময় বদলেছে, ধরনও বদলে গেছে। তথাকথিত একীভূত বা একত্রীকরণ বা দখলের ক্ষেত্রেও সাম্প্রতিক সময়ে এ রকম কয়েকজন নেপথ্য নায়কের এটি দল তৈরি হয়েছে। এক ব্যবসায়ীর অর্থ, এক ব্যাংকারের বুদ্ধি, নীতিনির্ধারণে কয়েকজনের সহযোগিতা—এই হচ্ছে নেপথ্যের নায়কদের দল। তাঁরাই একাধিক আর্থিক প্রতিষ্ঠান দখলের নেপথ্য কুশীলব।\nদেউলিয়া পিপলস লিজিং বহু মানুষের অনিয়ম আর দুর্নীতির ফল। ২০১৫ সালে সংকট দেখা দিলেও বাংলাদেশ ব্যাংক দায় সেরেছিল নতুন আরেক দলের হাতে প্রতিষ্ঠানটি তুলে দিয়ে। তারপরও পিপলস লিজিং দেউলিয়া। এর দায় কার কার। বাংলাদেশ ব্যাংকই–বা কীভাবে দায় এড়াবে। জবাবদিহির জায়গাটা কোথায়?


'ডন'-এর ভূমিকায় রাহুল দ্রাবিড়, যা দেখে হতবাক বিরাট, দেখুন ভিডিয়ো - Dravid dons avatar of ‘angry young man’, leaves Virat Kohli, fans surprised, Bangla News\nবাংলা নিউজ > ময়দান > আইপিএল-2021 > 'ডন'-এর ভূমিকায় রাহুল দ্রাবিড়, যা দেখে হতবাক বিরাট, দেখুন ভিডিয়ো\nএকেবারে অন্য রূপে ধরা দিলেন রাহুল দ্রাবিড়। ছবি: টুইটার (বিরাট কোহলি)\n'ডন'-এর ভূমিকায় রাহুল দ্রাবিড়, যা দেখে হতবাক বিরাট, দেখুন ভিডিয়ো\n১ মিনিটে পড়ুন . Updated: 09 Apr 2021, 06:20 PM IST লেখক Tania Roy\nরাহুল দ্রাবিড়কে ‘মিস্টার কুল’ বলা হয়ে থাকে। ভারতীয় দলের ‘জেন্টলম্যান ক্রিকেটার’ তাঁকেই বলা হত। অথচ সেই দ্রাবিড়কে একেবারে অন্য চরিত্রে দেখে চমকিয়ে উঠেছে প্রত্যেকেই।\nrahul dravid virat kohli ipl 2021 royal challengers bangalore mumbai indians\nযানজটে নাভিশ্বাস দশা সাধারণ মানুষের। তার মাঝে ‘গুন্ডা হু ম্যায়’ বলে রাস্তার মাঝে চিৎকার করছেন রাহুল দ্রাবিড়! রাগের চোটে ব্যাট দিয়ে কারও গাড়ির সাইড-ভিউ মিরর ভেঙে দিচ্ছেন! যাঁকে তাঁকে যা খুশি বলছেন!\nকী অবাক হচ্ছেন? রাহুল দ্রাবিড় এমন করতে পারেন, বিশ্বাস করতে পারছেন না তো? আপনার-আমার মতোই রাহুলকে ‘ডন’-এর অবতারে দেখে হতবাক হয়ে গিয়েছেন বিরাট কোহলিও। টুইটারে ‘ডন’ রূপী রাহুলের ভিডিয়ো পোস্ট করে তিনি লিখেছেন, ‘রাহুল ভাইয়ের এই রূপ আগে কখনও দেখিনি’!\nরাহুল দ্রাবিড়কে ‘মিস্টার কুল’ বলা হয়ে থাকে। ভারতীয় দলের ‘জেন্টলম্যান ক্রিকেটার’ তাঁকেই বলা হত। অথচ সেই দ্রাবিড়কে একেবারে অন্য চরিত্রে দেখে চমকিয়ে উঠেছে প্রত্যেকেই। ভাল ব্যাটসম্যানের পাশাপাশাপাশি, তিনি যে এত ভাল অভিনেতা, সেটা বোধহয় আগে কেউ ভাবেননি। একটি বিজ্ঞাপনে রাহুল একেবারে অন্য চরিত্রে ধরা দিয়েছেন। এই বিজ্ঞাপনে দেখানো হয়েছে, ক্রেডিট কার্ডের দেনায় বিধ্বস্ত হয়ে যানজটে আটকে পড়লে দ্রাবিড়ের মতো ঠাণ্ডা মাথার লোকেরও মেজাজ বিগড়ে যেতে পারে।\nএই বিজ্ঞাপনে রাহুলের চরিত্রটি দেখে কোহলি এতটাই অবাক হয়েছেন যে, তিনি এই ভিডিয়োটি শেয়ার করেছেন। এ দিকে আর কিছুক্ষণের মধ্যেই গত দু'বারের চ্যাম্পিয়ন মুম্বই ইন্ডিয়ান্সের মুখোমুখি হবে বিরাটের রয়্যাল চ্যালেঞ্জার্স বেঙ্গালুরু। তবে তার ঠিক আগে বিরাটের শেয়ার করা রাহুলের এই ভিডিয়ো, সোশ্যাল মিডিয়ায় আলোড়ন ফেলে দিয়েছে। অনেকেই মন্তব্য করেছেন, ‘মিস্টার কুল’ও তাহলে রেগে যান!


Viral video of Kareena kapoor khan | Kareena Kapoor Khan: লজ্জায় বেবো ! বাচ্চা সামলাতে গিয়ে প্যান্ট পরতে ভুললেন করিনা– News18 Beganli\nVIRAL VIDEO OF KAREENA KAPOOR KHAN PB 2\nKareena Kapoor Khan: লজ্জায় বেবো ! বাচ্চা সামলাতে গিয়ে প্যান্ট পরতে ভুললেন করিনা !\nViral Video: মিটিংয়ে করিনা যে পোশাকটি পরেছিলেন, তা নিয়েই শুরু হয়েছে চর্চা।\nLast Updated : March 31, 2021, 17:00 IST\n#মুম্বই: করিনা কাপুর খান (Kareena kapoor khan) বলিউডের সব থেকে জনপ্রিয় নায়িকা। তিনি নবাব বাড়ির বউ মা। করিনার শরীর থেকে স্টাইল সব কিছুই সব সময় পারফেক্ট থাকে। সদ্যই দ্বিতীয় পুত্র সন্তানের মা হয়েছেন তিনি। তাঁর ও সইফের ছেলে তৈমুর তো কিছু না করেই শুধু মাত্র নিজের মিষ্টতায় জয় করেছে মানুষের মন। তৈমুরকে দেখলেই ছুটে আসেন পাপারাৎজিরা। তবে তাতে ছোট্ট তৈমুর বেশ বিরক্তই হয়। জন্মের পর থেকেই সেলেব হয়ে গেলে, স্বাভাবিক ছন্দে বড় হওয়া যায় না। ছোট থেকেই মানসিক চাপ তৈরি হয়। তবে তৈমুরকে দেখে শিক্ষ নিয়েছেন সইফ ও করিনা। তাঁরা দ্বিতীয় সন্তানকে মিডিয়া থেকে দূরে রেখেছেন। ছবিও পোস্ট করেননি। নামও জানাননি। তবে সন্তান জন্মের পর মাত্র মাস দু'য়েক বিশ্রাম নিয়েই কাজে বেরিয়ে পড়েছেন মা করিনা।\nসন্তান জন্মের আগের দিন পর্যন্ত করিনাকে দেখা গিয়েছিল, সব কাজ করতে। ফটোশ্যুট থেকে শুরু করে বাড়ির কাজ সব তিনি নিজে করতেন। সুস্থ থাকতেই তিনি এসব করতেন। আর সেই জন্যই সন্তান জন্মের পরেও একেবারে ঝরঝরে আছেন বেবো। শরীরে জমেনি একটুও মেদ।\nঝরঝরে ফিগার নিয়ে কাজে বেরিয়ে পড়েন তিনি। সেরে ফেলেন নিজের পরবর্তী কাজের জরুরি মিটিং। আর এই মিটিংয়ে করিনা যে পোশাকটি পরেছিলেন, তা নিয়েই শুরু হয়েছে চর্চা। করিনাকে একটা সিল্কের পিঙ্ক চেক শার্ট পরে অফিসে ঢুকতে দেখা যায়। চুল পনিটেল করা। তলায় প্যান্ট পরেননি। অর্ন্তবাস স্পষ্ট দেখা যাচ্ছে। পোশাক দেখে মনে হচ্ছে পিন দিয়ে লাগিয়ে কোনও রকমে বাড়ি থেকে বেরিয়ে পড়েছেন তিনি। একেবারে অগোছালো পোশাক। যদিও এটাকেই ফ্যাশন বলেছেন করিনা। তবে ফ্যানেরা মানতে নারাজ। অনেকেই এই ভিডিও দেখে প্রশ্ন করেছেন, " এ কিরকম পোশাক?" করিনা কি প্যান্ট পরতে ভুলে গেছেন? এ প্রশ্নও করেছেন অনেকেই। ভিডিও শেয়ার করে লেখা হয়েছে, গোটা জামাই পিন লাগিয়ে, প্যান্ট ছাড়াই বেরিয়েছেন করিনা। ট্যুইটার থেকে ইনস্টাগ্রাম সব জায়গাতেই তুমুল ট্রোলড করিনা কাপুর খান।\nBollywoodKareena Kapoor KhanSaif Ali khanViral Video


আর্থিক বিতর্কে পিপলস রেডিও! – bangla media and entertainment news\nHome » রেডিও » আর্থিক বিতর্কে পিপলস রেডিও!\nআর্থিক বিতর্কে পিপলস রেডিও!\nঢাকা, ৩০ মার্চ:- র ইসলাম অনেক ঢাক ঢোল পিটিয়ে যাত্রা শুরু করলেও ব্যবসায়ের মুখ এখনও দেখেনি পিপলস রেডিও। ঘন ঘন কর্মী পরিবর্তন আর ব্যবস্থাপনার বেহাল দশার ফলে শ্রোতা মহলেও খুব একটা সাড়া জাগাতে পারেনি পিপলস রেডিও। প্রথম দিকে অনুষ্ঠানের দায়িত্বে ছিলো আরজে মুকুল, মুলতো তিনিই সবকিছু সাজিয়ে শুরু করে ছিলেন। পিপলস রেডিওর ম্যানেজমেন্টের সাথে বনিবনা না হওয়াতে চলে যেতে হয় তাকে। তার যাওয়ার মধ্যে দিয়েই শুরু হয় আসা যাওয়ার গল্প। সর্বশেষ এই যাত্রায় চাকরি ছেড়ে দেন পিপলস রেডিওর চিফ টেকনিক্যাল অফিসার খলিলুল্লাহ, প্রধান বিপণন কর্মকর্তা শাহ্ রনি সহ অনেকে। মুলত বেতন ভাতা সময়মত প্রদান না করা এবং স্বাধীনভাবে কাজ না করতে পারাকেই তারা দায়ি করেছেন। এই ধারায় সবশেষে যুক্ত হল টিভি অভিনেত্রী তাজিন আহমেদের নাম। গত ২৭শে মার্চ তাজিন তার ফেসবুকে একটি স্টেটাস দেন। এর পর এটি নিয়ে সামাজিক যোগাযোগ মাধ্যমে আলোচনা সমালোচনার ঝড় ওঠে। (Tazin Ahmed Jol March 27 EITA KI OFFICE AMI BUJLAM NA!!!!! DEBO DICHCHHI KORE KORE SHUDHU DATEI PICHHA CHCHHE BT SALARY DEWAR NAM GONDHO NAI. ULTA HEAD OF ACCOUNTS KE JIGGASHA KORLE BA TARA DILE AMN AKTA CHEHARATA BANIE AMN SHOB KOTHA BARTA BOLE JE PITTITA JOLE JAY. ETA KON JATIO SYSTEM PEOPLES RADIOR AMI BUJLAM NA!!!! KANO JE EI OFFICE E KAJ KORTE ASHCHHILAM …….SHURUTE KOTTO SHOB SHUNDOR SHUNDOR KOTHA.) এফ এম এর সংখ্যা বাড়লেও বাড়েনি বিজ্ঞাপন দাতাদের বাজেট যার ফলে বাজারে টিকে থাকতে হলে নতুন কিছু দিয়েই টিকে থাকতে হবে। কিন্তু পিপলস রেডিও এখনো স্রোতা মহলে নতুন তেমন কিছুই দিতে পারেনি। তাই সামনের দিন গুলো তাদের জন্য আরও কঠিন হতে যাচ্ছে বলে অভিজ্ঞমহল মনে করছেন।\nPrevious পথ হারাবে না বাংলাদেশের বিজয়!\nNext “যুদ্ধপুরাণ” বাঁধ ভাঙার প্রয়াস


মেসি মানেই টাকা! মেসি মানেই বাণিজ্য!\nলিওনেল মেসি বার্সেলোনা ছাড়লে কোথায় যাবেন? ম্যানচেস্টার সিটি, পিএসজি নাকি ইন্টার মিলান! ফাঁকে ফোকরে ম্যানচেস্টার ইউনাইটেডও নাকি কথা বলেছে আর্জেন্টাইন তারকার বাবার সঙ্গে।\nবুরোফ্যাক্সের মাধ্যমে বার্সেলোনাকে চলে যাওয়ার সিদ্ধান্তের কথা জানানোর সঙ্গে সঙ্গেই মেসির পরবর্তী গন্তব্য নিয়ে জল্পনা-কল্পনা শুরু হয়ে গেছে। পিএসজি, ইন্টার কিংবা ইউনাইটেডের কথা শোনা গেলেও মেসির নতুন ঠিকানা হিসেবে খুব করেই আলোচিত হচ্ছে পেপ গার্দিওলার সিটিকে নিয়ে। একে তো মেসির পুরোনো গুরু গার্দিওলা, তারওপর মেসির সঙ্গে গার্দিওলার কোচিং-দর্শনটা খুব করেই যায়। এ ছাড়াও সিটি আর মেসিকে নিয়ে কিছু প্রকাশিত সংবাদ ব্যাপারটিকে উসকে দিয়েছে আরও। হঠাৎ করেই যেন ইংলিশ প্রিমিয়ার লিগ নিয়ে নতুন করে স্বপ্ন দেখা শুরু করেছেন সংশ্লিষ্টরা।\nমেসির দলবদল এখনো সম্ভাবনার পর্যায়ের রয়েছে। এমনিতে ২০২১ সালের জুন পর্যন্ত বার্সেলোনার সঙ্গে মেসির চুক্তি। এর আগে বার্সেলোনা ছাড়তে চাওয়াটা ইঙ্গিত দিচ্ছে সামনে অনেক নাটক বাকি। বার্সেলোনা বলছে, তারা মেসিকে ছাড়বে না। আর ছাড়লেও তাঁর রিলিজ ক্লজের ৭০ কোটি ইউরো পাই পাই করে বুঝে পেলেই তবে। মেসির ট্রান্সফারের অর্থটা যে অনেক বড় অঙ্কের হবে সেটা বুঝে নিতে কোনো বিরাট বিশেষজ্ঞ হওয়ার দরকার নেই। তবে, ভেতরে-ভেতরে যা-ই থাকুক, এটা সত্য মেসি দল ছাড়তে চাচ্ছেন। সেটি হয়তো নতুন কোনো চ্যালেঞ্জের আশাতেই অথবা ন্যু ক্যাম্পের প্রশাসকদের ওপর বীতশ্রদ্ধ হয়েই।\nএমন কিছু নিশ্চয়ই বার্সেলোনার জন্য সুখবর নয়। দুই দশক ধরে মেসি বার্সার ঘরের ছেলে, ব্যাপারটা যদি কেউ ভেবে থাকেন বার্সেলোনার ডাকসাইটে প্রশাসকেরা মেসির সঙ্গে বিচ্ছেদের শঙ্কায় বিমূঢ়, তাহলে ভুলই করবেন। মেসি অনেক বছর ধরেই ফুটবল দুনিয়ার খুব বড় বিপণন অনুষঙ্গ। কেবল এক মেসির নামের ওপরই বার্সেলোনা যে গত দুই দশকে কত শত কোটি ইউরোর ব্যবসা করেছে, সেটার হিসাব করতে গেলে মাথায় খারাপ হতে বাধ্য। বার্সেলোনা তাই চাইবে যেকোনো মূল্যে মেসিকে দলে ধরে রাখতে। কিন্তু, ইতিহাস বলছে, কোনো খেলোয়াড়ের ইচ্ছার বিরুদ্ধে তাঁকে দলে ধরে রাখাটা যে বোকামি, সেটি নিশ্চয়ই বার্সা প্রশাসকেরা খুব ভালো বোঝেন। নেইমারকে কি তারা রাখতে পেরেছিলেন। উল্টো ২২ কোটি ইউরো ট্রান্সফার গুনে নিয়েই তাঁকে পিএসজিতে যেতে দিয়েছিলেন। মেসির ক্ষেত্রে যে এমন কিছু হবে, সেটা বললে বোধ হয় খুব বাড়াবাড়ি হয়ে যাবে না।\nমেসির সম্ভাব্য আগমনে ইংলিশ প্রিমিয়ার লিগে এখন চাপা আনন্দ। এত দিন যেটি জল্পনা-কল্পনার পর্যায়ে ছিল, সেটি এখন পুরোপুরি বাস্তব সম্ভাবনা। মেসির মতো একজন খেলোয়াড় যে একটা লিগের জন্য বাণিজ্যিক দিক দিয়ে কতটা লাভজনক, সেটি সবাই জানেন। এমনিতেই ইংলিশ প্রিমিয়ার লিগ বিশ্বব্যাপী দারুণ জনপ্রিয়। ম্যানচেস্টার ইউনাইটেড, ম্যানচেস্টার সিটি, লিভারপুল, চেলসি, টটেনহামের মতো ক্লাবগুলোর ভক্তের সংখ্যা অগণিত। এর মধ্যে যদি মেসির মতো একজন খেলোয়াড় কোনো একটি ক্লাবের অংশ হয়ে যান, তাহলে আর্থিক দিক দিয়ে ইংলিশ প্রিমিয়ার লিগ অন্য মাত্রা নেবে। ম্যানচেস্টার সিটিতে মেসি যোগ দিলে ক্লাবটির বাণিজ্যিক সম্ভাবনা নতুন মোড় নেবে।\nসিটির প্রতিদ্বন্দ্বী ক্লাবগুলোও তো মেসির মাধ্যমে লাভবান হবেন। ধরুন মেসি ইংলিশ প্রিমিয়ার লিগে খেলছেন। করোনা পরিস্থিতির সমাপ্তি ঘটেছে, মাঠে দর্শক প্রবেশের নিষেধাজ্ঞা উঠে গেছে। কেবল টিকিট বিক্রি করেই ক্লাবগুলো যে লাভ করবেন, সেটা দুর্দান্ত। পৃষ্ঠপোষকের সংখ্যা বেড়ে যাবে লিগে, টেলিভিশন স্বত্বের দামও বেড়ে যাবে কয়েক গুণ। সিটি কেবল মেসির নামাঙ্কিত রেপ্লিকা জার্সি বিক্রি করেই তো বিপুল অঙ্কের অর্থ তুলে নেবে। এরই মধ্যে তো খবর বেরিয়েছে, মেসি দলে আসবেন এটা নিশ্চিত হলেই নাকি ক্লাব রেপ্লিকা জার্সি কিংবা মেসির বিভিন্ন মার্চেন্ডাইজ বিক্রি করে বড় অঙ্কের অর্থ পকেটে ঢোকাবে। এতে নাকি মেসির ট্রান্সফার ফি’র টাকার বড় অংশই তুলে নেওয়া যাবে।\nএসবই ভবিষ্যতের কথা, কিংবা কোনো সম্ভাবনার। কিন্তু মেসি ম্যানচেস্টার সিটিতে কেন আসবেন? মেসির মতো চারবার চ্যাম্পিয়নস লিগ জেতা, ক্লাব ফুটবলে সম্ভব-অসম্ভব সব কীর্তি হাত দিয়ে ছুঁয়ে ফেলা তারকা খেলোয়াড়ের সিটির মতো ক্লাবে আসা মানেই চ্যালেঞ্জ হাতে নেওয়া। নিজের ক্যারিয়ারকে ভিন্নমাত্রা দেওয়ার চ্যালেঞ্জ। যে চ্যালেঞ্জ নিয়ে তাঁর পেশাগত প্রতিদ্বন্দ্বী রোনালদো ২০১৮ সালে রিয়াল মাদ্রিদ ছেড়ে এসেছিলেন জুভেন্টাসে। মেসি সেটি করবেন কিনা, তা সময়ই বলে দেবে।\nবার্সেলোনা কি তাঁকে ছাড়বে? ২০২১ সাল পর্যন্ত যে চুক্তি, সেটি মেসি ভঙ্গ করলে বার্সা আদালতে যেতে পারে। তবে মেসির চুক্তিতে আছে, সেটি শেষ হওয়ার আগেও মেসি চাইলে ক্লাব ছাড়তে পারেন। ব্যুরোফ্যাক্সের পাঠানো বার্তায় এই ধারাটিরই উল্লেখ করেছেন মেসি। সে ক্ষেত্রে তাঁকে পেতে আগ্রহী ক্লাবকে দলবদলের পেছনে কোনো খরচ করতে হবে না। কিন্তু তাতে বড় একটা ‘কিন্তু আছে। মেসি যদি ২০২০ সালে ক্লাব ছাড়েন, তাহলে তাঁকে সিদ্ধান্তটা নিতে হতো ১০ জুন, নতুন মৌসুম শুরুর ২০ দিন আগে। কিন্তু করোনাভাইরাসের কারণে এবারের মৌসুম-সূচি পুরোপুরি এলোমেলো হয়ে গেছে। দীর্ঘ সময় মৌসুমের খেলা বন্ধ ছিল। নতুন মৌসুম শুরু হতে তাই দেরি হচ্ছে।\nমেসিকে ধরে রাখতে এটাই বার্সেলোনার যুক্তি। আগস্টে এসে যেহেতু তিনি বলেছেন, তাই বিনা মূল্যে দল ছাড়তে পারবেন না। কিন্তু মেসির আইনজীবী তা মানতে রাজি নন। এমন চলতে থাকলে বার্সা প্রশাসকদের সঙ্গে মেসির আদালতেই দেখা হবে।\nবার্সা যে মেসিকে ধরে রাখতে পারছে না, সেটি তারা হয়তো বুঝতে পারছে। তাই আদালতের লড়াইয়ের পাশাপাশি দলটির লক্ষ্য এখন মেসিকে নিয়ে শেষ ব্যবসাটা করে ফেলা। আর সেটি যে বিপুল অঙ্কের ট্রান্সফার ফি, সেটা সবাই জানেন। ২০১৭ সালে নেইমারকে ২২ কোটি ইউরোতে বিক্রি করেছিল বার্সা। মেসির ক্ষেত্রে এই অঙ্কটা তো বাড়বেই।\nমেসি মানেই টাকা। মেসি মানেই বাণিজ্য। পৃষ্ঠপোষকদের আগ্রহ। সেটি তাঁকে কেউ পাক, কিংবা হারাক—পরিস্থিতিটা প্রায় একই।\nPrevious Previous post: সাকিব ফিরছেন ৩১ আগস্ট\nNext Next post: নতুন উচ্চতায় বৈদেশিক মুদ্রার রিজার্ভ


Colorectal Cancer: খুব গ্যাস কিংবা অনেকদিন ধরে পেটেব্যথা?\nপেটে অসহ্য ব্যথা শুরু হলে কোলোনোস্কপি করার সিদ্ধান্ত নেওয়া উচিত। চিকিৎসকদের কথায়, ‘কোলোরেক্টাল ক্যান্সার অনেক সময়েই উপসর্গহীন হয়৷\nJanuary 26, 2021 6:02:47 pm\nকোলোরেক্টাল ক্যানসারের লক্ষণ প্রাথমিক পর্যায়ে খুব বেশি বোঝা যায় না। কিন্তু সময় যত এগোয় ততই প্রকট হয় সমস্যা।\nপ্রাথমিক পর্যায়ে এর চিকিৎসা নিলে রোগটি সম্পূর্ণ নিরাময় করা সম্ভব। যারা খুব চর্বিজাতীয়, উচ্চ প্রোটিন-জাতীয় খাবার খান এই সমস্যা তাঁদের বেশি দেখা যায়। প্রাথমিক পর্যায়ে মলত্যাগে সমস্যা, লুজ মোশান তো কখনও কোষ্ঠকাঠিন্য, রক্তআমাশা কিংবা গ্যাসের সমস্যা থাকলে এখনই চিকিৎসা করান।\nপেটে অসহ্য ব্যথা শুরু হলে কোলোনোস্কপি করার সিদ্ধান্ত নেওয়া উচিত। চিকিৎসকদের কথায়, ‘কোলোরেক্টাল ক্যান্সার অনেক সময়েই উপসর্গহীন হয়৷ যতক্ষণে ধরা পড়ে ততক্ষণে অনেক দেরি হয়ে যায়৷ অস্ত্রোপচার , কোমোথেরাপি সত্ত্বেও রোগ ছড়িয়ে পড়ে শরীরের বিভিন্ন অংশে৷’ চিকিত্সকদের পরামর্শ, পঞ্চাশের পর থেকেই কোলোন পরীক্ষা করে জানুন , পলিপ গজিয়েছে কিনা৷ আর যদি পরিবারে কোলোন ক্যান্সারের পূর্ব-ইতিহাস থাকে, তা হলে চল্লিশের পর থেকেই নিয়মিত নজরদারির মধ্যে থাকুন৷\nকী কী ধরনের লক্ষণ প্রকাশ পায় ক্যানসারে?\nযেকোনো ক্যানসারের প্রাথমিক পর্যায়ে খুব বেশি লক্ষণ দেখা যায় না। পলিপের ক্ষেত্রে যেটা হতে পারে সেটা হচ্ছে মলের সঙ্গে রক্ত যেতে পারে। এখানে আমাদের দেশের রোগীরা এবং অনেক চিকিৎসকও এটা মনে করেন যে তার পাইলস হয়েছে। পাইলস মনে করে বিভিন্ন ধরনের চিকিৎসা করেন তবে শেষ পর্যন্ত দেখা যায় এটা রেক্টাল পলিপ। পলিপটা থেকে যায় মাঝে মাঝে রক্ত যায় বা মাঝে মাঝে যায় না। তবে সেটা থেকে যাওয়ার কারণে ক্যানসার হিসেবে রূপ নেয়।\nচিকিৎসার পরে রোগ নির্ণয়ের করেই কোনও রোগ নিরাময় নির্ধারণ করে। সুতরাং এই ধরনের পরিস্থিতিতে, প্রথম দিকে চিকিৎসা করলে ভাল। দেরি করলেই ফল মারাত্মক হতে পারে। ডায়াগনস্টিক পদ্ধতি সাধারণত কোলোনস্কোপি এবং বায়োপসি – সবচেয়ে নির্ভুল, সিটি / এমআরআই / পিইটি স্ক্যান, এবং টিউমার মার্কার (সিইএ) পরীক্ষা করা হয়। একইভাবে, জনপ্রিয় স্ক্রিনিং পদ্ধতিগুলি হ’ল কোলনোস্কোপি / সিগমাইডোস্কোপি এবং এফওবিটি।\nWeb Title: Colorectal cancer everything you need to know


ওয়াক্তমতো নামাজ আদায় আল্লাহর নিকট সর্বাধিক পছন্দনীয় আমল -(বিস্তারিত এখানে)\nরাসুলুল্লাহ (সা.) এরশাদ করেন, আল্লাহর নিকট সর্বাধিক পছন্দনীয় আমল হল ওয়াক্তমতো নামাজ আদায় করা। (বোখারি)। যে ব্যক্তি উত্তমরূপে অজু করে নামাজ পড়ার আশায় মসজিদের দিকে যায়, অথচ মসজিদে গিয়ে দেখে জামাত শেষ, তবু সে জামাতের সওয়াব পাবে। (আবু দাউদ)\nআল্লাহর হাবিব রাসূল (সা.) বলেন, যতক্ষণ মানুষ নামাজের প্রতীক্ষায় থাকে, ততক্ষণ নামাজের সওয়াব লাভ করতে থাকে। (বোখারি ও মু’সলিম)\nআল্লাহ তাআলা মুসলিম উম্মাহকে পাঁচ ওয়াক্ত নামাজ পড়ার তাওফিক দান করুন। আমিন।